
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ЗОХИОЛЧИЙН АМЬДРАЛ, УРАН БҮТЭЭЛИЙН ТУХАЙ ТОВЧХОН

	 

	(1961 онд хэвлэгдсэн Петөөфи Шаандорын «Шүлэг» түүврийн оршил өгүүлэл)

	 

	Унгарын их шүлэгч Петөөфи Шаандор бол дөнгөж 27 хүрэхтэй үгүйтэй насалсан хүн. Энэ 27 жилийн 7 жилд нь шүлэг бичжээ.

	Петөөфи Шаандор 1823 оны 1 сарын нэгэнд төрөөд 1849 оны 7 дугаар сарын 31-нд хаант Оросын түрэмгий цэргийн эсрэг тулалдаж байгаад амь үрэгдсэн билээ. Шүлэгчийн төрсөн нутаг бол Унгарын Алфельд хэмээх газрын цэлгэр уудам тал дунд орших нэгэн бяцхан гацаа юм. Петөөфийн эцэг эх хоёр бол уг нь славян гарлын улс бөгөөд яваандаа мажааржсан байна. П. Шаандор амь зууж байсан тэр үед Унгарт феодалын байгууллын суурь ганхаж хөрөнгөт ёс эхлэн хөгжиж байв. Нийгмийн янз бүрийн давхаргад задрал гарч ажилчин анги дөнгөж үүсэн бойжиж байв. П. Шаандор бол гарал үүсэл, хувь зохиолоороо пролетарийн өмнөхөн үеийн хар борчуулын эгнээний хүн юм аа. Эцэг нь мал нядлагчийн туслагч байгаад дараа нь хөдөөгийн нэг махны мухлаг түрээслэн авчээ. Эх нь Пешт хотын Кирай гудамжны нэгэн баян айлд шивэгчин байв. Эдний амь зуулга нь үнэндээ ядуу зүдүү, хөлс хүчээ гаргаж байж олсон жаахан юмаараа гэдсээ тэжээж байжээ. П. Шаандор эцгийнхээ замаар явсангүй эхлээд сургуульд ороод дунд сургуулиасаа гараад тэр үеийн ярьдгаар «замаа алдсан» хүн гарчээ. «Тэнэх хувьтай төрсөн хүн би, тэнэж явах нь миний заяа» гэж Петөөфи бичсэн байдаг, Петөөфи Шаандор үнэхээр Унгар нутгийн тэн хагасыг явган голдуу тойрон аялжээ.

	Гэдэс тэжээхийн эрхээр үүгээр түүгээр тэнүүчилж явахдаа П. Шаандор борчуултай нөхөрлөж, тэдний амьдралын тухай шүлэг дуу зохиодог байжээ. Эрдэм ном сурах гэж ултай сууж оролдоогүй ч гэсэн төрөлхийн сэргэлэн авьяастай хүү гимназид байхдаа Латин, Герман, Франц, Англи хэл сурчээ. Эртний ромын их шүлэгч Горацийн шүлгийг латин хэлээр уншдаг байлаа. Дараа нь Шекспир, Беранже, Шелли нарын зохиолоос унгар хэлээр хөрвүүлж ч байжээ. Петөөфи (Түүний эцгийн нэр нь Петрович бөгөөд энэ нь унгар хэлээр Петөөфи юм. Тэгээд овог Петөөфи нь сүүлдээ түүний утга зохиолын нэр болжээ) сайн дураараа цэрэгт мордож «жагсаалын цэргээс дээш гарсангүй «хүндээр өвчилсөн» учир Петөөфийг цэргээс халжээ. Бас өөр нэг зүйлээр азаа туршжээ. Петөөфи хэсэж тоглодог жүжигчин ч болж үзжээ. Өл залгахын тулд хүний гар ноорог хуулах буюу ном зохиол орчуулж ч хэсэг үзжээ. Харин ингэж явахдаа шүлгээ бичсээр л байв.

	Заримдаа хэд хоног, сараар найз, танилуудындаа «зочилдог» байв. Ингэж хэсэж явахдаа хөдөөгийн язгууртны охидод дурлаж шүлэг, захиа бичиж, заримтай нь толгой холбохыг оролдож байсан удаа бий.

	Тэр үеийн унгарт тэнүүлч шүлэгч гэдэг маань тэнүүлч жүжигчдээс долоон дор үзэгддэг байжээ. Бүр хожим бүх орон даяар алдар нэр нь түгсэн хойно л сая Пештийн нэг «хувцасны загвар» сэтгүүлийн редакторын туслахаар ажиллах болов. Энэ сэтгүүлд загвар зураг хэвлэхийн зэрэгцээгээр уран хошин үгтэй тайлбар сэлт хэвлэдэг байв. Энэ үед тэр цагийн шүүмжлэгч нар хүртэл Петөөфийн авьяас чадварыг үнэлэн үзэх болжээ. Гэлээ ч гэсэн язгууртны утга зохиолын нялуун амтанд хэтэрхий орчихсон өчүүхэн хэсэг этгээдүүд Петөөфийн шүлгийг «өөдгүй», «бүдүүлэг» гэж элдвээр зүхэж, дайрч давшилсаар байв. Хэдийгээр Петөөфийн авьяас билиг улам хөгжин бадарч байсан боловч хэдэн долоо хоног, сараас бусад бүх насаа ядуу зүдүү амьдралын нөхцөлд өнгөрөөжээ. Харин түүний нас бараад олон жил болсон хойно ч утга зохиолын зарим судлагч Петөөфийг «цагаан болтол угааж», нэрийг нь нэгмөсөн арилгах гэж оролдсон боловч бүтээгүй билээ.

	Бас Петөөфийн шүлгээс хувьсгалт утга агуулгатай шүлгийг нь хасах зэргээр түүний уран бүтээлийг «хомстгох» гэж нэлээд хичээсэн боловч тэр нь тус болсонгүй. «Петөөфид хувьсгалч шүлэг байснаар барахгүй түүний бүх яруу найраг нь хувьсгалч юм аа» гэж Унгарын цогт хувьсгалч Бэла Кун хэлжээ. Петөөфи өөрөө, миний шүлгийн хувьсгалт агуулгын үндэс бол миний гарал үүсэл, нийгмийн байдалтай холбоотой гэж бичсэн байдаг.

	Петөөфи зөвхөн гарал үүслээрээ ядуу байсан болоод л хувьсгалч болсон шүлэгч биш ээ. Петөөфи бол ухамсартай хувьсгалч мөн. Тэр цагийн хувьсгалт үзэл санааг шуналтайяа эзэмшиж байсан хүн билээ. «Миний ганц уншдаг, өглөө оройн уншлага буюу өл залгах хоол болж байгаа юм бол Францын хувьсгалуудын түүх мөн» гэж 1848 оны 3 сарын хувьсгал эхлээд 3 хоносны дараа өдрийнхөө тэмдэглэлд бичсэн байдаг.

	Петөөфи бол туйлбартай ардач үзэлтэй шүлэгч байв. Тэрээр зөвхөн феодалын дарлалын эсрэг тэмцэгч биш бүх төрлийн дарлалыг үзэн яддаг байлаа. Петөөфи зөвхөн унгар түмний дарлал зовлонгийн эсрэг боссон бус, бүх дэлхийн улс үндэсний дарлалын эсрэг боссон хүн. Петөөфи тэр үеийн унгарын байдлыг дүрсэлж бичихдээ:

	 

	«Хувьтай нэг нь жаргасаар л байна, 

	Ходоодоо хагартал чихсээр л байна, 

	Харин эх орны ядуу зүдүү хүмүүс 

	Харангадан өлбөрч үхсээр л байна» 

	 

	гэжээ.

	Петөөфи Унгарт заавал хувьсгал үүснэ гэдгийг зөгнөн мэдэж, хувьсгалт тэмцэлд ядуу ард түмэн ялна гэдэгт бат итгэж,

	 

	«Эрх чөлөөний дайсан цусандаа живнэ.

	Энэ хорвоо зовлонгоос ангижирна»

	 

	гэж бичиж байв. Петөөфи хувьсгалд яг тулж орохоосоо өмнөхөн Юлия Сенурей хэмээх бүсгүйтэй суужээ. Энэ хоёрын хайр дурлал бол нэг үзэл санаа, чиг шугам баримталсан хоёр хүний оюун санааны нэгдэл байв. Хэрэв тиймгүй байсан бол баян язгууртны танхил охин тэнүүлч шүлэгчтэй хаанаас суух билээ дээ! Юлия Сенурей дэвшилт үзэл санаа бүхий эмэгтэй байв. Тэрээр Францын нэрт зохиолч Жорж Сандын зохиолыг шуналтайгаар уншиж эмэгтэй хүний эрх чөлөөний төлөө сэтгэл түгшин бодолхийлж байжээ.

	Петөөфи хамгийн шилдэг хайр дурлалын тухай шүлгүүдээ Юлияд зориулсан байдаг. Эдгээр шүлгийн ихэнхэд нь хайр дурлал, эрх чөлөө хоёрыг хослон дуулсан байдаг. «Янаг амраг, эрх чөлөө» гэдэг шүлэгтээ:

	 

	«Янаг амраг эрх чөлөө 

	Яасан ч энэ хоёр хэрэгтэй. 

	Амрагтай болохын төлөө

	Амь алдсан ч над хамаагүй.

	Эрх чөлөөний төлөө 

	Энхрий янагаа ч хайрлахгүй» 

	 

	гэж бичсэн байна.

	1848 оны 1 сард Италид хувьсгал гарсан мэдээ сонсоод Петөөфи эхнэрийгээ «Туг оё!» гэж уриалж байв. Юлия үнэхээр эрх чөлөөний туг оёсон. Унгарын хувьсгалын эхний өдрүүдэд Юлиягийн уран гараар оёсон туг Пештийн хувьсгалт залуучуудын туг болсон билээ. Хаа ч болов хайрт амрагтайгаа хамт явахыг мөрөөдөж 

	 

	«тулалдааны талбарт олсон шархыг чи минь үнсээд эм шиг эдгээнэ, гарсан цусыг минь нулимсаараа угаагаад рашаан шиг цэвэрлэнэ» 

	 

	гэж Петөөфи бичиж байсан билээ.

	1848 оны 3 сард Унгарын хөрөнгөтний ардчилсан хувьсгал үүсэв. Энэ хувьсгалын нэг удирдагч нь Петөөфи байсан учир түүнд хамгийн идэвхтэй оролцсон. Петөөфи хувьсгалыг зөвхөн хөрөнгөтний ардчилсан хувьсгалаар хязгаарлахыг огтхон ч бодоогүй. Тэрээр хувьсгал бол иргэний дайн мөн. Унгарын хувьсгалчид, Унгарын язгууртан баяд, хувьсгалын эсэргүүчүүдтэй тулалдах хэрэгтэй гэж уриалж байв, Петөөфи хувьсгалт цэрэгт ороод, эхлээд ахмад, дараа нь хошууч болсон. Ингэж явахдаа хувьсгалт цэргийн ялалт, баатарлаг гавьяаг магтан дуулж, тэднийг тэмцэлд зоригжуулж байв. Петөөфи хаант оросын түрэмгий цэргийн эсрэг тулалдаж байгаад 1849 оны 7 сарын 31-нд дайны талбарт нас барсан билээ. Петөөфи бол дэлхий дахины эрх чөлөөний дууч бөгөөд Унгарын утга зохиолын бүхэл бүтэн үе мөн. Унгарын ардач уран зохиолын эхлэлт, цэцэглэлт нь Петөөфийн уран бүтээлтэй нягт холбоотой.

	Хувьсгалч шүлэгч Петөөфийн ардач яруу найраг бол Унгарын үндэсний яруу найргийн охь манлай мөн. Петөөфи бол ард түмний дундаас төрж гараад ард түмний төлөө амь насаа зориулсан шүлэгч байв. Петөөфийн ойлгож байснаар ардач утга зохиол гэдэг бол ардын аман зохиолын хэлбэрийг ашиглаж ард түмний санаа бодлыг илэрхийлсэн байх хэрэгтэй юм аа.

	Петөөфи бол ариун шударга, сайн сайхан юмыг магтан дуулж, бузар булай, муу муухай юмыг жигшин үздэг байв. Петөөфи энэ ертөнцөд сайн ч юм их бий, муу ч юм их бий, сайн нь хэзээ нэгэн цагт дийлнэ гэж юмыг үргэлж өөдрөг сайн сайхнаар боддог хүн байжээ. Тэр цагийн унгарын бурангуй нийгмийн дотроос Петөөфийн шүлэг он цагийн шалгалт сорилтыг даван туулж эдүгээ хүртэл даян дэлхийд түгэн тархсаар байгаа нь энэ буюу.

	 

	Г. ОЧИРБАТ


ЭРХ ЧӨЛӨӨ, ЯНАГ АМРАГ

	 

	Янаг амраг, эрх чөлөө 

	Яасан ч энэ хоёр хэрэгтэй! 

	Амрагтай болохын төлөө 

	Амь алдсан ч над хамаагүй 

	Эрх чөлөөний төлөө харин 

	Энхрий янагаа ч хайрлахгүй.

	 

	(Орч. Б. Ринчен)

	 


— 1842 —



	



	ДУНАЙ МӨРӨН ДЭЭР

	 

	Өргөн толигор чиний цогцсыг, мөрөн минь, 

	Өдөрт хэчнээн салхи, хөлөг онгоц зүснэ вэ!

	Хайр дурлалд шаналсан сэтгэл зүрх ч, чам шиг 

	Харин ийм гүн гүнзгий шархалж үзээгүй.

	 

	Хөлөг онгоц, хуй салхи яваад өнгөрмөгц 

	Хөөрхий чиний урагдсан шарх дахиад анина.

	Хэрвээ зүрхийг ингэж айхавтар хэрчиж зүсвэл

	Хэр баргийн хүчтэй бальзам1 ч нэмэр болохгүй!

	 

	1842

	 

	(Орч. Л. Хуушаан)



	




	АНХНЫ ДҮРД ТОГЛОСОН МИНЬ

	 

	Арай чамай жүжигчин болоод 

	Анхныхаа дүрд би тоглолоо. 

	Энд би амьдралдаа анх удаа 

	Элгээ хөштөл инээж үзсэн юм.

	 

	Зааврын дагуу тайзан дээр, би 

	Залхаж гүйцэтлээ инээж байна.

	Харин жинхэнэ амьдралдаа бол

	Хангалттай их уйлах нь мэдээж!

	 

	1842 

	(Орч. Л. Хуушаан)

	 


— 1843 —

	 


ЧОНЫН ПАЯН

	 

	«Өө, чи ам, соёогоо цустаад, ханатлаа цусалжээ 

	Өлсөж үхэх гээд бид өдрөө хүлээж байна.

	Талын дээгүүр адуун сүрэг хуйлран давхиад 

	Тас харанхуй өвлийн шөнө аймшигтай байна.

	Энд чинь ямар ч ул мөр огт харагдахгүй байна 

	Ингэхэд чи хэзээ, хаа найрлаад амжив аа?» 

	Нэг чоно үүрэндээ шөнө буцаж ирэхэд 

	Нөгөөдүүл нь түүнээс ингэж асууж гэнэ.

	Өег цатгалан өнөөх чоно санаа нь амарч

	Өчиг мэдүүлэн ингэж додигор хариулжээ: 

	«Ихийн их цастай талын дунд нэг айл бий.

	Энд нэг малчин авгайтайгаа амьдардаг.

	Тэр айлын хойхно нэг өвөлжөө бууц бий 

	Тэнд тоймгүй олон цагаан хонь ярайдаг.

	Нэг ноён бид хоёр шөнө дүл болохыг хүлээж, 

	Нөгөө айлын хавь орчноор эргэлддэг байлаа. 

	Тэндээс би нэг эм хонь барьчих санаатай 

	Тэр ноён мань хоньчны авгайд санаатай.

	Гэтэл надад хонины хишиг олдохгүй болохоор нь 

	Гэтэж явсан нөгөө эрийг зооглочихсон юм даа...» 

	 

	1843

	 

	(Орч. Ц. Цэрэн)

	 


МИНИЙ СҮЙТ БҮСГҮЙ

	 

	Хүрч ирээд өвдөг дээр минь суух 

	Хүүхэн хонгорыг тэсэж ядан хүлээнэ. 

	Хурдлаасай, хурдлаасай, бурхан минь! 

	Хувь тавилан юутай учруулдаг бол?

	 

	Хэлж нэрийг нь үл мэдэх тэр маань 

	Хэн гэдэг бүсгүй, хаана яваа бол?

	Ганцхан түүнийг л мэдэх юм сан. 

	Гайхаш тасраад шоодож үзэх юм.

	 

	Цайвар болов уу, хар үстэй болов уу? 

	Царай нь махлаг уу, туранхай юу? 

	Цэнхэр нүдтэй юү, хар нүдтэй юү? 

	Цэвэрхэн гоолигийг нь мэдэх сэн!

	 

	Цэнхэр нүдтэй бол тун сайн даа! 

	Хар нүдтэй ч гэсэн болж л байна.

	Харин ганц хүсэхэд биеийн гоолиг, 

	Сэтгэлийн сайхантай л хослоосой.

	 

	Бурхан минь, ийм л хүүхэн хайрла! 

	Бусад тал нь надад ердөө хамаагүй.

	Цагаан царайтай ч, улаан царайтай ч, 

	Цайвар, хар ямар ч үстэй байсан яах вэ.

	 

	1843

	 

	(Орч. Л. Хуушаан)

	 


МАТИЛЬДАД

	 

	Уулзахад чи яагаад хөндий байдаг вэ? 

	Учрахад чи яагаад хүйтэн байдаг вэ? 

	Өвлийн нар гэрэлтэй ч жихүүн байдаг шиг 

	Өнгө гэрэл цацруулавч илчгүй юм аа.

	 

	Чамдаан ярих юм хэчнээн их байлаа, би 

	Зориглож чадахгүй дуугүй зогсдог.

	Чамайгаа хараад хараад ханадаггүй ч 

	Зовоод бас эгцлэн харж чаддаггүй.

	 

	Үнэн сэтгэлийг минь хүлээн ав.

	Өөд татаад тэтгэж ав.

	Хамаг зүрхээрээ би хайрладаг болохоор 

	Хайрыг чинь хайраар хариулж чадна.

	 

	Хайр дурлал! Үнэхээр халуун, илчтэй ч байдаг! 

	Халуу цоносон зуны нарнаас ч илчтэй!

	Хэрвээ нар тийм хүчтэй шардаг байсан бол 

	Хэдийнээ энэ хорвоо шатчих байсан байх.

	 

	1843

	 

	(Орч. Ц. Цэрэн)



	




	ТАЛД ТАРЬСАН ТАРИА УРГАЖЭЭ

	 

	Тааламжтай сайхан зуны улиралд 

	Талд тарьсан тариа маань ургажээ. 

	Даацтай хурц сэмээсээ2 ирлэж аваад 

	Даваа гарагийн үүрээр хадаж эхэлье...

	 

	Борхон зүрхэнд маань дурлал хайр 

	Болсон жимс шиг бөнжийн улайж байна.

	Хайрт минь, чи одоо бас түүнийгээ

	Хадаж хураах цаг хэдийнээ болжээ!

	 

	1843

	 

	(Орч. Л. Хуушаан)

	 


 

	ХАЛТИРХАЙ ЦАС...

	 

	Халтирхай цас чахран, чарга холыг зорьжээ. 

	Хайртыг минь богтлон түүн дээр суулгажээ. 

	Хүслээрээ тэр минь тийшээ огт зүглээгүй, 

	Хүний эрхээр хадамд гарч байгаа нь тэр.

	 

	Энэ бие минь цас болдог юм аа гэж бодоход 

	Эрчлэн давхих чаргыг чангаан зогсоох байлаа

	Зузаан хунгарт зоогдуулж, чаргыг онхолдуулаад 

	Зургийн хуар шиг амрагаа эцсийн удаа тэвэрнэ.

	 

	Дурлалын илчинд хорвоогийн цас хайлтал, 

	Дунд нь би өөрөө ч хайлаад арилтал, 

	Янаг түүнийгээ элгэндээ наалдуулан тэврээд, 

	Ялдамхан уруулыг нь ганц сайн үнсэн таална.

	 

	1843

	 

	(Орч. Ц. Цэрэн)



	




	— 1844 —



	



	ЭХ ОРОНЧИЙН ДУУ

	Бие ба сэтгэлээрээ би чинийх шүү

	Эх орон минь,

	Чамайг хэрэв хайрлахгүй юм бол 

	Чандлан би юуг ч хайрлах бил ээ?

	 

	Зүрх сэтгэл минь - үзэсгэлэнт сүм гэж 

	Зүйрлэж хэрэв үзэх юм бол

	Үнэнч сэтгэлээ чамд зориулснаа илтгэж 

	Үзэсгэлэнт тэр сүмийг би нураана.

	 

	Ингэхэд миний хэмхэрхий цээжнээс 

	«Ивээж хайрла, эх орныг минь!» гэж 

	Энэлэн гуйсан гуйлт

	Эрчлэн нисэж гарна.

	 

	Хорвоо дэлхийд эх орон минь

	Хосгүй эрхэм зүйл гэж

	Хотол олны дунд би хэзээ ч

	Хоосон үг хашхирч явахгүй.

	 

	Сүр хүчинд чинь бишрэн шүтэж, 

	Сүүдгэнэн дагах сүүдэр биш! 

	Харанхуй шөнө, гэгээн өдрийн алинд ч 

	Хагацашгүй дагах нөхөр чинь!

	 

	Өдрийн гэрэл улам бүдгэрч 

	Харанхуй бүрий болсоор байна.

	Өр зүрхнээсээ чамайг хайрлах 

	Харуусал гуниг нэмэгдсээр байна

	 

	Үнэнч хөвгүүд дээр чинь очиж

	Бид хундага өргөлөө.

	Үүр дахин гэгээрэг! гэж

	Бид мөрөөсөн залбирлаа.

	 

	Ганц олдох эх орныхоо төлөө 

	Гашуун дарс би уулаа.

	Урсах нулимстай минь холилдсон учир

	Улам ч тэр гашуун байлаа.

	 

	1844

	 

	(Орч. X. Мэргэн)



	




	ЯАДАГ БИЛ ЭЭ, ТА МИНЬ, БИ ИНГЭХЭД?

	 

	Яадаг бил ээ, та минь, би ингэхэд?

	Яах ч аргагүй ангаж цангаж үхлээ! 

	Улс орны бүх дарсыг уулаа гэхэд

	Улам л ам цангах шинжтэй байна.

	 

	Бурхан минь, нэг гайхамшгийг бүтээ: 

	Буян хийж, Тисаг дарсаар урсгаж үз! 

	Өөрөө би өргөн Дунай мөрөн болъё, 

	Өрөөсөн гарын цутгалан Тиса болог!

	 

	1844

	 

	(Орч. Л. Хуушаан)

	 


УСАН ДЭЭР

	 

	Өвчүүн завийг ус дайвуулна. 

	Өөрөө би бувтнан дуу аялна

	Сэлүүрээ чанга атгаж сэлнэ. 

	Сувдан хөлс чим чим дусална.

	 

	Хэрэв намайг ээж харсан бол: 

	«Хүүе, яана аа, бурхан минь, 

	Одоохон боль, живж үхлээ!» гэж 

	Орилж бархирч, яах байсан бол?

	 

	Хэрэв намайг аав харсан бол: 

	«Хэн чамайг тийшээ яв гээ вэ?

	Өмдөө урах нь, тэнэг чинь» гээд 

	Өөр нэг их олон юм хэлэхгүй.

	 

	1844

	 

	(Орч. Л. Хуушаан)

	 


НУГААР ЮУ УРСАНА ВЭ?

	 

	Нугын дундуур юу урсана вэ?

	Нууж хадгалсан сувдан хэлхээ. 

	Хайртын хацарт юу мэлмэрнэ бэ? 

	Харуусал гунигийн нулимс.

	 

	Хурын ус шаагин урсаж 

	Хуурай газрыг ундаалаг яах вэ.

	Уудам ногоон хаврын талд

	Улаан сарнай ургаг яах вэ.

	 

	Харин хайрт чи минь л, 

	Хамаагүй ингэж бүү уйл.

	Ганган сарнай царайг чинь 

	Гашуун нулимс гандчихна шүү.

	 

	1844

	 

	(Орч. С. Цэвээн)

	 


ХЭЭР ТАЛД БИ ТӨРСӨН...

	 

	Талд би төрж, талдаа би амьдардаг, 

	Тансаг гоё байшинд сууж сураагүй.

	Адууны хашаатай, армаг хээр морьтой, 

	Алфельд талын адуучин хүү би билээ.

	 

	Зайдан дааганы нуруунд наалдан асаж, 

	Задгай талд дур зоргоороо давхидаг, 

	Адгийн муу янгирцаг эмээл тохдоггүй, 

	Алфельд талын адуучин хүү би билээ.

	 

	Цав цагаан цамц, зотон даавуу өмдхөн, 

	Царайлаг сарнай, чи надад бэлэглэсэн!

	Аль вэ, сарнай чи минь, амьдралын хань 

	Алфельд талын адуучин бүсгүй болооч!

	 

	1844

	 

	(Орч. Л. Хуушаан)

	 


БУСДЫГ ДУУРАЙН БИЧИГЧДЭД

	 

	Яруу найргийг тануус тэрэг гэж ойлгожээ.

	Явах зам ч, морь ч байна, одоо тэгээд суу л даа! 

	Харин яруу найраг бол хан бүргэд юм шүү дээ.

	Хаа замгүй газраар, чөлөөтэй, дүүлэн нисдэг юм.

	 

	Явах замаа бусдаар нээлгэх гэж хүлээж суудаг 

	Ядарсан амьтад тануус, чалчигчид, хулчгарууд!

	Явж тахалсан улбаа даган сэмхэн сажилж явдаг 

	Яс горьдсон нохой шиг яруу найрагчид тануус!

	 

	Нэг бол, үзгээ ав! Жаахан сэхээтэй дээрээ бич! 

	Нээлт эрэл хий, бусдын огт яваагүй замаар явж үз! 

	Үгүй бол, анжис юм уу, гутлын хэв аваад ажилла! 

	Үлбэгэр муу шүлгээ улан доороо дэвсэлж хая!

	 

	1844

	 

	(Орч. Л. Хуушаан)

	 


АМЬД ЯВАХ, ҮХЭХ ХОЁР

	 

	Богинохон энэ л насандаа 

	Бор дарс уун, богтог3 тэвэрч, 

	Эх орныхоо төлөө амиа өгөх хүн 

	Эгнэгт их буянтай хүн биш үү

	 

	1844

	(Орч. Б. Ринчен)

	 

	 


ИНТООРЫН ЖИМС, МӨЧРӨӨС НЬ САЙН ЧИМХДЭГ БАЙЛАА

	 

	Интоорын жимс, мөчрөөс нь

	Та минь ээ!

	Сайн чимхдэг байлаа.

	Нэг эхнэр аваад л гэртээ

	Ёслон авчирсан чинь

	Та минь ээ!

	Хөөрхий намайг ханан гэрээс

	Хадан гэрт гаргачихад дөхсөн шүү! 

	Догшин зантай амьтан заяаж дээ, 

	Та минь ээ!

	Тэнгэр бурхан түүнийг минь

	Харахаасаа л өвдөг минь чичрээд 

	Хэцүү дээ, манай авгайн ааш зан, 

	Аль! гэхэд нь байдгаа өгчхөөд 

	Ёох, та минь ээ

	Өөдөөсөө яншуулдгийг минь яана!

	Зодоод залхаах юм сан энэ мууг,

	Та минь ээ!

	Энэ чавганц хүч буурай шүү 

	Та минь ээ!

	Эр намайг яаж дийлэх вэ гэтэл 

	Ууртай нүдээрээ намайг ширвэхэд нь 

	Уушги зүрх минь амаараа гарах шахдаг, 

	Та минь ээ!

	Үхэж тамд орох цаг нь болж тэр минь 

	Та минь ээ!

	Одоо л нэг санаа амарлаа гэж 

	Тэсэлгүй баярласныг хэлэх үү?

	Тийм эмийг гэтэл эрлэг ч авдаггүй 

	Эрлэг тамын газар хавьтуулдаггүй 

	Эргүүлэн буцаадгийг нь хэлэх үү, 

	Та минь ээ!

	 

	1844

	(Орч. Б. Ринчен)

	 


ЗАЛЬТАЙ АРХИЧ

	 

	Архинд дуртай би, гэсэн ч заримдаа

	Аманд ороод цаашаа явдаггүй нь сонин шүү 

	Зальтай архич заавал аргалах ёстой доо 

	Шалчийтал согтоход шалтаг байх ёстой доо 

	Энэ цом чинь, хааны зүрх гэж бодъё доо 

	Эзэрхэг түүний цусыг нь соръё гээд л 

	Сороод байтал, цомоо шавчихдаг шүү!

	 

	1844

	 

	(Орч. Б. Ринчен)

	 


НҮДЭЭ ӨВДӨХӨД БИЧСЭН ШҮЛЭГ

	 

	Бурхан багш минь намайг бүү сохлооч!

	Бузар ийм лай ланчиг надаас холуур өнгөрөг! 

	Энхрий бүсгүй, гаансныхаа утааг харахгүй бол 

	Энэ бие хорвоод амьдраад юугаа хийх вэ?

	 

	1844

	 

	(Орч. Ц. Цэрэн)

	 


МИНИЙ ҮХЭЛ

	 

	Зөвхөн хоёр үхэл л надад заналхийлж байна. 

	Зөв сонгож алиныг нь авахаа мэдэхгүй байна.

	Өлсөж, цангаж үхэх хоёрын аль нь дээр болохыг 

	Өөрөө урьдаас мэдвэл уг нь зүгээр сэн дээ!

	 

	1844

	 

	(Орч. Л. Хуушаан)

	 


ХЭРВЭЭ ХҮҮХНҮҮД ДУРЛАХГҮЙ БОЛ...

	 

	Хэрвээ хүүхнүүд дурлахгүй бол 

	Хэт согттолоо уугаад үз, 

	Унтах нойронд чинь тэд цөм 

	Урд чинь ирээд бөхөлзөх вий,

	 

	Халаасандаа хэрэв мөнгөгүй бол 

	Хамаагүй, бас л уугаад үз, 

	Зүүд нойрондоо харин чи 

	Зүйрлэшгүй их баян болно, 

	 

	Гунигт явдал хэрэв тохиолдвол 

	Гутарч болохгүй, уугаад үз, 

	Уй гашуу чинь тэр доороо 

	Утаа униар шиг сарниж одно.

	 

	Хорвоогийн түмэн зовлонгоор 

	Ходоод гэдэс цатгалан явдаг. 

	Үйлийн үртэй төрсөн болохоор 

	Үргэлж уух л хэрэгтэй болдог.

	 

	1844

	 

	(Орч. Л. Хуушаан)

	 


АЖИЛЧ ЯНОШ

	 

	Ажилдаа ч галзуу л даа 

	Авдартаа л харин мөнгөгүй 

	Гар хоосон байдаг

	Гайтай нэг зовлонтой,

	Тарьсан тариа будаа нь. 

	Таатай ургадгийг хэлэх үү,

	Тариагаа хурааж худалдаад 

	Гар хоосон байдгийг хэлэх үү? 

	Архины пүүст ороод 

	Амсах юм байна уу? гэдэггүй 

	Яагаад сархад зооглодоггүй атлаа 

	Янош дандаа мөнгөгүй байдаг вэ? 

	Ажилчин залуу хархүүд 

	Авгай нь дэндүү янаг байхад 

	Яношийн олсон мөнгө 

	Яаж ч тэсэх вэ дээ, та минь.

	 

	1844

	 

	(Орч. Б. Ринчен)



	




	БАЯСГАЛАНТ ШӨНӨ

	 

	Ямар сайхан шөнө бэ! Цэцэрлэг ногоороод, 

	Янаг минь, чи бид хоёр ч баясгалантай... 

	Хаа нэгтэй нохой хуцавч, нам тайван

	Харин тэгээд юм бүхэн гайхалтай сайхан! 

	Хан хурмаст хүртэл цэв цэлмэг.

	Хар л даа, одод тэнгэрт аялж байна. 

	Хэрэв би од байсан сан бол

	Хэцүүхэн шиг л од байх байсан... 

	Бурхан өршөө, лав л би

	Буяны орон диваажингаас нь

	Үнэнхүү чамайгаа мөрөөдөн

	Үдэш шөнөөр оргож, 

	Огторгуйн мандлаас доош бууж, 

	Онцгой хайртаа олж очно доо!

	 

	1844

	 

	(Орч. Л. Хуушаан)

	 


БИ ХАЛАГДСАН ЦЭРЭГ

	 

	Би бага дарга ч биш, халагдсан цэрэг 

	Биеэрээ өмнө чинь зогсож байна. 

	Залуу нас минь цэрэгт үлдэж 

	Зайлуул, өтөлсөн зовлого гэртээ ирлээ.

	 

	Нэг насаар цэргийн албыг дуусгав. 

	Нэрээ хичээж, зэмлэл шийтгэл үзсэнгүй, 

	Хүртсэн шагнал гэвэл генерал маань 

	Хөгшин миний мөрнөөс нэг угзарч үзсэн.

	 

	1844

	 

	(Орч. X. Мэргэн)

	 


ЭХ ОРНЫ ТӨЛӨӨ СОГТОНО

	 

	За, зооглоод бай, та минь ээ!

	Залгиад байна даа, би чинь,

	Хөлчүү согтуу байхдаа

	Хөөрхий улс гүрэн минь

	Согтуу нүдэнд соньхон сайхан!

	Хөлчүү миний нүдэнд эх орон 

	Хөгжилтэй сайхан ч юм шиг

	Балгаад дутуу орхисноос баалсан 

	Бас нэг шарх битүүрэх шиг

	Өр өвдөх минь гайгүй болдог шүү! 

	Хөөрхий эх оронд маань

	Хөлчүү минь тус болдог сон бол 

	Үхэлгүй мөнх наслах сан,

	Өдөр шөнийг ялгалгүй 

	Ингээд л балгаад байх сан би!

	 

	1844

	 

	(Орч. Б. Ринчен)

	 


— 1845 —



	



	ААВЫН САНААГААР БОЛ...

	 

	Аавын санаагаар бол намайгаа 

	Ажлыг нь залгамжлаасай гэж, 

	Яргачин болгох санаатай байтал нь 

	Яагаад ч юм бэ, би найрагч болчхож 

	Үхэр, сүхээрээ аав духаддаг.

	Үзгээрээ хүнийг, би духаддаг. 

	Нэр нь л ондоо болохоос биш

	Нэг л ажил юм биш үү дээ.

	 

	1845

	 

	(Орч. Б. Ринчен)

	 

	 


ЦЭЦГИЙН ДЭЛБЭЭ ГАЗАРТ УНАНА...

	 

	Цэцгийн дэлбээ газарт унана.

	Цэвэрхэн охин надаас хагацна.

	Бурхан өршөөг хонгор минь,

	Булцгархан хонгор минь

	Бурхан чамайг өршөөг!

	 

	Нүцгэн мөчрийн завсраар саран тольдном.

	Нүүр царай зэвхийгээд гунигтай байхыг харнам!

	Бурхан өршөөг, хонгор минь,

	Булцгархан хонгор минь,

	Бурхан чамайг өршөөг!

	 

	Мөчир дээр шүүдрийн дусал унаж байна. 

	Хацар дээр нулимсан дусал бөнжийж байна. 

	Бурхан өршөөг, хонгор минь.

	Булцгархан хонгор минь,

	Бурхан чамайг өршөөг!

	 

	Сарнай цэцэг хавартаа дахин цэцэглэнэ.

	Салсан бидний зам дахиад хэзээ ч нийлэхгүй.

	Бурхан өршөөг, хонгор минь,

	Булцгар хонгор минь,

	Бурхан чамайг өршөөг!

	 

	1845

	 

	(Орч. Ц. Цэрэн)

	 


ГАНЦХАН ЧИ АМЬДРАЛЫН МИНЬ ЦЭЦЭГ БАЙСНАА

	 

	Ганцхан чи амьдралын минь цэцэг байснаа 

	Гандахад чинь эргэн тойрон цөл болов.

	Нар шиг гялалзаж байгаад гэнэт шингэхэд 

	Насан турш би харанхуйд амьдрах болов.

	 

	Ухаан бодлын минь тээсэн шувуу байлаа чи, 

	Ургаа жигүүр чинь хугарч, би газардлаа. 

	Судсаар гүйх гал байгаад чамайг бөхөхөд, 

	Суудал дээрээ би мөс болон хөлдлөө

	 

	1845

	 

	(Орч. С. Цэвээн)

	 


ТЭНГЭРЭЭС ГАЗАРТ ОДОД УНАНА

	 

	Тэнгэрээс газарт одод унана.

	Нүднээс газарт нулимс дусална.

	 

	Үнэндээ одод яагаад унадгийг би мэдэхгүй 

	Үхэгсдийн булшин дээр л нулимс дусална.

	 

	Харвасан од, нулимс сэмхэн унах нь 

	Хатсан сарнайн дэлбээ хийсэх адил.

	 

	1845

	 

	(Орч. С. Цэвээн)

	 


ГОЛЫН ҮЕР

	 

	Голын ус үерлэж

	Газар дэлхийг угаанам.

	Хайрт минь голын цаана

	Харин би очиж эс чаднам.

	Хашлагатай нь, гүүртэй нь

	Хамж дэлбэ татаад

	Хэлтэрхий нь хөвж явнам.

	Хүсэлтэй хонгортойгоо би

	Хүүрнэн сууж чадахгүй нь

	Харамсаж эрэг дээр зогсном.

	Харуулдаж тэр зүг ширтнэм.

	Давлагаа дээгүүр цэнхэрхэн тагтаа 

	Далавчаа дэлгэн нисэж одлоо.

	Цэнхэрхэн далавчит тагтаа ч юм уу

	Сэтгэл алдарсан миний амьсгал 

	Сайхан түүнийхээ зүгт

	Сум шиг харван одов уу, бүү мэд.

	 

	1845

	 

	(Орч. С. Удвал)



	




	МИНИЙ МУУ ШҮЛГИЙН УЧИР

	 

	Аятай сайхан юм

	Амралтгүй бичиж болно.

	Хааяа хааяа би чинь,

	Хааш яаш бичдэг шүү

	Даамай сайхан юм 

	Дандаа бичээд байвал

	Хөөрхий шүүмжлэгч тэдэнд 

	Хөсөрдөх цаг ирэх бий.

	Хогийн муу юм л тэдэнд 

	Хоол нь болдог юм биш үү дээ? 

	Хоолойг нь зангируулж, 

	Хоолноос нь салгаад ч яах вэ. 

	Амьтан юм биш үү дээ тэд, 

	Амаараа гартал чихэг дээ.

	Гэдийтлээ тулмалж харин тэд 

	Гэдсээ хагартал цадаг даа!

	 

	1845

	 

	(Орч. Б. Ринчен)

	 

	 


УНГАР ОРОН

	 

	Эх орон минь, хөөрхий дээ, чи 

	Эзэн авгай байж чадахгүй нь

	Доороосоо шатан нүүрсжээд 

	Дээрээсээ чийгтэн ялзарчээ

	 

	Тансаг баячуул жаргаж, 

	Таргалан гүзээлж байхад 

	Өнчин ядуу хүүхдүүд чинь 

	Өлбөрч туйлдаад үхэж байна.

	 

	1845

	 

	(Орч. С. Цэвээн)



	




	ХАР ТАЛХ

	 

	Ээж ээ, та юунд бодлогошрон гунина вэ? 

	Энэ хар талхнаасаа ичээд байна уу?

	Цаана нь манайд өөр талх байхгүй хойно 

	Цагаан талхаар хүү чинь юугаа хийх вэ!

	 

	Болно, ээж ээ, дахиад нэг зүсчих!

	Бор гурилынх ч гэсэн таны барьсан талх. 

	Өөрийн чинь барьсан хар талх надад

	Өөр айлын цагаан талхнаас амттай!

	 

	1845

	 

	(Орч. С. Цэвээн)



	




	ХЭРЭВ ЧИ ЦЭЦЭГ БАЙСАН БОЛ...

	 

	Хэрэв чи цэцэг байсан бол би иш нь.

	Хэрэв чи шүүдэр байсан бол би цэцэг нь 

	Хоёр сэтгэлээ холбон нэгтгэх гэж

	Хосгүй тунгалаг дуслуудыг бөмбөрүүлнэ

	 

	Хэрэв чи сэтгэлийн баяр юм бол

	Хан хурмастын би од нь болно.

	Бурхан сахиус чи ёроолгүй там болбол 

	Бузар нүгэл үйлдээд би тамд унана.

	 

	1845

	 

	(Орч. Ц. Цэрэн)

	 


ҮНЭНЧ БУС АНДУУДАД

	 

	За яах вэ, найзууд аа, холдоцгоож үз. 

	Залбиръя, бурхан та нарыг өршөөг! 

	Ургаа модны мөчирт унжсан навчсыг 

	Учралт андуудын зүрх гэж зүйрлэмээр... 

	Намрын салхи нэг хүчтэй үлээхэд л 

	Насны хугацаа гүйцсэн навчис хийснэ. 

	Удахгүй хавар болно. Цагийн юм цагтаа... 

	Ургаа модыг шинэхэн навчис бүрхэнэ. 

	Урьд жил хийсэж унасан нөгөө навчис л 

	Угаас дахин хэзээ ч цэцэглэж чадахгүй!

	 

	1845

	 

	(Орч. Л. Хуушаан)



	




	ШҮЛЭГЧИЙН ЗҮРХИЙГ ЦЭЦЭРЛЭГ ГЭЛТЭЙ...

	 

	Шүлэгчийн зүрхийг цэцэрлэг гэлтэй. 

	Шүлэгч цэцгээ хүн болгонд зориулна. 

	Өргөсөө харин хэнд орхидог вэ гэвэл 

	Өөртөө л шүлэгч авч хоцордог жамтай.

	 

	Шүлэгчийн сэтгэлийг эрвээхэй гэлтэй 

	Шулуухан нааш цааш эргэлддэг заяатай. 

	Өргөсөнд ганц сайн хатгуултлаа тэр 

	Өөд сөөргөө ниссээр л байдаг жамтай

	 

	Шүлэгчийг сонжиж сайн таниагүй, 

	Шүлэг дууллыг нь уншаагүй хүнд 

	Эзнээ алдсан алдрын титмээс өөр 

	Эрвээхэй, цэцэг аль нь ч харагдахгүй.

	 

	1845

	 

	(Орч. Ц. Цэрэн)



	




	УНГАРЫН ЯЗГУУРТАН

	 

	Эцэг өвгөдийн маань цуст илд яагаад 

	Энд зэвэрчихсэн хэвтэж байдаг бил ээ? 

	Битгий гайх, түүнд шалтгаан мундахгүй.

	Би унгарын язгууртан гаралтай хүн! 

	 

	Ажил хийх хүсэл надад огтхон ч алга. 

	Адгийн муу доорд язгуурын малууд л 

	Бор гэдсээ тэжээх гэж хийдэг байх

	Би унгарын язгууртан гаралтай, хүн! 

	 

	Уншиж би чадахгүй, бичиж ч чадахгүй. 

	Ухаантай улс өндөр хэргэм хүртдэггүйг 

	Бишгүй ч сонслоо. Хэзээний ч би мэднэ.

	Би унгарын язгууртан гаралтай хүн!

	 

	Ганцхан шинжлэх ухаан хорвоод бий. 

	Гайхуулах ч биш, түүнийг сайн мэднэ. 

	Бие хэрэв гүйцвэл: идэж, ууж л авна 

	Би унгарын язгууртан гаралтай хүн!

	 

	Юу? Эх орон ядарч туйлдлаа гэнэ үү? 

	Ер нь тэр надад ямар хамаатай юм бэ? 

	Бэрхшээл зовлонг алиныг нь тоочих вэ! 

	Би унгарын язгууртан гаралтай хүн!

	 

	Албан татвар авахгүй шиг л байвал 

	Аврагдаж байгаа нь тэр, бурхан минь! 

	Бүү ярь, өр үстэй толгойноос их! 

	Би унгарын язгууртан гаралтай хүн! 

	 

	Асаасан тамхиа татаж нэг дуусгаад 

	Амар тайван шиг л мажийх юм сан даа, 

	Бурхны оронд төрөх хувь тавилантай.

	Би унгарын язгууртан гаралтай хүн!

	 

	1845

	 

	(Орч. Л. Хуушаан)



	




	ЯАГААД?

	 

	Бузар булайнуудыг хамаад 

	Бултаар нь дүүжилбэл яадаг бол? 

	Эс болдог учир нь, миний бодоход, 

	Энэ дэлхийн ой мод хүрэлцэхгүй 

	Ийм нэг шалтгаанаас болдог бол уу? 

	Бузар булайнуудын олныг хэлбэл 

	Бултаараа нэг нэг дусал болоод 

	Дусал дуслаар бороо шиг орвол. 

	Дөчин хоног зүсэр бороо болж ороод 

	Усан галав юүлэх сэн байх!

	 

	1845

	 

	(Орч. Б. Ринчен)

	 


— 1846 —



	



	ХҮНИЙ АМЬ ГЭДЭГ ЧИНЬ...

	 

	Хүний амь нас гэдэг чинь...

	Хөгшин гуйранч ёроолыг нь долоодог

	Сэтэрхий муу аяганы дайгүй юм шив дээ. 

	 

	1846

	 

	(Орч. Б. Ринчен)

	 

	 


ДУРТГАЛ

	 

	Дуртгал чи

	Дуустал эвдэрсэн хөлөг онгоц!

	Догшин шуурга эргүүлгээс гаргаж 

	Долгилох далай эрэг дээрээ хаяна.

	 

	1846

	 

	(Орч. С. Цэвээн)

	 


ХҮЧТЭЙ САЛХИ ГЭНЭТХЭН ДЭГДЭЖ...

	 

	Хүчтэй салхин гэнэтхэн дэгдэж,

	Хөх тэнгэрийг хоёр хуваахад 

	Үүсэн гарсан тэр ангалд хийхээр

	Өөр ертөнц рүү дэлхийг чулуудаг!

	 

	1846

	 

	(Орч. С. Цэвээн)

	 


АЛДАР ГЭДЭГ ЮҮ ВЭ?

	 

	Алдар гэдэг нүдэнд туссан солонго уу?

	 Аль эсвэл нулимсанд хугарсан туяа юу?

	 

	1846

	 

	(Орч. С. Цэвээн)

	 


ЦАГ ОНДОО БОЛЖЭЭ, ХОРВООД

	 

	Цаг ондоо болжээ, хорвоод!

	Урьдын цагт болбол,

	Эрдэмтэн хүн илжиг унадаг сан

	Одоо харин үзвэл,

	Илжиг нь унаатай болоод

	Эрдэмтэн нь явган гэлдэрдэг болжээ. 

	 

	1846

	 

	(Орч. Б. Ринчен)

	 

	 


УЙТГАР

	 

	Бараан уйтгар хязгааргүй их далай.

	Баяр хөөр түүнд байгаа сувд эрдэнэ. 

	Өчүүхэн тэр сувдыг өөрийн болгох гэж 

	Үйл тамыг нь бид юутай их барна бил ээ! 

	 

	1846

	 

	(Орч. Д. Цэдэв)

	 


ДЭЛХИЙ ЧИ ЮУ ЗООГЛО ОО ВЭ?

	 

	Дэлхий чи юу зоогло оо вэ? Хариул надад!

	Дэндүү их цус, нулимс уугаа юу?

	 

	1846

	 

	(Орч. С. Цэвээн)

	 


ХЭН НЭГ ХҮН БУЛШ УХАЖ...

	 

	Хэн нэг хүн булш ухаж,

	Хэдэн зуун хүний зүрх цуглуулж 

	Хэрэг болгон түүдэг асаавал 

	Хэчнээн өнгийн дөл дүрэлзэхийг 

	Хэлж чадах хүн хаана ч байхгүй. 

	 

	1846

	 

	(Орч. С. Цэвээн)



	




	ИДЭР НАС ЧИ...

	 

	Идэр нас, чи - хуй салхи!

	Атганд чинь

	Алаг цэцэг багсайна.

	Хүүе, хааяын зууртгүй

	Хүзүү хоолойг минь

	Цэцгийн баглаагаар

	Чимж гоёсноо,

	Мөчийн төдийд 

	Мултлаад авчихна!

	Одоо болохоор чи

	Ор сураггүй, арилж өгсөн байна. 

	Гунигтай энэ мөчид санаа алдаад

	Галтай цогтой чамайг үгүйлж: 

	Үнэхээр идэр нас байв уу? Эсвэл 

	Үүр шөнийн зүүд үү? гэж бодогдоно. 

	 

	1846

	 

	(Орч. Л. Хуушаан)

	 


АНЖИС ХӨРСИЙГ СЭНДИЙЛНЭ

	 

	Анжис газрын хөрсийг сэндийлнэ. 

	Араас нь дагасан борной тэгшилнэ. 

	Өтлөх нас нүүр царайг үрчийлгэнэ.

	Өрөвдөж түүнээ засах ч үгүй арилна.

	 

	1846

	 

	(Орч. Л. Хуушаан)

	 


ДЭЛХИЙН БӨМБӨРЦӨГ...

	 

	Дэлхийн бөмбөрцөг шатах болов уу, хөлдөх болов уу? 

	Дээвэр мэт мөсөөр хучигдах байх гэж бодном.

	Мөснөөс хүйтэн сэтгэл л түүнийг хөлдөөх байх!

	Мөн ч олондоо, тийм сэтгэлтэй хүн энэ хорвоод 

	 

	1846

	 

	(Орч. С. Цэвээн)

	 


БУЗАР БУЛАЙГ МУЛЗ УГААХ САН...

	 

	Хүн төрөлхтний үйлдсэн бузар булайг 

	Хүй олны нулимсаар мулз угаах сан даа! 

	Тийм цаг ирэх болов уу гэж горьдох юм. 

	Тэсвэр гүйцвэл үзэх сэн гэж хүсэх юм.

	 

	1846

	 

	(Орч. Л. Хуушаан)

	 


СЭТГЭЛ ЧИ, ЦОГЦСЫН ХАЙРЫГ АГУУЛАН...

	 

	Сэтгэл чи, цогцсын хайрыг агуулан 

	Сэвгүй үнэнчээр авс хүртэл хамт явах уу? 

	Аль эсвэл, магадгүй чи, хэн мэдэх вэ? 

	Анд найзын ердийн нэг зангаар 

	Нөхрийнхөө сүйрч байгааг хараад

	Нууцхан, аюулгүй газар луу зугтах уу?

	 

	1846

	 

	(Орч. С. Цэвээн)

	 


НАМАЙГ ЮҮ ХҮЛЭЭНЭ ВЭ?

	 

	Намайг юу хүлээж, юу угтах бол? 

	Наад зах нь, сэтгэлийн хямралд орж, 

	Омголон зүрх дэвхцэн, цовхчин булгилж 

	Огтолсон толгой мэт өнхрөх байх даа

	 

	1846

	 

	(Орч. С. Цэвээн)



	




	ЗҮҮД

	 

	Ээ, зүүд минь!

	Эгнэх жаргал орчлонд алга!

	Сэрүүн тунгалагmаа үзээгүй газрыг 

	Сэршгүй нойрондоо би олж үзнэ.

	Ядуу хүн зүүдэндээ баян болдог. 

	Яах аргагүй өлссөн, даарснаа мартана. 

	Олдошгүй ганган гоёлын хувцас өмсөж, 

	Ордон дотуур хивсэн дээгүүр алхана.

	Зүүд нойрондоо хаан болсон ядуу хүн 

	Зүрхэлж хэнийг ч шийтгэхгүй, цаазлахгүй. 

	Дайтах, байлдахыг ч хүсэхгүй.

	Дандаа тайван, дандаа амгалан байна... 

	Буцлам дурлалдаа шатсан хархүү 

	Будилалгүй амрагаа олж очсон

	Булбарай цээжийг нь түшин унана.

	Өөрөө би бол зүүд нойрондоо

	Өлгий нутгийнхаа гав гинжийг тасална.

	 

	1846

	 

	(Орч. Д. Цэдэв)

	 


ХОРВООД ХОЁУЛХНАА ҮЛДЭЭД...

	 

	Хорвоог хоёулхнаа эзэгнэсэн тэр цагт 

	Хосгүй жаргалыг хамт эдлэхийг хүсэлгүй 

	Авелийг Каин4 хорлосон нэгэн үлгэр бий. 

	Алтан дэлхийд ердөө хоёр хүн үлдээд 

	Эзэн захирагч нь чухам хэн бэ? гэж маргалдан 

	Эрлэгийн элч шиг бие биедээ халдсан байг. 

	Аз дайрч, үхээгүй үлдсэн нэг нь 

	Авгай болгон гичий чоныг авсан бол 

	Хэзээ нэгэн цагт тэр гичий чононоос 

	Хэрцгий биш хүний удам төрнө гэж үү!

	 

	1846

	 

	(Орч. С. Цэвээн)

	 


ЗҮРХ

	 

	Зүйл бүрээр намайг тарчлаасан 

	Зүрхээ би сугалан газарт суулгана. 

	Алдрын титмийн навч түүнээс ургуулж, 

	Айхыг мэдэхгүй зоригтонд бэлэглэнэ. 

	Эрх чөлөөний төлөө эрэлхэг тулалдсан 

	Эр цэрэгт л тэр минь ноогдоосой!

	 

	1846

	 

	(Орч. С. Цэвээн)



	




	ОЙД

	 

	Өндөр царс сагсайсан 

	Өтгөн төгөлд зугаална. 

	Түмэн өнгийн цэцгүүд 

	Түүний ёроолоор алаглана. 

	Шинэхэн давирхай сэнгэнэж, 

	Шувууд шулганан жиргэнэ. 

	Алаг зөгий дүнгэнэлдэж, 

	Амтат бал дээр овоорно; 

	Ургаа цэцгүүд шахцалдана. 

	Уулын оргилууд дүнсийнэ. 

	Зөгий, шувуудын шулганаан 

	Зүрх сэтгэлийг уяраана. 

	Агч модод, царс модод 

	Алжаан нойрсож гэмээр 

	Аанай миний нойр хүрч 

	Амарч унтахад болмоор. 

	Навчсын завсраар, би 

	Нарны туяанд солонгорсон 

	Өндрөөс буусан боргио усыг 

	Өөрийн эрхгүй сонирхов. 

	Үүлэн сүүдрийн хойноос 

	Өдөт сум шиг хурдалсан 

	Хүржигнэх ширүүн урсгал 

	Хүчит давлагаа үүсгэнэ. 

	Хөөрхий, би ч багадаа 

	Хүсэл мөрөөдлийн хойноос 

	Хүүхдийн гэнэн сэтгэлээр 

	Хөөцөлдөж явсан удаатай. 

	Алаг зөгийн дүнгэнээнд 

	Амарч тайвшрах байснаа 

	Ойн зөргөөр тэнэсээр 

	Ор тас мартахад хүрчээ 

	 

	1846

	 

	(Орч. Л. Хуушаан)



	




	ЦАГААХАН ХУАЙС

	 

	Цагаахан хуайсыг харах нь ээ

	Цацаглан дэлбээлсэн байнам.

	Цонхны маань цаахна

	Цэлмэх тэнгэрийг хүлээж

	Цэнхэр бошинзтой хүүхэн зогсном. 

	Цэвэрхэн борооны ариун ус 

	Цэлгэрхэн босгыг минь угаанам. 

	«Хонгорхон бүсгүй минь

	Хоргодож гэрт минь саатна уу 

	Холгүй мөн энэ л байна даа 

	Хүлээж морил, бороо намдана, 

	Өндөр тавцан дээр сууна уу

	Өөрөө гарч чадамгүй бол 

	Өргөөд би тавьчих уу,

	Эвтэй зөөлөн баймаар бол

	Өвдөг дээр минь суу л даа» гэж 

	Эелдэгхнээр би гуйлаа...

	 

	1846

	 

	(Орч. С. Удвал)



	




	МИНИЙ ДУУНУУД

	 

	Үе үе бодол болон би мөрөөснө.

	Үнэндээ чухам юунаас болсныг эс мэднэ, 

	Эх нутгийнхаа дээгүүр миний бодол ниснэ, 

	Энэ дэлхий дээгүүр бас сэлгүүцэж явтал 

	Сарны мөнгөн туяа цацрав уу гэмээр 

	Сайхан дуу гэв гэнэт сэтгэлд ургав.

	 

	Хоосон мөрөөдөж суухын оронд 

	Хойч үеийнхээ сайн сайхныг бодмоор 

	Гэвч надад санах бодох юм мундсан биш 

	Гэгээн тэнгэрт бүхнийг даатгаад л орхиё 

	Аврах түшихийг тэр л мэдэг гэж бодоход 

	Агаарт цэнгэгч шувуу шиг дуу төрнө.

	 

	Аливаа сэтгэлийн дарамтыг булшилж орхиод 

	Амраг хонгортойгоо учрах болзоонд яарч 

	Мэлтийсэн нуурт одод унах шиг 

	Мэлмий юунд нь өөрийн харцыг тусгатал 

	Юу юугүй сарнай дэлгэрэх нь үү гэмээр

	Ер бишийн сайхан дуу сэтгэлд ургав.

	 

	Аяа, би дурлаж ч явлаа, дургиж ч явлаа 

	Амрагтаа хаягдаад гутарсандаа ууж ч явлаа 

	Дарсны үнэр ханхлаад явчихвал, та минь 

	Даамай сайхан цэнгэл болдог нь ёс хойно 

	 

	Найр наадамд яарч явахад минь миний сэтгэлд 

	Найман өнгийн солонго шиг дуу төрөв.

	Гарт минь хундагатай дарс цалгина, 

	Гав гинжинд эх орон минь шанална. 

	Хундаганы дуу хөгжилтэй хангинах тусам 

	Хувь тавилангийн гинж улам хүндэрнэ, 

	Энэ мөчид үүлний дуу сэтгэлд төрнө.

	Эмзэг зүрхний минь буланд үүрээ засна

	Алийн болгон боолчлолыг бид тэсвэрлэх вэ? 

	Ард түмэн минь, гинжээ тас татаж хаяцгаа! 

	Угтаа тэр гинж бурхны зарлигаар тасрахгүй, 

	Улаан зэвд идэгдэхийг нь хүлээвэл барахгүй, 

	Агшин зуур сэтгэлд минь төрсөн дуу 

	Аянга цахилгаан болон хувирах увдистай!

	 

	1846

	 

	(Орч. X. Мэргэн)



	




	ӨӨРИЙГӨӨ БИ ДӨНГӨЖ САЯ Л ОЙЛГОЛОО...

	 

	Өгөөмөр, үнэнч шударга, сайн хүн гэж 

	Өөрийгөө би дөнгөж сая л мэдлээ ... 

	Өөр илүү сайхан сэтгэлтэй хүнийг 

	Өвч дэлхийн хаанаас ч эрээд олохгүй.

	 

	Хөгжил баяслын хувьтай энэ мөчийг 

	Хөдөлшгүй үүрд минийх гэдэгт итгэж, 

	Эсгий малгайгаа хэлтгий тавиад би

	Эгшигт хөгжимд чардаш5 бүжиж гарав.

	 

	Алаг зүрхийг цэцгийн үндэс шиг 

	Аюулт өт хорхой мэрж чадахгүй ээ!

	Хагдарч цэцэг шиг намар уналаа ч 

	Хавар улам өтгөн сахлаг ургадаг юм.

	 

	1846

	 

	(Орч. Л. Хуушаан)



	




	АРД ТҮМЭН

	 

	Өрөөсөн гараараа анжис бариад,

	Өрөөсөн гартаа илдээ атгаад,

	Ард түмэн, хөөрхий түмэн минь!

	Цусаа ч гоожуулж, хөлсөө ч гоожуулж 

	Насаараа л ингэж зовж явдаг даа, 

	Зовсны нь хариуд юу олдов? гэвэл 

	Өмсөх хувцас, идэх хоол төдийхөн 

	Өчүүхэн түүний нь тэгж зоволтгүй

	Өргөн дэлхий нийлүүлж болохгүй яах вэ? 

	Ард түмэн дайсантай

	Амь эрслэн тулалддаг

	Юуны төлөө тулалдан тулалддаг вэ?

	Эх орны төлөө юу? Чааваас даа!

	Эрх мэдэлтэй байж, эх оронтой байдаг.

	Эрх мэдэл гэтэл ард түмэнд алга!

	 

	1846

	 

	(Орч. Б. Ринчен)

	 


НАЖ КААРОЙД

	 

	1896 оны 9 дүгээр сарын 7-нд

	 

	Эрхэм их үг хэлсэндээ

	Энд чи минь, Келчей минь 

	Айдаггүй амьтан юм уу даа

	Ариун энэ газрыг бузарлаж,

	 Аягүй муухай юм хийхдээ 

	Сүртэй сүнс нь авснаасаа

	Босоод ирвэл яана, тануус? 

	Хэл амаа тат гээд багалзуураас 

	Хувхай ясан гараараа базаж 

	Тас атгавал яана, тануус? 

	Үгүй, булшнаасаа тэр хүн босохгүй 

	Тануус юу ч гэж хэлэлцэцгээсэн, 

	Булш дотроо гашуунаар уйлж,

	Булай муухайн бузарт унагасан 

	Улс түмнээ харамсаж байгаа даа! 

	Яасан зусар бялдууч улс вэ, тануус! 

	Аялдан дагалдвал дэвшинэ гэж 

	Өдөр ирэх тусам бууж өгдөг, 

	Ер нь нохой шиг шарваач тануус 

	Нохойн жороогоор жороолох юм биш үү! 

	Хүний оронцог болсон эднүүс 

	Хүзүүнд нь дөнгө зүүлгэж гагнаад 

	Заяа тэнгэр, гав гинж зүүж, 

	Зад ташуурдан махыг нь иддэг 

	Жанчаа харгисыг заяа залхаагаасай. 

	 

	1846

	 

	(Орч. Б. Ринчен)



	




	ДУРЛАЛ БИШ, МӨРӨӨДӨЛ БАЙЖ...

	 

	Урьд, миний дурлал гэж ойлгож явсан бүгд 

	Уг чанартаа дурлал биш мөрөөдөл байж ... 

	Улиран өнгөрөх цаг хугацааны эрхээр 

	Уйтгарлаж шаналсан зүрх, боргилсон цус, 

	Уймарсан сэтгэл аажим аажмаар тайвширч, 

	Урагдаж сэдэрсэн шарх дахин анилаа. 

	Хүсэл тачаал бол хөөсрөн цалгилах үер! 

	Хөндийрч салахад бэрх - аврал байхгүй үхэл! 

	Хүчит урсгалд хамагдаад би зовж байна. 

	Хүнд байдлаас буцаж гарах зам хаалттай ... 

	Хөөрхий би баларлаа, яасан ч гүнзгий юм бэ! 

	Хөл алдан живлээ, түгшүүрийн харанга дэлд!

	 Харин тэгээд намайг хэн аврах билээ дээ?

	Халуун зүрх минь түгшүүр зарлан булгилна. 

	Хайртай бүсгүй минь л хэрэв аврахгүй бол 

	Халдаж энэ давлагааyд хэн ч ойртоод яах вэ

	Учирч тохиолдох энэ айхавтар аюул зовлонг 

	Урьдаас би зөгнөж тагнаж ч мэдсэнгүй. 

	Сэтгэлийн гэрлээр мэлмийг минь сохлох гэж

	 Сэвлэгт хонгор бүсгүй чи надтай учрав уу! 

	Ариун сэтгэл чинь сүүдэртэж харлаагүй байна. 

	Алтан нар шиг цэвэр тунгалаг хэвээр байна. 

	Харин чиний булцгар цагаан цээж чинь 

	Халаах илчгүй өвлийн нар шиг хүйт даана. 

	Ихэмсэг бардам ааш зангаасаа болоод, чи 

	Ингэж хайр дурлалаас үүрд хөндийрчээ ... 

	Өшөө өвөрлөдөг дурлалын охин тэнгэр 

	Өөрийг чинь хэрэв дуудвал чи яах вэ?

	 

	Аль эсвэл, онгон сэтгэлийн хайрыг даах 

	Арван хуруу тэгш харчуул алга байна уу? 

	Үнэнч сэтгэлийнхээ эрдэнэсийн ариун санг 

	Үрэн таран хийхээс эмээн болгоомжилно уу?

	Итгэл алдарч, урам хугарсан байж болно, 

	Ингэлээ гээд дурлахгүй байхын учир юун? 

	Дурлалаас болоод шаналж зовж үзнэ гэдэг 

	Дув дуугүй гөжиж хөшихөөс хамаагүй дээр. 

	Гэнэт түймэр гарна гэж болгоомжлоод 

	Гэр байшин барихгүй амьдраад үз л дээ. 

	Жихүүн намрын усан бороонд шавшуулаад, 

	Жинхэнэ өвлийн тэсгим хүйтэнтэй учирна! 

	Чи санаа алдлаа. Би түүнийг чинь ажсан шүү. 

	Чин үнэнч охины зүрх! Юутай их хүсэл вэ! 

	Галт уул мөсөн хүрэм өмссөн байдаг шиг 

	Ганган бүсгүй ухааны мөсөөр хуягладаг юм. 

	Тийм! гэж хэлээч. Тэсвэр тэвчээртэйгээр, 

	Тэнүүн сайхан цаг ирэхийг би хүлээж чадна. 

	Аажимдаа чи ойлгож, надад итгэх болно! 

	Зогсонги юм шиг өдөр хоног удааширна. 

	Зомголын чинээн хөлөг онгоц шиг би 

	Зорьж эргийн өөд хэчнээн тэмүүлэвч 

	Зол дутаж, аясын салхи чигээ өөрчлөхөд 

	Хөрст газар - хөлөг онгоцны зогсоолоос, 

	Хөөрхий дөө, алс холд таягдан хөөгдөв. 

	Хөлгийн залуурч хүчгүй, хүсэл нь оргилно. 

	Хүлээсэн амраг хамт бол гуниг ч яамай! 

	Эдгэж аниагүй шархыг галаар төөнөх мэт 

	Эрийн хүсэл мөрөөдөл юутай шаналган бэ! 

	Бузар ийм лай ланчиг надаас холуур өнгөрөг! 

	Хаашдаа зовсон намайгаа нэрмэж бүү зовоо, 

	Халуун савааны үзүүрээр шарханд бүү хүр! 

	Горьчхон сэтгэлийн худгаас дусах дусаалд 

	Гомдоолгүй намайг, ганцхан дусаал нэмэрлэ. 

	Чилж зовсон миний сэтгэлд шагнал болгож, 

	Чихний үзүүрт «Магадгүй» гэж сэмхэн шивнэ. 

	Хэт хожмын юмаар битгий намайг цатга, 

	Хишиг өглөг биш, жаргал цэнгэл хайрла! 

	Тэсвэртэй хүлээж байгаа дүр үзүүлээд би, 

	Тэвчээр алдан замгүй газраар жилийн одсон 

	Тэнхээт нэг хөлөг сайн морины тухай, 

	Тэгэх тусмаа, итгэмгүй юманд сэтгэлээ өгөв. 

	Балар шугуйд зэрлэг араатантай бид учирна. 

	Би тэр ухаангүй зэрлэг амьтны идэш болно! 

	Эрхэм бүсгүй, эх дэлхийд намайг эгүүлж өг! 

	Эгэл жирийн амьдралд минь буцааж оруул! 

	Өвчөөр нь өөрт чинь бэлэглэсэн амьдралыг

	Өрөвдөн хайрлаж яв, хаяж битгий үрэгдүүлээрэй! 

	Өчүүхнийг ч орхихгүй цөмийг нь авна гэвэл: 

	Өндөр хадан цохио үгийг чинь сонсоод нурна. 

	Миний хэрэг ингээд л гүйцээ! Бурхны ивээлээр 

	Мартагдашгүй жаргалд умбаж, таалал төгсөнө би! 

	Намайг чи орхив уу? гэлээ ч миний сүнс 

	Навч модтой холбоотой шиг чамтай хамт, 

	Өвлийн тэсгэм хүйтэнд хөлдсөн навч шиг 

	Өөрийг чинь тэр түр орхиж л магадгүй.

	Бусад цагт ямагт хамт! Ямар ч алс холд чи 

	Бултаж зугтаад нэмэргүй, би чамтай хамт! 

	Сүүдэр гэж чи бодоод хайхраагүй харанхуй чинь 

	Сүйрлээс буцахгүй чамайг дагасан миний сэтгэл!

	 

	1846

	 

	(Орч. Л. Хуушаан)



	




	ӨНӨӨ ӨГЛӨӨ НЭГ Л ӨӨДГҮЙ

	 

	Өнөө өглөө нэг л

	Өөдгүй муухай байна. 

	Харанхуй манан татаж.

	Хүйтэн бороо зутгана.

	Усан бороо өөрөө 

	Уусаж мананд живнэ,

	Өнөө өглөө манай 

	Өгөр муу байшинд 

	Уйтгар гуниг зочлов. 

	Ой гутам зочинтой 

	Олон үг ярихгүй 

	Ойтол нь ганц хуурна 

	Битүүхэн инээмсэглэж, 

	Би түүнд ингэж хэлнэ: 

	«Алагхан зүрх минь, 

	Алс хол нисэн од!

	Алдарт өрнийг чиглээд 

	Агаар тэнгэрээр аял!

	Өтөлж доройтсон хөгшчүүл,

	Өсөж бойжсон орон гэрт минь, 

	Өрөвчхөн чи минь нисэж оч! 

	Халуун янаг амрагийг минь, 

	Хамаг садан төрлийг минь 

	Хамтатгаад чи нэг эргэчих! 

	Амтат цэцгийн балыг 

	Алаг зөгий цуглуулах адил 

	Аливаа сайхныг хамж тээгээд 

	Будан манан өтгөрөх үеэр 

	Буцаж, тэндээс гараарай, 

	Бушуу эргэж ирээрэй гэнэ.

	 

	1846

	 

	(Орч. Л. Хуушаан)



	




	ГЭГЭЭН ДАЙНЫГ БИ ХҮСЭЖ БАЙНА

	 

	Хуучин ертөнцийг хэмхчин нурааж 

	Хувхайрч эвдэрсэн суурин дээр нь 

	Гэрэлт шинэ ертөнцийг байгуулах 

	Гэгээн дайныг би хүсэж байна 

	Тэнгэрийн дууны хүчийг нэмсээр 

	Тэмцлийн бүрээ хангинаж дуугараасай, 

	Тэр тулалдааны догшин уриаг 

	Тэсэж ядан би хүлээж байна.

	Эмээлийг нь ч хайхралгүй мориндоо мордож 

	Эр цэргийн эгнээнд зэрэгцэж

	Эрчилж довтолгон тулалдаанд орохоор 

	Энгүй баяртай нисэн одно.

	Хорт сум цээжийг минь цөмлөвөл 

	Хамаг шархыг минь аргилан боож 

	Хайрын үнсэлтээр адислан эдгээх 

	Халуун сэтгэлтэн над олдоно.

	Харийн дайсны гарт олзлогдвол 

	Харанхуй гянданд минь хүрэлцэн ирж 

	Үүрийн цолмон шиг хайрын гэрлээр 

	Үнэнч амраг минь намайг гийгүүлнэ. 

	Алуурын газар толгойгоо цавчуулсан ч, 

	Аймшигт догшин тулалдаанд үхсэн ч, 

	Нэвт цохиулсан цээжний минь цусыг тэр 

	Гэрэлт нулимсаараа угаан цэвэрлэнэ.

	 

	1846

	 

	(Орч. С. Доржпалам)



	




	ОД ТҮГСЭН САВ САРУУЛХАН ЦЭНХЭР ШӨНӨ

	 

	Од түгсэн сав саруулхан цэнхэр шөнө

	Онгорхой цонхны цаана хязгааргүй цэлийнэ,

	Гэгээн дагинатай минь үзэсгэлэнгээрээ эгнэх огторгуй 

	Гэгээвчийн самбарын хооронд намилзана.

	 

	Миний амраг хүү, энэ шөнө хоёр

	Мэддэг бүхнээс минь хамгийн эрхэм санагдана. 

	Эргэх хорвоод өнгөтэй юм олныг харсан ч

	Энэ хоёроос гэрэлтэй юм үгүй бодогдоно.

	 

	Хавирган сар үүр цайхын үед, бүдгэрч

	Хар хөх гүвээний чанад шингэхийг завдав.

	Гай барцдын тэмдэг шиг зэвхий түүнийг хараад 

	Ганцхан түүнийг өчүүхэн байсанд би баярлав.

	 

	Асан түгсэн мичид бараг орой дээр ирж

	Азарган тахианууд хоолой мэдэн хашхирав.

	Мандах нарнаар сэрүүн ариун салхи

	Магнай өөд минь сэвэн сэвэн үлээв.

	 

	Гэгээвчнээс холдож орон дээр тэрийн унамаар, 

	Гэвч юун унтахтай мантай юм билээ.

	Яг ингэж нүдээр үзсэн бүхнээс илүү

	Ямар юмаа зүүдэлнэ гэж унтах бил ээ?

	 

	1846

	 

	(Орч. X. Мэргэн)

	 


КОВАЛЧ ЯАНОШИЙН АВГАЙН АЛЬБОМД

	 

	За! Үзэлгүй гэдэг энэ эрин цагийн гай! 

	Үзэл гэдгийн ганц хүчинд л ерөөсөө 

	Хүн гэдэг маань, хүн болж байгаа юм шүү 

	Үзэлгүй бол хүн дүрстэй мод биш юү вэ? 

	Мод биш бол адгууснаас дээр нь юү вэ? 

	Хүн төрөлхтний өмнөөс, эх орны өмнөөс 

	Авгай чамайг би давхар гуйя, хичээ. 

	Тэнгэр чамд хүүхэд заяадаг юм бол 

	Тэднээ чин бат ариун үзэлтэй болгож 

	Хүмүүжүүлж сургаж үзээрэй, чи минь. 

	Үзэлтэй л болоод ирвэл, үр хүүхдэд чинь 

	Бусад зүйлийн эрдэм аяндаа бүрдээд ирнэ!

	 

	1846

	 

	(Орч. Б. Ринчен)

	 


НАХИЛЗУУР МӨЧИР ГАНХАНА

	 

	Навчин дунд шувуу суухад 

	Нахилзуур мөчир ганхана. 

	Найз чи минь бодогдоход 

	Наалинхай зүрх минь догдолно. 

	Хонгорхон сэтгэлт охин минь 

	Дахиад намайгаа дурсана уу 

	Хорвоо дэлхийд чи минь наддаа 

	Хосгүй нандин эрдэнэ шүү

	Элбэг устай Дунай

	Эргээ дүүрээд мэлтэлзэнэ.

	Энхрий хайрын сэтгэл 

	Цээжээ дүүрээд халгина.

	Эх, эцгээс чинь илүү, чамайгаа 

	Энхрийлэн хайрлаж байна би, 

	Халуун сэтгэлийн минь эрчээр 

	Хайрлаж байна уу, намайгаа! 

	Хаврын сайхан цагт 

	Хайраа надад өгөхөд чинь 

	Хагартлаа баярласан юм сан, 

	Одоо өвөл болжээ.

	Намайгаа гэхээ больсон бол 

	Бурхан чамайг өршөөг!

	Наддаа хайртай яваа бол 

	Мянга дахин өршөөг!

	 

	1846

	 

	(Орч. С. Авирмэд)



	




	МАЖАР ҮНДЭСТЭН

	 

	Өвч хорвоогоор хэрэн тэнээд ч 

	Өөрийн үндэстэнтэй ижил төстэй 

	Өөр ард түмнийг та олохгүй ээ! 

	Өчүүхэн мажар амны хишигтэй ээ! 

	Тэглээ гээд Мажарыг яах юм бэ? 

	Тээршээн зэвүүцэх үү, өрөвдөн хайрлах уу? 

	Бурхны бүрх дээрх цэцэг шүү!

	Буруушааж түүнийг зэмлээд яах вэ. 

	Үзээд үзээд сэтгэл ханашгүй

	Үзэсгэлэнт цэцэрлэг шиг сайхан орон! 

	Арвин их далай долгилох мэт 

	Алтан тариа салхинд халиурна.

	Өгөөмөр их нөөцийг биедээ агуулсан 

	Өргөн тал минь юутай баян бэ!

	Үелсэн ууланд ч, уурхайн гүнд ч 

	Үнэт эрдэнэс зөндөө нуугдаж байгаа 

	Зүйл бүрийн эрдэнэс хаана байгааг 

	Зүүдэндээ ч бид олж үзэхгүй байгаа.

	Тэр их баялгийн эзэн ард түмэн 

	Түмэн нөхөөстэй, зовж зүдэрч явна. 

	Олон түмний зүрх сэтгэлд нуугдаастай 

	Оюун ухааны алмаас эрдэнэ ч бас бий. 

	Хэрэв тэр эрдэнийг харанхуй нүхнээс

	Хэн нэг хүн ил гаргаад ирвэл

	Гайхаж биширч, хэний ч сэтгэл хөдлөхгүй, 

	Газрын гаваар орох мэт алга болно.

	Хувь тавилангийн салхи эсвэл 

	Хуу үлээж хилийн чанад гаргана

	Үнэ цэнд хүргэж байгаа хэрэг огт биш 

	Үхэл мөхлийн замд нь оруулж байгаа хэрэг. 

	Хүний болсон тэр эрдэнэсээ хараад бид 

	Хүүхэд шиг хөөрцөглөн дэвхцэх шахаад

	— Энэ чинь манайх байсан, манайх! гэж 

	Эд бах болгон ярьцгаана байх даа!

	Үндэсний бахархал гэж их л ярьцгаах юм. 

	Үнэндээ хоосон чалчаад хэнд хэрэгтэй юм бэ? 

	Бахархах ёстой юмаа бид

	Баллахад хүргэж байгаа хэрэг биш үү? 

	Бидний бахархах сэтгэлийн тухайд бол 

	Битгий надтай марга! Мажарууд минь!

	Аль эрт мянган жилийн тэртээх шигээ 

	Амьдарсаар л байна, бид өнөөдөр!

	Хариул л даа, хэрэв үхэл ирээд 

	Хамаг мажарууд бурхан болчихвол, 

	Өөрийнхөө тухай ямар дурсгалыг 

	Өвч орчлонд үлдээх юм бэ, бид чинь? 

	Түүхэн судрын тухай л ярина биз дээ 

	Түүндээ харин юу бичив? Хомсхон байна. 

	«Тиса голын хөвөөнд маш залхуу, 

	Тэгээд бас хулчгар

	Нэг омог амьдарч байсан» гэж 

	Нэрээ түүхэндээ үлдээх гэж үү?

	Мажар орон - төрөлх нутаг минь 

	Мартагдан үл балрах нэрэн дээр чинь 

	Өчүүхэн ч болсон гэрэл туяа тусаг 

	Өөрсдөө сэрцгээе, ухаарцгаая!

	 

	1846

	 

	(Орч. Ч. Балчинжав)



	




	ГАНЦХАН ЭВГҮЙ БОДОЛ СЭТГЭЛИЙГ МИНЬ ТҮГШЭЭХ ЮМ

	 

	Гадна дотно хоёроосоо өтөнд нэвт идүүлж 

	Гандан хатсаар төгсөх цэцгийн шаналгаант үхэл шиг 

	Гарцаагүй би хучлага дотроо үхэх вий гэхээс, 

	Ганцхан эвгүй бодол сэтгэлийг минь түгшээх юм. 

	Хоосон тасалгаанд мартагдсан зул бөхөхийн адил, 

	Хожмын нэг өдөр би удаан зовж үхэх вий! 

	Үгүй! Тийм үхлийг хэрхэвч би хүсэхгүй!

	Үүнээс өөрөөр үхэхийг би хүсэж байна

	Аянгад ниргүүлж, царс мод салам цохиулах адил 

	Аюулт шуурганд нарс үндэстэйгээ булгарч унахын адил

	 Газар тэнгэр доргиулсан хүчит цуурай хадуулсаар 

	Хавцлын хад нурах тийм үхлийг би хүснэ.

	Ард түмэн гашуун зовлонгийн дөнгөө авч хаяад 

	Ариун эрх чөлөөний улаан тугаа гартаа бариад 

	Зол жаргалын төлөө үзэлцэн тэмцэхээр босож 

	Зориг зүрх нь бадарч тулалдаанд орох цагт 

	Зүүнээс баруун тийш тэмцлийн уриагаа түгээж, 

	Зандалчин харгисуудыг чичрээн сүрдүүлэх үед 

	Хамаагүй би тэр цагт л газар хөсөрдөн ойчиг! 

	Халуун амьсгалаа хураах шалтгаан тэгэхэд олог! 

	Халуун цус минь цээжнээс оргилон урсаж байхад

	 Эрчлэн догдолсон сэтгэлээс баярын үгээ хэлнэ!

	Эргэн тойрон нижигнэсэн бүрээ буу хоёрын дуу 

	Эрсэлж хэлсэн үгийг минь дуулдамгүй дараг! 

	Гэрэлт ялалтын зүг хурдалж яваа морин цэрэг 

	Хэвтэж байгаа миний дээгүүр харайлган гараг! 

	Гэсэн ч тэдний морины хамар тачигнахыг би сонсоно. 

	Ойчсон газраа яс минь огт хөдлөлгүй хэвтэж л байг! 

	Одоохондоо бүү яар, цуглуулж авах цаг ирнэ.

	Олон нөхдийг минь оршуулах их гашуудал болоход 

	Алтан дэлхийн эрх чөлөө олох гэж тэмцсээр 

	Ариун сайхан амь насаа алдсан зоригтноо 

	Ах дүүс бүх баатрын нэг булшинд оршуулж 

	Аялгуут хөгжим уянгалуулж тугаа бөхийлгөн гашуудацгаа!

	 

	1846

	 

	(Орч. С. Доржпалам)



	




	— 1847 —



	



	ЭР ХҮН БОЛ ЭР ХҮН ШИГ БАЙ...

	 

	Эр хүн бол, эр хүн шиг бай, 

	Үлээхэд цаашаа, 

	Өрөвхийхэд наашаа 

	Тийм тоглоом бүү бол, 

	Нохой боргооход 

	Ноцохоос нь бүү ай, 

	Эр зориг гаргаж, 

	Эрслэн алхаад бай!

	Эр хүн бол, эр хүн шиг бай! 

	Хоосон олон үг дэмий, 

	Хотол олонд тустай 

	Бүтээлт үйлс, эрийн чимэг, 

	Чин зориг барьж, 

	Чинээгээрээ зүтгэж,

	 Санаснаа бүтээгээд 

	Сагсууран бүү хөөр!

	Эр хүн бол, эр хүн шиг бай!

	Зөв гэж бодвол, зүрхтэй бай, 

	Үнэний төлөө үхэхээс бүү ай! 

	Журам алдаж, нэр хугарснаас 

	Зуу дахин үхсэн дээр вий! 

	Царай алдаж биеэ бузарлаад,

	 Амьд явсны хэрэг чамд 

	Ашигтай гэж бодвол дэмий! 

	Эр хүн бол, эр хүн шиг бай! 

	Энэ ертөнцийн жаргалаас 

	Эрх чөлөөгөө өгвөл 

	Эр биш эрэнцэр!

	Жаргалын төлөө биеэ худалдвал 

	Шившгийн муу эр тэр ээ!

	Гүйж явсан ч яамай, 

	Эрх чөлөөгөө л бүү алд!

	Эр хүн бол, эр хүн шиг бай!

	Тэмцэлд зоригтой бол,

	Тэнгэр, хүмүүс хэн ч

	Дарж чадахгүй, чамайг 

	Догшин их салхинд дайруулавч 

	Хуга татуулахаас

	Хулчийж бөхийдөггүй

	Хатан царс мод шиг бай!

	 

	1847

	 

	(Орч. Б. Ринчен)

	 

	 


НОХОЙН ДУУ

	 

	Бургаж бүрхсэн алсад 

	Өвлийн шуурга исгэрнэ. 

	Бороо цас холилдож 

	Нүд чихгүй шуурна.

	Сайн эзний ачаар

	 Санаж бодох юмгүй, 

	Галын өрөөний буланд 

	Гайгүй дулаан хэвтэнэ. 

	Эзэн их иддэг болохоор 

	Идшинд зовох юм алга 

	Эзний хоолны тавганд 

	Эрхбиш шавхруу үлдэнэ. 

	Ташуур л ганцхан бэрх дээ! 

	Тас гэхтэй нь зэрэг уйлна. 

	Ноцтой сүрхий янгинавч, 

	Нохойн яс бөх юм 

	Эзэн ноён маань зөөлрөөд 

	Хөөрхийлж намайг дуудна, 

	Эрхэлж өмнө нь ойчоод 

	Хөлийг нь долоож баясна.

	 

	1847

	 

	(Орч. С. Доржпалам)



	




	ЧОНЫН ДУУ

	 

	Бургаж бүрхсэн алсад 

	Өвлийн шуурга исгэрнэ.

	Бороо цас холилдож 

	Нүд чихгүй шуурна.

	Бүгж тур амсхийх 

	Бүртийх бут ч олдохгүй

	Буйд зэлүүд цөл дунд 

	Бүх насаараа тэнэнэ.

	Тасхийм жаварт хайрагдаж 

	Тэсэхийн аргагүй өлсөнө. 

	Ийм хоёр зовлон

	Энэрэл хайргүй тарчилгана.

	Буутай хүн ирвэл

	Буман зовлон нэмэгдэнэ.

	Уудам талын цасыг 

	Улаан цусаараа будна.

	Бөөрөө нэвт буудуулсан ч 

	Бүхэл өдөржин зовсон ч 

	Харангадаж хөлдөж явсан ч 

	Хаа ч бид чөлөөтэй юм шүү.

	 

	1847

	 

	(Орч. С. Доржпалам)



	




	ЭЦГИЙН ГУРВАН ХҮҮ

	 

	Төрсөн гэрээ орхихоор хөлөг морио эмээллэсэн 

	Том хүүгээ эцэг нь учирлан аргадаж гуйхдаа: 

	«Хөлгийнхөө эмээлийг ав, хүү минь битгий яв, 

	Хөгширч доройтсон намайгаа битгий орхи!» гэжээ

	 

	«Явалгүй яасан ч болохгүй, аав минь уучил, 

	Ялалт байгуулж, алдрыг олъё» гэж хүү хэлжээ. 

	Хөлөө дөрөөнд углаж, хүлэг мориндоо мордоод 

	Хөдөө талын тоос босгож, дайтахаар тэр оджээ.

	 

	Эзэнгүй ганц морь нь л эргэж нутагтаа иржээ. 

	Элэг эмтрэм үүрсэж, газар цавчлан янцгаажээ. 

	Хайртай эзэн нь яав? Дайны талбарт талийжээ. 

	Хартан дайсан толгойг нь огтолж, сүлбэн алжээ.

	 

	Дулаан гэрээ орхихоор хөлөг морио эмээллэсэн 

	Дунд хүүгээ эцэг нь учирлан аргадаж гуйхдаа: 

	«Хөлгийнхөө эмээлийг ав, хүү минь битгий яв, 

	Хөгширч доройтсон намайгаа битгий орхи!» гэжээ.

	 

	«Үгүй ээ, аав минь уучил, явалгүй огт болохгүй, 

	Үнэт эрдэнэс олохоор бусдын мөрөөр хөөе!» гэжээ. 

	Хөлөө дөрөөнд углаж, хөлөг мориндоо мордоод 

	Хөвч тайгын дундуур хөндлөн зүсээд арилжээ.

	 

	Эзэнгүй ганц морь нь л эргэж нутагтаа иржээ. 

	Элэг эмтрэм, үүрсэж, газар цавчлан янцгаажээ. 

	Хайртай эзэн нь яав? Шөнийн олзонд хэт амтшиж, 

	Харуул манаанд баригдан, ял цээрлэл хүлээжээ.

	 

	Өртөөний буудалд ууж суухад нь хүмүүс ирээд 

	Өөрийг чинь баривчиллаа! гээд гавлан авчээ. 

	Гянданд аваачаад хорьж орхитол шал норжээ. 

	Гадаа гаргаад хатаахаар өлгөтөл мажийжээ.

	 

	Хамгийн бага хүүгээ эцэг нь дуудаж ирүүлээд 

	«Хайртай морио эмээллэ, орон гэрээсээ явж үз, 

	Хоёр ах шигээ явж, ховор эрдэнэ, алдрыг хай, 

	Хөгшин эцгийгээ чи хүлээж сахиад яах вэ!» гэжээ.

	 

	«Алдар нэр, алт эрдэнэ аль нь хэрэггүй, 

	Аав таныгаа орхиж явахыг би огт хүсэхгүй.

	Үхлээс өөр бид хоёрыг салгах юм байхгүй» гэж 

	Үнэнч хайртай бага хүү нь эцэгтээ хэлж гэнэ.

	 

	Аавдаа хэлсэн үгэндээ хүрч, алдар нэр хөөж, 

	Алт эрдэнэ эрээгүй ч аз жаргалыг тэр олжээ.

	Эцэгтэйгээ хамт нэгэн булшинд нойрсдог гэнэ. 

	Эрдэнээс ариун цэцгээр хучаастай байдаг гэнэ.

	 

	1847

	 

	(Орч. Л. Хуушаан)



	




	БИ МАЖАР ХҮН

	 

	Бардам хэлнэ, би мажар хүн!

	Бахархан хайрлах мажар нутагтай минь 

	Баримжаалж зүйрлэх орон байхгүй.

	Бүгдийг байгаль түүнд заяасан

	Бүхэл орчлон, гоо сайхны ертөнц мөн.

	Манайд дутуу юм огт байхгүй

	Малгайлан хөвөх үүлсийн цаанаас 

	Маш холын Каспий тийш ширтэх 

	Манхан сарьдаг цаст өндөр уулс ч,

	 Талын хялгана давлагаалан найгасан 

	Талбиун уужим, хязгааргүй тал ч бий. 

	Хэнд ч хэлнэ, би мажар хүн!

	Хийл хөгжим баргил аянд чахрах шиг 

	Хэзээний би эрс шулуун зантай хүн.

	Гашуун зовлонт өдрүүдээс болоод би 

	Галтай цогтой инээмсэглэлээ ч мартжээ.

	Уруу царайтайг минь хүмүүс гайхацгаана. 

	Уруулд минь инээмсэглэл ховор зочин боллоо. 

	Зүг чиггүй л уйлмаар байна. Өөр би яах вэ. 

	Зөөлөн сэтгэл гэвч би та нараас горилохгүй. 

	Зүрх шархирах тутам нүд минь сэргэдэг юм. 

	Сүртэй хэлнэ, би мажар хүн!

	Сүн далай шиг өнгөрсөн үеийн цаана 

	Сүндэрлэсэн байц хадыг би харж байна. 

	Мажар орон, чиний өнө эртний түүхийн 

	Мартагдашгүй ялалтын дурсгал энэ билээ. 

	Мажар үг Европыг донсолгосныг бодоход 

	Магад, тийм ч амар улс байсангүй ажээ. 

	Аймшигт мажарын илд сэлмийг тэд хараад 

	Аянгаас айсан хүүхэд шиг чичирч байлаа. 

	Эрдэж хэлнэ, би мажар хүн!

	Эртний алдрын өчүүхэн хий үзэгдэл мэт

	Эх орон минь чи юу болчих нь энэ вэ! 

	Хорвоогийн нүүр өөд харахаас ч эмээнэ 

	Хоромхон зуур үзэгдээд дахин алга болно. 

	Газар шагайн бөгтөр улс шиг бид явж байна. 

	Гаднын хүний нүдэнд өртөхөөс ч зовж байна. 

	Төрсөн ах дүү нар минь биднийг худалдаж 

	Түмэн гутамшиг, ичгүүрт байдалд орууллаа. 

	Бардам хэлнэ, би мажар хүн!

	Бас тэгтэл ичсэнээс нүүр халуу оргино. 

	Мандах нарны туяанд улс бүхэн баясна

	Манай энд гэтэл үүр ч гэгээрээгүй байна. 

	Мажар хүн гэхэд надад ичгэвтэр байна 

	Харин тэгэхдээ би эх орноосоо урвахгүй ээ! 

	Хатан дэлхийг бүхлээр нь амласан ч шонгүй! 

	Зүрх шимшрэм уйтгарт энэ өдрүүдэд 

	Зуун мянга дахин хайртай болсон чамдаа 

	Хүсэл сэтгэлээ би бүгдийг нь өгнө.

	Хүч чадлаа би дуусан дуустал нь зориулна. 

	 

	1847

	 

	(Орч. Л. Хуушаан)



	




	ҮҮЛС

	 

	Дэгдэн нисдэг шувуу бол би 

	Дандаа л үүлэн дунд нисэх сэн. 

	Дүрслэн зурдаг зурагч бол би 

	Дандаа л үүлсийг зураад байх сан. 

	Нүүсэн үүлэнд би дуртай.

	Нүд цавчилгүй ширтэн харж, 

	Хажуугаар өнгөрөхөд нь «баяртай» гэнэ 

	Хараа салгахгүй хойноос нь ширтэнэ

	Огторгуйд аялагч хөвөн үүлстэй би 

	Олон жилийн зузаан найзууд 

	Тэд ч бас намайг андахгүй.

	Тэрсүүд бодлыг минь тоох дуртай! 

	Жаргах наранд үүлс хүрээд 

	Жирэлзэх туяатай нь тэврэлдэн, 

	Гэнэхэн бага хүүхэд шиг байхыг 

	Ганц биш олон удаа харсан юм. 

	Цахилгаан аянгын хана болоод 

	Цэрэг хэрцгий эрийн адил 

	Сэвсгэр бараан үүлс хурдлан 

	Салхийг тулалдаанд дууддаг юм. 

	Улаан цусанд шүршигдсэн сар 

	Өвчтэй хүүхэд шиг царай гаргахад 

	Үүлс очиж толгойгоо нийлүүлээд 

	Эгч дүү хоёр шиг дотно байдаг. 

	Би яагаад тэдний ширүүн урсгалыг 

	Бодол сэтгэлдээ авахыг бодно вэ? 

	Орчлонд амьдрагч миний нүдэнд 

	Оч цахилгаан, нулимс байдаг бол, 

	Огторгуйн аянч үүлсийн мэлмийд 

	Омогт цахилгаан, нулимс бас байдаг. 

	Нүүн байдаг хөвөн үүлс 

	Нандигнан бичсэн хуудас шиг 

	Өнгөрсөн хуучныг давтдаггүй, 

	Үргэлж шинээр эхэлдэг нь бахтай.

	 

	1847

	 

	(Орч. М. Цэдэндорж)



	




	ЗӨВХӨН ДАЙН Л...

	 

	Эрх чөлөөний төлөө

	Элэг зүрхээ өгөх дайн

	Энэ яваа насны минь

	Эгнэгт хүсэх хүсэл мөн.

	 

	Сэлмээрээ бид булшаа малтаж 

	Садарсан цусаа гоожуулж байхдаа 

	Юугаар ч сольшгүй ариун шүтээн 

	Ертөнцөд ганцхан байдгийг мэднэ.

	 

	Тэр шүтээн бол эрх чөлөө! 

	Тэрнээс ондоо юмны төлөө

	Тэс сохроор амиа үрэгсэд

	Тэнэгийн цаадах тэнэг мөн!

	 

	Ихэмсэг дээдсийн дур хүслээр 

	Энх амгалан болбол тун тусгүй.

	Эрх чөлөөний ариун хүчээр олсон 

	Энх амгалан ёстой энх амгалан.

	 

	Хотол олноороо эвсэх тэр цаг 

	Хорвоод сая ирсэн агшинд л 

	Буу саадгаа далайн ёроол руу 

	Бүрмөсөн шидэж орхино байх!

	 

	Тэр цаг болтол зэвсгээ барьцгаа! 

	Тэгээд чин зоригоор тулалдацгаа! 

	Галав юүлж, газар дэлхий урватал 

	Гарцаагүй тийм дайн болж л байг!

	 

	1847

	 

	(Орч. Ц. Цэрэн)



	




	ЦЭРЭГ ХҮНИЙ АМЬДРАЛ

	 

	Тагалцаг гутлаа тайлаад шидчихье, 

	Ташуур нүдүүрээс айхаа больчихъё,

	Савхин гутал өмсөж нэг үзье, 

	Сайхан сэлэм зүүж бас үзье, 

	Бүрээ бөмбөр нижигнээд байна, 

	Бүртгүүлж орхиод цэрэг болчихъё. Ха-ха-ха!

	 

	Ухайс даа! Цэрэгт явна гэдэг чинь 

	Ухаантай л хүний ажил даа. 

	Алт л гэсэн үг - цэргийн амьдрал. 

	Ах нь амссан, мэдэлгүй яах вэ.

	Бүрээ бөмбөр нижигнээд байна, 

	Бушуу, дүү минь цэрэгт ор! Ха-ха-ха!

	 

	Даанч зовох юм байхгүй дээ, 

	Дарсаа уучихна, хоолоо идчихнэ, 

	Таван хоногтоо атга зоостой.

	Туйлж өгнө шүү дээ, ёстой.

	Бүрээ бөмбөр нижигнээд байна. 

	Бушуу, дүү минь цэрэгт ор! Ха-ха-ха!

	 

	Харуул эргүүлд хааяа гарна 

	Гурван хоногтоо ганц л удаа 

	Гараа даарвал үлээж орхино. 

	Гал хөсийн хэрэггүй шүү дээ. 

	Бүрээ бөмбөр нижигнээд байна 

	Бушуу, дүү минь цэрэгт ор! Ха-ха-ха!

	 

	Амраг хүүхэн, ар гэрээ санаад 

	Арилаад өгмөөр хэрвээ санагдвал 

	Урагшаа чамайг тав ч алхуулахгүй дээ, 

	Унасан ч, боссон ч жагсаж л байна даа. 

	Бүрээ бөмбөр нижигнээд байна.

	Бушуу, дүү минь цэрэгт ор! Ха-ха-ха!

	 

	Албаа хаагаад дуусахад чинь 

	Айхтар урт чөлөө өгнө.

	Чөлөөгөө чи хөнжил шиг хөдрөөд 

	Хөлөө жийгээд унтаад өгнө!

	Бүрээ бөмбөр нижигнээд байна 

	Бушуу, дүү минь цэрэгт ор! Ха-ха-ха!

	 

	1847

	 

	(Орч. X. Мэргэн)



	




	МАРТАЖ БИ ЧАДАХГҮЙ

	 

	Өнөд чамайг мартахыг 

	Өнөө хүртэл хичээвч 

	Чин сэтгэлийн угаас

	 Чи салдаггүй нь юу вэ? 

	Хар үсээ намилзуулж 

	Хар нүдээ тормолзуулж 

	Хараагүй байхад харагддаг 

	Хачин янзын бүсгүй вэ? 

	Солонгын туяа татсан 

	Содхон замын адил 

	Оюун санаа хөдөлж 

	Онц л догдлох нь юу вэ? 

	Холдон одох аргагүй 

	Хойшоо хоргодох нь юу вэ? 

	Тамын энэхүү гинж 

	Тасарч орхидоггүй нь юу вэ? 

	Анхил чиний дүр 

	Ашид над үзэгдэж 

	Хонгор ариун царай чинь 

	Холдож өгдөггүй нь юу вэ? 

	Сэтгэл зүрхэнд минь амрахаар 

	Шувуу шиг нисээд ирэвч 

	Агшин зуур тогтолгүй 

	Эргэн одох нь юү вэ?

	Гамшиг таригч од 

	Гайгаар чамайг хөтөлж 

	Хөх далайн дунд 

	Хөлгийг залан одном.

	Тэр одны хойноос 

	Тэртээд онгоц арилж 

	Ууртай догшин долгионд 

	Ул мөргүй замхарнам.

	Ирэх шөнийн зүүд шиг

	Ингээд арилах юм бол 

	Нандин хайрт чи минь

	Надтай учрах нь юу вэ? 

	Эргэж чамтай золгохыг 

	Эрсхэн сэтгэл найдаад

	Баярлан учрах мөчид

	Бас л би итгэвч

	Чимээгүй шөнийн гүнд ч

	Чиний халуун тэврэлтийг 

	Хоосон горьдох сэтгэлдээ 

	Хоромхон ч би үзэхгүй нь 

	Амаргүй бодолд автаж 

	Арайхийж нэг салаад

	Гэнэн хонгорын жигүүр ургуулж 

	Эрээн цоохор эрвээхэй шиг 

	Илчит наранд биеэ даатгав. 

	Чамайг мөрөөдөх сэтгэл 

	Намайг гэвч орхилгүй

	Богино жигүүрийг тастан

	Бүр алсад хийсгэв 

	Урьдын амссан гуниг

	Урхидан бас дөнгөлөөд 

	Оргон зайлахыг бодовч

	Осолдон баригдсан ялтан шиг 

	Ёроолгүй тамын харанхуйд 

	Ёроор дахин оров.

	Зүрх сэтгэлийг дөнгөлсөн 

	Зүйргүй хэцүү гинжнээс

	Аврах хүн бий юү?

	Ачаа одоо хүргээч

	Нээрээ чи минь намайгаа 

	Нэг ч юмгүй мартлаа гэж үү? 

	Урьдын адил хайртай гэж 

	Учиртай үгээ хэлээч!

	Амраг хайртай чи минь 

	Аминчилж намайг бодооч

	Хорт гинжийг тасалж, 

	Хонгор зүрхийг авраач!

	Шударга журам сахин

	Шууд л сэтгэлтэй болчихвол 

	Орчлонгийн бусад юмыг

	Ор мартах учиртай

	Чиний хорвоо би юм.

	Миний бурхан чи юм.

	Өөр зүйл бидэнд

	Өчүүхэн төдий ч хэрэггүй 

	Тэмүүлэх ариун сэтгэл 

	Тэнгэрийн шуурга шиг оргилж 

	Тэр их шуургатай

	Тэнцэх хүчин дутагдвал 

	Үнэхээр надад чи минь

	Үүрд үнэнч байвал

	Салж хагацахын зовлон ч 

	Саад тотгор болохгүй, 

	Хагацал үзсэн бид хоёрыг 

	Хараад атаархах хүн бий.

	 

	1847

	 

	(Орч. Д. Гомбожав)



	




	ТААРАН ДЭЭЛТЭЙ Ч БААТРУУД

	 

	Алт, мөнгөөр өнгөлж гоёсон юм шиг 

	Аятайхан шүлэг би бичиж чадна.

	Айзам цохилт, уран үгээр цатгаж, 

	Алаг тогосын өдөөр ч чимж болно.

	 Үс буржийлгаж, цагаан бээлий хийсэн, 

	Үргэлж найр хурим, зугаа цэнгэл хөөсөн, 

	Үрчийж хорчийсон ганган харчуул шиг 

	Үхээнц шүлэг би хэзээ ч бичихгүй!

	Сэлэм хуйлагдаж, их буу дуугаа хурааж, 

	Сэршгүй нойрондоо тэд дарагдаад байна. 

	Гэвч өнөөдөр сэлэм ч үгүй, их  буу ч үгүй 

	Гэгээн үзлийн төлөө тулалдаж байна. 

	Өрсөлдөх тулалдаанд би орж байна. 

	Өөрөө би дарга нь, манай отряд бол 

	Өрж жагсаасан миний шүлэг бөгөөд 

	Өргөлт цохилт, үг болгон нь цэрэг! 

	Тааран дээлтэй ч жинхэнэ баатрууд — 

	Тамтагтаа тултал тэд навс үзэлцэнэ! 

	Цэвэрхэн ёслолын хувцас гоёл биш ээ, 

	Цэргийн гоёл — эрэлхэг зориг байдаг юм. 

	Бичсэн шүлэг минь мөнх үлдэх үү? гэж 

	Би хэзээ ч хэнээс ч асууж явахгүй.

	Харин цэрэг тулалдаанд амь эрсдэх нь 

	Хааяа бас хэрэгтэй байдгийг би мэднэ. 

	Номууд маань ариун байх болтугай! 

	Нойрссон үзэл санааны булш болтугай! 

	Аа, харин тэгэхдээ ардын жаргалын төлөө 

	Амь үрэгдсэн баатруудын булш юм шүү!

	 

	1847

	 

	(Орч. Л. Хуушаан)



	




	МИНИЙ САЙН ШҮЛГИЙН УЧИР

	 

	Манай ард түмэнд өвөрлөсөн өшөө хонзонгоо 

	Миний шүлгээс нэгэн цагт Вена6 авч таарна. 

	Олон шүлэг бичсэний минь дотроос надад 

	Онцгой алдрыг тэр шүлэг л авчрах болно.

	 

	«Үхэл» гэдэг үгийг улайссан илдийн ирээр 

	Үй түмэн хүний зүрхэнд би сийлж бичнэ.

	Хамгийн сайн шүлэг маань энэ л байна! гэж 

	Хаана ч очсон би сэтгэл бардам хэлнэ.

	 

	1848

	 

	(Орч. Л. Хуушаан)

	 


УРСГАЛ НЬ БИ БОЛОХ СОН

	 

	Элгэн улаан хадан хавцлаас 

	Эгц доошоо хүрхрэн буух 

	Уулын харгиат догшин голын 

	Урсгал нь би болох сон.

	Чин ариун дурлал минь 

	Чигчийн чинээн загасхан болж, 

	Цав цагаан хөөстэй хамт 

	Цалгих усанд хөвж яваг!

	Аймшигт догшин салхи шуургатай, 

	Амь өрсөлдөн шөнөжин тэмцсэн 

	Өргөн голын эрэгт ургасан 

	Өнгөт ногоон ой болох сон.

	Өчүүхэн хайр дурлал минь 

	Өтгөн шугуйд нуугдан байж, 

	Ойн шувуудын жиргээ шиг 

	Онгон хайрын дууг түрэг!

	Гайхамшгийг бүтээх хүслээр 

	Гай зовлонд хүнийг дуудсан 

	Цавчим өндөр уулан дахь 

	Цав цагаан шилтгээн болох сон.

	Үл унтрах дурлал минь 

	Үзэсгэлэнт зөрөг цэцэг болж, 

	Эвдэрхий балгасны ёроолоор ургаж, 

	Эзгүй байгалийн чимэг болог! 

	Харанхуй хавцлын завсарт шигдсэн 

	Хариугүй ноорхой урц болох сон. 

	Арван түмэн нүх, сүвээр нь 

	Аадрын ус сад тавин гоожиг! 

	Нөхөшгүй үнэтэй дурлал минь 

	Нөөлөгтэйхэн нэг мухарт нь 

	Өдөр шөнөгүй дүрэлзэн ноцох

	 Өрхийн голомт - гал болог!

	Өндөр мөргөцгийн дээр унжсан 

	Өтгөн хар үүл би болох сон 

	Омогт цахилгаанд хага ниргүүлж, 

	Олон хэсэг болон бутрах сан. 

	Харин ганцхан дурлал минь 

	Харанхуй бүрэнхийд үл дарагдан 

	Уйтгар гунигтай үүлийг тойроод 

	Ув улаан туяа цацруулж байг!

	 

	1847

	 

	(Орч. Л. Хуушаан)



	




	ОЙН ШУВУУ ЖИРГЭХ НЬ НЭГ ОНДОО

	 

	Ойн шувуу жиргэх нь нэг ондоо

	Огторгуйн од жирвэлзэх нь нэг ондоо

	Сайхан цэцэрлэгийн үнэр гэж нэг ондоо

	Сайн хүний хүүхэн гэж нэг ондоо

	 

	Одон жирвэлзэж, шувуу жиргэж

	Цэцэг ургаж, хүүхэн гангалж

	Нийлээд дөрвүүл орчлонг чимэхдээ

	Нийцэж зохицох нь бас нэг ондоо

	 

	Цэцэг гандаж, шувуу буцаж

	Цэнхэр огторгуйн од харвадаг

	Харин хар хүн хүүхэн хоёр

	Хагацалгүй цэнгэх нь бас нэг ондоо

	 

	1847

	 

	(Орч. Д. Сэнгээ)



	




	ХЭДИЙН НАР ЖАРГАЛАА

	 

	Хэдийнээ нар жаргажээ.

	Хяруу шүүдэр унажээ.

	Энэхэн мөчид сар гарлаа.

	Элсэн хошууг харанхуй хучлаа.

	 

	Юля минь, чи юу хийж байна?

	Юутай ч мөргөл үйлдэж байгаа.

	Хаалгаа янгинатал түгжээд

	Хайртынхаа төлөө мөргөж байгаа.

	 

	Юля минь, чи юу хийж байна?

	Юутай ч одоо лав унтсан биз?

	Харин чи зүүдэн дундаа

	Хайрт намайгаа харж байгаа.

	 

	Хэрэв чи мөргөөгүй бол,

	Хэрэв чи унтаагүй бол

	Ганцхан миний тухай л

	Ганьхран бодлогоширч суугаа.

	 

	Онгон талын цэцэг минь,

	Одоо яах вэ, миний тухай бод...

	Амраг хайрт Юлягийн минь бодол

	Алсад гялалзах од шиг гэрэлтэй.

	 

	Гайхамшигт энэ оддын гэрэл

	Ганцхан чиний бодол биш үү?

	Үнэн голоос дурлах мөчдөө л, чи

	Үүнийг лав бодсон байж таарна...

	 

	1847

	 

	(Орч. Т. Алтанцэцэг)



	




	БИТГИЙ УУРЛА, ХОНГОР МИНЬ

	 

	Битгий уурла, хонгор минь,

	Би ажил амьдрал ярьж байна.

	Тоглоом тохуугаа больцгооё!

	Толгой бүүр эргэж гүйцлээ!

	 

	Маргаан хэрүүлийн тухай

	Мартагдсаныг сөхөхөө больё!

	Хэрэв нарийн шүүж үзвэл

	Хэрэлдэж маргасан удаа бий.

	 

	Цаана наана бодохгүй явахад

	Цайлган намайг ашиглаа биз!

	Аз жаргал, амжилт ололтоо, би

	Алиныг нь ч хайрлахгүй явлаа.

	 

	Хүүхэд шиг би итгэмтгий байж,

	Хүн бүхэнд л итгэж явжээ.

	Одоо хэрхэвч тэгэхгүйг

	Омог бардам тангараглана.

	 

	Тоглоом тохуугаа одоо больё,

	Тохитой томоотой, намайг сонс:

	Ер бусын нэг чухал саналтай

	Явж чам дээр би ирлээ шүү!

	 

	Хонгор минь, би огт чамд

	Хэцүү бэрх болзол тавихгүй.

	Үүний өмнө татгалздаг байсан

	Үнсүүлэхээ л одоо зөвшөөрч орхи!

	 

	1847

	 

	(Орч. Л. Хуушаан)



	




	ЯРУУ НАЙРАГ

	 

	Ариун үнэний яруу найраг минь, юутай их доромжлогдоо вэ!

	Алдар хүндийг чинь өргөнө гээд нэрийг чинь бузарлаж,

	Адгийн доод алдас болгогчид,

	Алхам тутамдаа чамайг гутааж байна!

	Яруу найргийг ёслол цуглааны танхим гэж санан 

	Ямбатан ихсийн өргөө гэж мэтгэн, 

	Ганган хувцастан, нялганаж чадагчид л, 

	Гарцаагүй босгыг нь алхах хувьтай гэж 

	Биеэ сайрхагч тайлгач тэд,

	Бишгүй, өөд уруугүй айлдаж байна. 

	Дуугаа тат! Хуурамч номлогчид, 

	Дуулиант номлолд чинь хумсын чинээ ч үнэ байхгүй.

	Ямбатан дээдэс ихэмсгээр залардаг 

	Ямба, ёслолын өргөө биш ээ, яруу найраг, 

	Өргөлийн тавагт өрсөн балин биш, 

	Өөр юм шүү, яруу найраг гэдэг!

	Санаж сэтгэж, мэдэрч хүсэхийн тулд 

	Саадгүй чөлөөтэй орж болох

	Сайхан орд юм ― яруу найраг

	Сайх та нар түүнийг мэдэх үү?

	Яруу найргийн орд харшийн дотор 

	Ядуу ноорхой, улаан нүцгэн орсон ч болно, мэдэж авцгаа!

	 

	1847

	 

	(Орч. С. Авирмэд)



	




	ТЭНҮҮЛЧИН

	 

	Өвөртөө мөнгөгүй болбол 

	Өлсөж байдаг жамтай хойно 

	Халаас минь хоосон болохоор 

	Харангадах шахаж явна би.

	 

	Хоёр хоног хооллоогүй ч 

	Хоосон заяандаа гомдоогүй 

	Хорвоо дэлхийд хэн нэг нь 

	Миний идэхийг идээ л биз. 

	 

	Маргааш л нэг цадталаа иднэ. 

	(Магад нэг юм олдоно л биз) 

	Сайхан бодлоор тэр болтол 

	Санаагаа харин цадтал хуурна.

	 

	Ходоод гэдэс минь хоосон ч 

	Хоёр нүд минь дүүрэн.

	Жавар салхинд нулимсаар 

	Жаахан байгаад л дүүрчихнэ.

	 

	Хүйтэн салхи минь намайгаа 

	Хөөгөөд туугаад өгөөрэй!

	Галтай буудалд хүртэл 

	Газар хол байна шүү!

	 

	Халтар хонгор морьд минь, 

	Хатирч хоёр хөл минь, 

	Саатаж тэжээл нэхэхгүй 

	Санаа амар унаа шүү!

	 

	Өрөөсөн шулхнагаа урчхаад 

	Өөр даавуугаар нөхчихсөн юм, 

	Зүүн тал нь саарал болчихсон юм 

	Зүс халтар нь баруун нь юм,

	 

	Даавууны сайнаар хийсэн

	Даан ч бөх хувцастай байлаа.

	Ганган дээл минь элэгдчихнэ гээд 

	Ганц зоосноос өгчихлөө.

	 

	Замын муу хулгайчид 

	Завшуулж нэг балрах вий гээд

	Анхны мухлагт нөгөө зоосоороо

	Аяга дарс аваад уучихлаа,

	 

	Харин хулгайч биш хүйтэн салхи 

	Халаас руу минь шургаад байна.

	Салхи чи савраа тат, 

	Салахгүй бол хохь чинь шүү!

	 

	За тэр тоглох маань ч яамай 

	Заргалдах хэрэг л нэг байна.

	Бороо, жавар, цас, салхи 

	Бүүрэлхэж намайг балбаж байна!

	 

	Шалбааг усыг нүцгэн хөлөөр 

	Шал палхийтэл туучиж явна.

	Савхин гуталтай давхар норсноос 

	Сайран хөл дангаар норог!

	 

	Нойтон жихүүн салхи чи 

	Ноорхой намайг шоолж л бай,

	Эрчилж хуйларсан чамд 

	Ээлж ирнэ дээ, гайгүй. 

	 

	Дулаан пийшин, хоёр цонхтой 

	Дархны газартай болно доо, гайгүй.

	Ээлтэй сайхан дулаан байшин, 

	Эхнэр хүүхэдтэй болно доо, гайгүй.

	 

	Дулаан цонхны минь дэргэд 

	Дуулаад улиад ирээрэй л дээ, 

	Хорсохдоо багтарч унатал чинь 

	Хор шарыг чинь малтана даа гайгүй.

	 

	1847

	 

	(Орч. X. Мэргэн)



	




	НАМАЙГ ХҮН БОЛГОН НАЙРАГЧ ГЭЖ ЯРИХ ЮМ

	 

	Намайг хүн болгон 

	Найрагч гэж ярих юм.

	Би ч гэсэн өөрөө 

	Бас л тэгж бодох юм.

	Танхил хайрт чи минь 

	Таашааж намайг бүү магт, 

	Хайрт чамтай зүйрлэвэл би 

	Хаана ч хүрэхгүй шүү дээ. 

	Бодож санасан бүхэн чинь, 

	Бүлээхэн зөөлөн амьсгаа чинь, 

	Инээвхийлэх учиртай уруул чинь, 

	Эрвэгэр хоёр нүд чинь, 

	Хангинасан уяхан дуу чинь, 

	Хайрын уяхан инээд чинь 

	Таван зуун шүлгээс ч илүү 

	Тансаг найраг биш гэж үү!

	 

	1847

	 

	(Орч. Д. Гомбожав)



	




	ЯАЖ ИЙГЭЭД

	 

	Тэсэж ядан хуримын өдрөө хүлээнэ. 

	Тэнхэл тасарлаа!

	Өнөө биш гэхэд маргааш,

	Өө, мөн ч ойртлоо!

	Дуусдаггүй долоо хоногийг...

	Тэвчиж хүлээнэ дээ.

	Яаж ийгээд!

	Ааваас над улаан мөнгө ч

	Үлдсэнгүй.

	Ааваас над орд харш 

	Хоцорсонгүй.

	Үнэхээр хөөрхий, гэвч болгоно доо. 

	Өв хөрөнгөгүй ч бид амь зууна даа. 

	Яаж ийгээд!

	Хэтэрхий зөрүүд охинд

	Хайртай юм даа, би.

	Тэр юу ч шаардаж нэхлээ гэхэд 

	Тэсэж үзнэ дээ би!

	Нас , залуу, цус шингэн биднүүс 

	Нэг нэгэндээ хавь болно доо. 

	Яаж ийгээд!

	Өнөөдөр чи буулт хийвэл 

	Маргааш би бууж өгнө.

	Ингэхслээр бид хоёр

	Эвдрэлцээд юугаан хийнэ.

	Өдөр нь цусаа гартал зодолдоод, 

	Шөнө нь тосоо гартал тэврэлдэнэ. 

	Яаж ийгээд!

	 

	1847

	 

	(Орч. Ц. Цэрэн)



	




	НАМРЫН ХУУЧААР

	 

	Уудам хөндийн цэцэг гандаж 

	Улиангар модны навчис унасаар 

	Уйтгарт өвлийн элч ирж

	Уул нуруу цасанд хучигдлаа.

	Зориг сэтгэл минь ид хавраараа 

	Золбоо хиймор минь халуун зунаараа 

	Нас минь хэдий залуу ч гэсэн 

	Үс минь одоо цайж эхэллээ.

	Анхилуун цэцэг гандан муудаж 

	Амьд бүхэн үхэн нөгчдөг

	Өршөөлт гэргий минь наашаа ир 

	Өвдөг дээр минь эрхлэн суу

	Гэнэт маргааш нас барвал минь 

	Гиншиж гашуудан уйлах уу, чи

	Яахын эрхгүй ингээд үхчихвэл

	Ясыг минь тэгээд барилцах уу, чи

	Өөр хүнд сэтгэлтэй болчихвол 

	Өчүүхэн намайгаа мартчихгүй биз, чи? 

	Гашуудлын алчуураа нөмрөхөө боливол 

	Булшин дээр минь аваачиж өлгөөрэй! 

	Би тэгвэл авснаасаа босоод 

	Бэлэвсэн эмийн тэр нөмрөгийг 

	Харанхуй шөнө сэмхэн аваад 

	Хар нүхэндээ эргэж ороод

	Нүднийхээ нулимсыг түүгээр арчина 

	Зүрхнийхээ шархыг түүгээр бооно.

	Ямар амархан мартаав дээ гэж 

	Яасан ч чамд муу санахгүй.

	 

	1847

	 

	(Орч. Ц. Хасбаатар)



	




	ӨНӨР САЙХАН ЭХ ОРОН МИНЬ ӨНДИЙН БОСОХ ЦАГ БОЛЛОО

	 

	Өнөр сайхан эх орон минь

	Өндийн босох цаг боллоо!

	Аль хэдийн тахиа дуугараад

	Ариун өглөө эхэлснийг зарлалаа!

	Өнөр сайхан эх орон минь

	Өндийн босох цаг боллоо.

	Хурмаст тэнгэрт нар мандаад

	Хурц гэрэл нүүрийг чинь төөнөөд 

	Хорыг чинь хөдөлгөж байна шүү.

	Өнөр сайхан эх орон минь

	Өндийн босох цаг боллоо.

	Хадгалсан тарианд болжмор цуглараад 

	Ханатал идэн жиргэлдэж байна.

	Өнөр сайхан эх орон минь

	Өндийн босох цаг боллоо.

	Хулгайч муур сүү уучихаад 

	Хошуу амаа долоож байна. 

	Өнөр сайхан эх орон минь 

	Өндийж босох цаг боллоо!

	Мал сүрэг зоргоороо бэлчээд 

	Манай тариаланг гишгэчиж байна.

	Өнөр сайхан эх орон минь

	Өндийн босох цаг боллоо.

	Усан үзэм гандан муудаад 

	Улс амьтан сандарч байна.

	Өнөр сайхан эх орон минь

	Өндийн босох цаг боллоо.

	Хөрш айлынхан газраа хагалаад

	Хөрст газраас маань хумсалж байна. 

	Өнөр сайхан эх орон минь

	Өндийн босох цаг боллоо!

	Хэншүү үнэртэж халуу оргиод...

	Хэнгэрэг дэлдэхийг дуулав уу, чи 

	Өнөр сайхан эх орон минь 

	Өндийн босох цаг боллоо!

	Унгар нутаг минь, эх орон минь, 

	Унтсаар байгаад мөхөх гэж үү? 

	Магад ч үгүй... бүү мэд!

	 

	1847

	 

	(Орч. Ц. Хасбаатар)



	




	ШҮҮГЧ НАР, ШҮҮГЧ НАР...

	 

	Шүүгч нар, шүүгч нар хянуур бай 

	Шүүхийн тогтоол тоглоом биш шүү!

	Цаазаар аваачна гэхдээ, та минь 

	Цалгардалгүй нарийн шалгаж бай! 

	Дуугаа намд, шүүгч шийдвэрээ хэлж 

	Дуугүй цаазал! гэж сүртэйгээр хэлээд 

	Залуу эрийг толгойн цаазаар авах гэж 

	Зандалчин сүхээ бариад хүрч ирлээ. 

	Өглөөний улаан нар мандахын үед 

	Өнөө залуугийн толгой ойчоод, 

	Годхийж улаан цус олгойдон 

	Гойд сонин цусан оргилуур болов! 

	Шөнө дунд, сарны гэрэл юутай хачин... 

	Шийтгүүлсэн тэр залуу эр гэнэтхэн 

	Чийгтэй булшны нүхнээс гараад, 

	Чигээрээ босоод ирж гэнэ шүү.

	Цус болсон толгойгоо үснээс нь 

	Цувдай шиг атгаад явж гэнэ шүү.

	Олон гудам хаалга дамжсаар 

	Онц л тэр шүүгчийн хаалганд хүрч, 

	Түмэн хилсээр амиа алдсан гэхэд нь 

	Түжигнэтэл шүүгч чичрээн сэртэл 

	Түсхийж хаалга нь гэнэт нээгдээд, 

	Түрчиг тарчиг толгой өнхрөн орлоо! 

	Тэрнээс хойш шөнө бүр салахгүй, 

	Тэр залуу эр, хаалганы өмнө зогсон 

	Хилсээр хүн алдаг шүүгчийг шүүмжлэн 

	Хилэгнэн толгойгоороо чулууддаг гэнэ 

	 

	Пешт

	1947 он

	 

	(Орч. Б. Ринчен)



	




	ПАВЕЛ ПАТО

	 

	Далайн чанадах хунтайж шиг 

	Даамай нойрондоо дарагдсан 

	Хөөрхий Павел Пато

	Хөдөө тосгонд ганцаар амьдарна. 

	Авгайтай сан бол, хөөрхий тэр 

	Арай л өөр байх сан даа...

	«Амьдрал урт — амжина» гэж 

	Ажигч үгүй Павел Пато эвшээнэ. 

	Будаг, угалз нь холтроод 

	Байшин нь бүр больжээ.

	Салмайж цоорсон дээврийг нь 

	Салхи аваад явчихжээ.

	Од мичид харагдаад байгаа 

	Онгорхойг таглах юм сан даа... 

	«Амьдрал урт — амжина» гэж 

	Ажиг ч үгүй Павел Пато эвшээнэ. 

	Цэцэрлэг нь шарилжаар дүүрчээ. 

	Цэцэглэсэн тал л харин өнгөтэй 

	Газар дэлхийн өгөөж болсон 

	Гал улаан намуу цухуйна.

	Хагалах ч үгүй, борнойдох ч үгүй, 

	Хайран үрээ ч цацахгүй, хэний буруу вэ? 

	«Амьдрал урт — амжина» гэж

	Ажигч үгүй Павел Пато эвшээнэ. 

	Элэгдсэн муу хувцас нь 

	Энд тэндээ нөхөөстэй.

	Сэмэрсэн бөс даавуу 

	Шумуул хаахаа больжээ.

	Хүрэлцэх цэмбэ байсаар атал 

	Хувцас хийлгэхээ ч мэдэхгүй 

	«Амьдрал урт — амжина» гэж 

	Ажиг ч үгүй Павел Пато эвшээнэ.

	Эцгийн нь үлдээсэн юм түүнд 

	Элбэг хангалттай байжээ.

	Өдөр хоног солигдоно, 

	Өв хөрөнгө нь хоосорно.

	«Амьдрал урт — амжина» гэдэг 

	Аргагүй мажар зүйр үг мөн. 

	Мажар хүн болж төрсөн нь 

	Магад үүний буруу биш ээ!

	 

	1847

	 

	(Орч. Ц. Цэрэн)



	




	УНГАРЫН УЛС ТӨРИЙН БОДЛОГОТНУУДАД

	 

	Орон нутгийн ч, улсын ч дээд хуралд 

	Олбог засуулж ямбалах хорхойтой 

	Ярвагар ихэмсэг эрхтэн дархтнууд 

	Ядуу шүлэгчдийг хялайн үздэг юм. 

	Шавар гатчиж, ад үзэгдсэн шүлэг минь

	Шалавхан явах замаас зайл! гэж 

	Хаашаа ч юм хатируулж яваа 

	Хамраа сөхсөн ноён чамайг дайрна. 

	Ихэмсэг ноён юугаар сайрхана вэ? 

	Унасан мориныхоо сайнаар бардаа юу? 

	Бараачуудаа өөхөлсөнд баярлаа юу? 

	Бадар барьсан найрагчийг басаа юу? 

	Эсвэл өнгө өөдтэйг мөрөндөө углаж,

	Их гүзээлж, тарган цатгалан яваагаа 

	Энэ хорвоод яруу найрагчийг бодвол 

	Эрх дархаар илүү гэж онгироо юу? 

	Ярвагар баячууд тануусыг харахаар 

	Яг л аахар шаахар хог шатаасан 

	Өчүүхэн нэгэн түүдгийн хар утаа 

	Өөрийн эрхгүй санаанд буух юм 

	Хотын хог хаа холд уугин шатаж 

	Хэрмэл эрд шөнөөр дөл нь харагдана. 

	Харин үүр цайж өглөө болоход 

	Хөх дөл нь хүйтэн нурам болж үлдэнэ. 

	Тануус түүдэг, шүлэгчид од гэлтэй! 

	Тал нутагт түүдгийн гал өрвөлзөж 

	Тэнгэрийн од мичдийн гэрэл туяаг 

	Тортогтой дөлөөрөө түр зуур халхална. 

	Тэглээ ч салхи гарахад түүдгийн үнс 

	Тэр дорхноо хийсэн замхарч оргүй болно. 

	Өчүүхэн ч гэсэн од мичид тэртээ алсаас 

	Өглөө болтол өнгөтэй золбоотой гялалзана.

	Яруу найрагч чухам хэн болохыг мэдэж ав!

	Яс чанарыг нь таньж, үнэлж цэгнэ! 

	Тэнгэр бурхны зарлигийг шүлэгч буулгадаг. 

	Эзэн тэнгэр ивээлдээ тануусыг багтааж 

	Энэ зарлигаа биднээр танууст илгээсэн хэрэг! 

	Чин үнэнийг өөрийн мутраар баталсан 

	Нэн чухал зарлигийн бичиг юм шүү!

	Ондоо улс үндэстэн шүлэгчийн авьяасыг 

	Огт өөрөөр үнэлдэг байж таарна.

	Тануус ч, мажарууд, яруу найрагчаа 

	Тэр мэт хүндлэн дээдлэх ёстой!

	Гал цогтой яруу найрагчийн үг 

	Гайхамшигтай тусыг эх орондоо хүргэсэн 

	Тэгээд энэ чинь саяхан шүү дээ. 

	Тавин жил ч өнгөрөөгүй л байна.

	Элэнц хуланцын үлдээсэн өв хөрөнгөнөөс 

	Эдүгээ бидний ариглан хямгадаж яваа 

	Эцсийн гэмээр ганц эд агуурс гэвээс 

	Эх хэл, яндашгүй эх хэл минь шүү!

	Аргаа баран зовж, энэлж шаналахдаа 

	Амьсгаа хураах шахсан шүү, эх хэл минь! 

	Орох оронгүй хэрэн тэнүүчилж явахдаа 

	Олны хөлд баарсан гишгэгдсэн, эх хэл минь! 

	Ярвагар баячууд тануус ядарсан түүнд 

	Ямар юмаар тус болж гийгүүлсэн бил ээ? 

	Атгаг муу санаагаар түүнийг өшиглөх гэж 

	Арай түүнд дөхөж очдог юм биш биз дээ?

	Явж явж, хөөрхий найрагчид л эх хэлээ аварч 

	Яах аргагүй, алган дээрээ бөмбөрүүлсээн... 

	Гэтэл тануус яахаараа ингэж, 

	Гэмгүй шүлэгчдийг ад үздэг юм бэ?!

	 

	1847

	 

	(Орч. Ц. Цэрэн)



	




	1847 ОНЫ ШИНЭ ЖИЛИЙН ШӨНӨ

	1

	Он жил дуусаж, эхнэр нөхөр хоёр 

	Оны эцсийн тооцоогоо бодож байна.

	Орлого нь энэ, зарлага нь тэр,

	Одоохон бодоод орхи гэлцэж байна. 

	Хэчнээн байлаа? Хэдий чинээ юм үлдэв? 

	Хэтэвч маань нимгэхэн байна аа даа! 

	Духныхаа хөлсийг тэр хоёр арчина 

	Тун ч ярвигтайхан ажил санжээ!

	Мөнгөгүй чи бидэн хоёр

	Мөн ч амар юм даа, авгай минь.

	Гар минь тоолж балиартахгүй, 

	Хөлс минь дааварлаж гоожихгүй.

	Тэдний мөнгөний хүүдий даагдахгүй ч, 

	Бидний сэтгэл өег цатгалан байна.

	Хагартлаа баяжсан тэднээс бид хоосон ч 

	Хамаагүй жаргалтай сайхан амьдарч байна.

	 

	2

	Хачин юм шүү! Яг жилийн өмнө, би 

	Хань бүлгүй ганцаараа л байсан.

	Гэтэл... одоо би чинь дандаа 

	Гэргийнхээ дууг сонсох боллоо.

	Энэ сайхан орчлонд

	Ингэх л жамтай байдаг ажээ.

	Одоохондоо бид хоёулхнаа ч 

	Удалгүй гурав, дөрөв болно!

	 

	3

	Гэвч тоглохоо больё... бидний хуучин анд 

	Гэмгүй үерхсэн энэ он өөд болж байна! 

	Өнгөрч буй он бүр горьдлогогүй болжээ,

	Өөдөлж наашлах царайгүй үнэхээр дор оржээ! 

	Сарнай цэцгийн эрих хэлхэж тэрүүнд өгье 

	Санаа амар нойрсож, булшиндаа буянаа эдлэг! 

	Эрх дархтай байсан энэ жил, хөөрхий, 

	Эгнэгт бидэн хоёрыг холбож өгсөн.

	Урьд нь эдлээгүй аз жаргал өөд 

	Ухаан бодлыг минь хөтөлж өгсөн.

	Сарнай цэцгийн эрих хэлхэж тэрүүнд өгье. 

	Санаа амар нойрсож, булшиндаа буянаа эдлэг! 

	Биднийхээ сэтгэлд хааяа энэ маань 

	Битүүхэн сэжиг төрүүлдэг байсан ч 

	Баярт мөчийг хэзээ ч гутаагаагүй, 

	Баяр дээр баяр нэмдэг байсан болохоор... 

	Сарнай цэцгийн эрих хэлхэж тэрүүнд өгье 

	Санаа амар нойрсож, булшиндаа буянаа эдлэг! 

	Мөдхөн он дууслаа... зүрх оволзоно.

	Мөнх шөнийн түнэр харанхуй 

	Үүрээр бидний яаж жаргахыг харсан 

	Өнөөх гэгээн мэлмийг халж байна...

	Сарнай цэцгийн эрих хэлхэж тэрүүнд өгье 

	Санаа амар нойрсож, булшиндаа буянаа эдлэг!

	 

	4

	Он дууслаа! Онцгой нэг чанар нь гэвэл, 

	Огт гашуудалгүй өөрөө яваад өглөө.

	Энэхэн мөчид мэргэн ухаантай хүн 

	Элдвийг тунгаахаар олноос холддог юм. 

	Найзаа байтугай, атаатнаа ч энэ үед 

	Найрсгаар уучлан өнгөрөөх ёстой юм. 

	Ингэдэг нь сайхан... гэлээ ч харин 

	Энэ бие минь тэгж арай чадахгүй.

	Өстөн минь хэн сэн бил ээ? Дарангуйлагчид! 

	Өтөл бэртэгчин ховч шаазгайнууд шүү дээ! 

	Тэднийг би хэзээ ч өршөөж чадахгүй! 

	Тэвчинэ, тэвчинэ гэхэд хэтэрсэн хэрэг болно! 

	Эрлэг номон хааныд очсон хойноо ч, би 

	Ийм үгээ тэнд давтан хэлж чадна!

	Өрөвдөж, өршөөж би огт чадахгүй! 

	Өөрөө ч өршөөлгүй үлдсэн минь дээр!

	 

	1847

	 

	(Орч. Ц. Цэрэн)



	




	— 1848 —



	



	ТУГ

	 

	Зүүтэй зууралдаад чи юу оёно бэ? 

	Зүйрлэшгүй чухал ажил их байхад 

	Зүйж, нөхөж юу хийгээд байна вэ?

	Эхнэр минь, бушуухан туг оё!

	Хамаг юм нэг л өөр болчихлоо.

	Харин чухам яахыг бурхан мэдэг 

	Хаяанд тулаад байх шиг санагдана

	Эхнэр минь, бушуухан туг оё! 

	Мэдэгдээд ирэхээрээ юм уддаггүй. 

	Миний бодоход, нэг л юм болж таарлаа. 

	Мэс барьж дайсантай тулах цаг ойртлоо.

	Эхнэр минь, бушуухан туг оё! 

	Эрх чөлөө өөрөө хүрээд ирдэггүй юм. 

	Эд бараа шиг худалдаад авч болдоггүй. 

	Мөнгөөр биш цусаар үнийг нь төлдөг юм.

	Эхнэр минь, бушуухан туг оё! 

	Наад тугаа зүрх сэтгэлээр оёорой, 

	Намирах тугт маань шингэсэн ялалт 

	Насан үүрд бидэнтэй хамт амьдраг...

	Эхнэр минь, бушуухан туг оё!

	 

	1848

	 

	(Орч. Л. Хуушаан)



	




	ЧАМАЙГАА БИ ЮУ ГЭЖ НЭРЛЭХ ВЭ?

	 

	Үдшийн бүрэнхий болоход 

	Үзэсгэлэнт чиний мэлмийд 

	Тулж очиход нүд халтирам 

	Туяарах одны гэрэл цацарна. 

	Тэгэхээр чамайг юу гэж нэрлэх вэ? 

	Үдшийн энэ гэрэлт одны туяанууд 

	Үнэнч дурлалын горхи болон нийлж 

	Тэнгис далайд тэмүүлэх мэт, 

	Тэр аяараа намайг зориход 

	Танхил чамайгаа юу гэж нэрлэх вэ? 

	Ер бусын намуун дөлгөөн 

	Ертөнцөд ховор чиний харц 

	Амьтанд огт гэм хоргүй 

	Алаг тагтаа шиг ниснэ.

	Амраг чамайгаа юу гэж нэрлэх вэ? 

	Хөвөн зөөлөн өд сөд нь 

	Хүндтэй чидун жимсний мөчир 

	Бас тэгээд энхийн сүлд

	Барьж үзэхэд мяндас зөөлөн 

	Би чамайг юу гэж нэрлэх вэ? 

	Өвлийн хүйтэнд царцсан модод 

	Өөрийн чинь ялдам дууг сонсоод, 

	Өнөө л дууч гургалдай гэж эндүүрнэ. 

	Өнөтэй сайхан хавар ирлээ гэнэ. 

	Өвч биед нь навч нахиа дэлгэрнэ. 

	Үг айзам зохицсон,

	Үлгэр туульс шиг соньхон 

	Өгүүлж баршгүй уяхан дуутай 

	Үнэнч амраг чамайгаа би 

	Үнэнээ хэлэхэд, юу гэж нэрлэх вэ? 

	Нал эрдэнийн өнгөт уруулаар 

	Нааж шимэн озоход чинь 

	Найз чамайгаа юу гэж нэрлэх вэ?

	Үүрийн гэгээнд өдөр шөнө нийлэх мэт 

	Үнсэлтийн чинь халуун илчинд 

	Үнэнхүү сэтгэл зүрх хайлан нэгдэнэ. 

	Замлин хорвоог уусгах мэт 

	Заяа тавилангаар учирсан 

	Зол жаргалын нууц увдист 

	Жаахан чамайгаа юу гэж нэрлэх вэ? 

	Шидэт үлгэр шиг гайхамшигтай 

	Амьд бүхний охь манлай, 

	Аз жаргалыг ундруулагч 

	Аливаа мөрөөдлийг хөгжүүлэгч 

	Амраг чамайгаа юу гэж нэрлэх вэ? 

	Хорвоод хамгийн үнэтэй 

	Хосгүй сайхан залуу, 

	Бал бурмын амтат

	Багын хайртай гэргийгээ 

	Баярлуулах нэр юу байна вэ?

	 

	1848

	 

	(Орч. Ц. Болд)



	




	САЙХАН ЗАНТАЙ БАГШ

	 

	Ааштай багшийг, бурхан минь. 

	Алиныг тэр гэж хэлэх вэ? 

	Сайхан зантай багштай би 

	Санамсаргүй нэг удаа таарлаа.

	 

	Нүдээ аньсан ч би түүний 

	Нүүр царайг андахгүй мэднэ. 

	Ялимгүй бөгтөр, халзан хүн 

	Яг миний өмнө суудаг байлаа. 

	 

	Халзан болдог бурхны зарлиг, 

	Хамаг буруу нь түүнийх биш. 

	Хавар, зуныг ялгахаа байсан 

	Хээгүй эр ганц хүн байлаа. 

	 

	Хаврын сарнай хагдарч уналаа. 

	Харин багшийн хамар дээр нь 

	Ганц сарнай улайж үлдсэн. 

	Газар аван томорч эхэлсэн.

	 

	Өдөр ирэх тутам түүний 

	Өнгө зүс нь улам тодорно. 

	Дарсаар ундаалсан хамар хойно 

	Даанч дээ, цэцэглэхээс яах вэ.

	 

	Аранзал улаан тэр цэцгийн 

	Ааш араншин нь шал ондоо!

	Дарстай торхны мөнгөн шүүдрээр 

	Дандаа л услах хэрэгтэй болдог. 

	 

	Хамрын нь доорх сахал сармай нь 

	Хар бөгөөд харгана шиг ширүүн.

	Нэг үзүүр нь газарт хатгана. 

	Нөгөө үзүүр нь үүлэнд умбана.

	 

	Сахлын доорх тавган амандаа 

	Саагьсан утаатай ганс зууна.

	Соруул гэдэг нь учиргүй том, 

	Бариул хийж хүрз ишилмээр!

	 

	Өнгө зүс, хийц маяг нь 

	Өнгөрсөн зууных байж таармаар 

	Элэнц хуланцын юм гэлтэй 

	Элж хуучирсан цэрэг цамцтай.

	 

	Буруу номтныг л цээрлүүлж байсан 

	Бороохой муна гэж бодогдмоор, 

	Аль эсвэл Туркийн толгой ч гэмээр 

	Айхавтар том том товчнуудтай.

	 

	Энд тэндгүй хээ хуар, 

	Эргэн тойрон угалз саа 

	Арай хэтэрсэн хээ хуаранд нь 

	Аянга цахилгаан ч будилмаар!

	 

	Өмд нь гэж нэг нарийхан юм. 

	Өөдтэй оёдолчны ч үйл биш дэг. 

	Алхах болгонд нь салбалзана. 

	Ай даа, ёстой нэг инээд хүрмээр! 

	 

	Багш бид хоёрын аль хөгийг

	Барж энд би тоочих бил ээ? 

	Харин үнэхээр сайн хүн байсан. 

	Хайрлах сэтгэл аандаа төрнө.

	 

	Сурагч бид тийм багшийг 

	Сураг тавиад ч олж чадахгүй.

	Ширээн доорх ном судар нь 

	Шороонд дарагдаад хөглөрч байна 

	 

	Хичээлдээ огт бэлтгэхгүй ирэхэд 

	Хэрхэвч багш аашилж зэмлэхгүй. 

	«Хожим нэг сайн бэлтгэж ирээрэй, 

	Хоёулаа тэгээд ярилцана» гэнэ.

	 

	Ядарсан муу багшдаа би 

	Яггүй л их тусалж байлаа. 

	Яндандаа утсан хиамнаас нь 

	Ямар ч сэжиг авхуулахгүй

	 

	Хулгайлж аваад бэлэг барихад 

	Хөл алдан, хөөрч баярлаад, 

	Надтай багш нийлж аваад, 

	Найз хоёр шиг салам найрлана.

	 

	1848

	 

	(Орч. Л. Хуушаан)



	




	ҮНДЭСНИЙ ДУУЛАЛ

	 

	Бос, Мажар эх орон дуудлаа!

	Цаг болж, одоо хэтэрвэл алдлаа! 

	Боол болох уу, эрхтэй болох уу, бид? 

	Мажар тэнгэр мэдэг!

	Ам алдъя,

	Ам алдъя, хэзээ ч боол болж 

	Чадахгүй!

	 

	Одоо боол болдог юм бол 

	Өвгөд дээдсийн хараал хүрч, 

	Эрх чөлөөг эрхэмлэгч тэдэн 

	Боолын газар санаа үл амар юу, 

	Мажар тэнгэр мэдэг!

	Ам алдъя

	Ам алдъя, хэзээ ч боол болж 

	Чадахгүй!

	 

	Эх орноо бодохоос одоо 

	Өөдгүй хар амиа хаацайлж

	Илүү бодох юм болбол 

	Бузар булай хүн тэр дээ!

	Мажар тэнгэр мэдэг!

	Ам алдъя,

	Ам алдъя, хэзээ ч боол болж 

	Чадахгүй!

	 

	Гинж гялгар өнгөтэй боловч 

	Манай сэлмийн өнгө бүр хурц 

	Гинж зүүн гялалзуулснаас 

	Сэлмээ дахин гялалзуулъя! 

	Мажар тэнгэр мэдэг!

	Ам алдъя

	Ам алдъя, хэзээ ч боол болж 

	Чадахгүй!

	 

	Мажар нэр сүртэй,

	Маш эртний алдартай,

	Зуун жилийн гутамшгийг арилгахыг 

	Байлдахын өмнө андгайлъя!

	Мажар тэнгэр мэдэг!

	Ам алдъя

	Ам алдъя, хэзээ ч боол болж 

	Чадахгүй!

	 

	Унасан газар булш босоод

	Үр ач минь тахин

	Ариун хутагт болсон

	Алдар нэрийг маань дурдам за!

	Мажар тэнгэр мэдэг!

	Ам алдъя

	Ам алдъя, хэзээ ч боол болж 

	Чадахгүй!

	 

	1848

	 

	(Орч. Б. Ринчен)



	




	1848 ОНЫ ГУРАВДУГААР САРЫН 15

	 

	Унгарын түүхийн билигт тэнгэр 

	Урам зоригтой бичиж эхлээч 

	Хүлээсэн өдөр хүрээд ирлээ!

	Хүссэн их явдлыг тэмдэглээч!

	Энэ хэдхэн хоногийн дотор

	Эрт дээр цагаас аваад

	Эцэг өвгөдийн тэмцээд олоогүй 

	Эрхэм сайхан амжилтад хүрлээ!

	Бодол санаа минь жигүүрээ дэлгэ ээ

	Боол байснаа больсоон чи!

	Эрх дураараа эрэмцэн тэмүүл 

	Энх огторгуйд дүүлэн нис!

	Хэцүү хүнд зовлонгийн дундуур 

	Хэдэн зуун жилийн туршид

	Эмгэнэн хөөрхийлж хайрласаар ирсэн 

	Эрс нутгийнхаа дээгүүр нис!

	Хэвлэх, нийтлэх чөлөөтэй боллоо. 

	Хэзээний мөрөөдөл минь сая биеллээ. 

	Улс маань сэргэж зүрх нь цохиллоо. 

	Унтрах мөхөхийн аюулаас аврагдлаа 

	Арслан зоригт Пештын залуусын 

	Алдар гавьяа мандан бадарлаа.

	Өсөх насны хатан зоригоор 

	Өвч нутгаа эдгээж авлаа.

	Эрхтэн дээдэс хурал хийж 

	Эх адаггүй яриа дэлгэж 

	Аанай л шуугьж байх үеэр нь 

	Ардын хөдөлгөөн хотод эхэллээ.

	Санаснаа хэлэх ариун эрхийг 

	Саатуулж хорьсоор өдий боллоо 

	Цогтой залуус зориглон орцгоо!

	Цоож гинжийг нь тас цохицгоо!

	Дайсан гэнэт халдвал яана! 

	Дажгүй! Аяндаа учир нь олдоно! 

	Гав гинжинд дахин орсноос 

	Голт зүрхээ жадлуулсан нь дээр 

	Эрэлхэг залуус тулаанд орцгоо! 

	Эрх чөлөөгөө тэмцэн олцгоо!

	Ариун омгоо бадраан дүрэлзүүлж 

	Атаат дайсантай нэгийгээ үзэлцье! 

	Сайн санаат олныхоо ачаар 

	Саад бүхнийг ялан давж 

	Нүүрэндээ галтай дайрлаа, бид 

	Нүдэндээ цогтой дайтлаа, бид 

	«Санаснаа хэлэх» бидний уриаг 

	Саатуулж хориглож хэн ч чадахгүй! 

	Хэлэх ярих чөлөөтэй боллоо! 

	Хэвлэх, нийтлэх эрхтэй боллоо! 

	Эрчлэн тэмүүлсээр Будад очиход 

	Эх нутгийнхаа зовлонгийн тухай 

	Эрэмгий зоригтой үг хэллээ гэж 

	Эрхэм зохиолчийг хорьсон байлаа. 

	Насан өндөр Будын оройд

	Начин шонхрууд нисэн хүрэхэд 

	Хатан зоригтны аяыг даахгүй 

	Хадан хавчиг чичгэнэж хөдөллөө. 

	Хөөрхий зохиолчийг бид суллаж 

	Хөх тэнгэрийн бараа харуулж 

	Матяшаас хойш манай орон 

	Магад ингэж баярлаагүй биз. 

	Унгарын түүхийн хамаг явдлыг 

	Уулын хаданд сийлэх хэрэгтэй 

	Аугаа гайхамшигт ялалтын тухай 

	Ачийн ач нар маань уншиж яваг! 

	Омогдож гайхуулж чаддаг сан бол 

	Одоо л нэг бардах юм сан!

	Энэ хэргийг чинь би толгойлж 

	Эрэлхэг залуусыг уриалсан юм шүү. 

	Ашдын ерөөлт энэ өдөр л 

	Амь нас минь үүрд мөнхөрлөө! 

	Аугаа Наполеонтой ч гэсэн 

	Алдар нэрээ би солихгүй еэ!

	 

	1848

	 

	(Орч. Ц. Хасбаатар)



	




	ТЭР ХАРХҮҮ ХАА БАЙНА?!

	 

	Аянгын дуунаас айж чичирдэг.

	Аймшигт цахилгаанаас зугтаж гүйдэг, 

	Арчаагаа алдаж дүүрчихсэн

	Аймхай тэр хархүү хаа байна?

	Хэрвээ түүнийг үзэгдвэл

	Хэл үггүй хөөж тонилго!

	Амиа тавьтал айж яваад

	Айлын зууханд орж нуугдаг!

	Ах дүүс минь, эрх чөлөөний төлөө

	Алхаад марш, миний хойноос!

	Хатан зоригийг барьж,

	Хамтын хүчээр тэмцье!

	Өшөөтөн дайсанд бид

	Өөрсдийнхөө хүчтэйг харуулна!

	Өрсөлдөх тулалдаан, үхэл хоёроос 

	Өчүүхэн ч айдаггүйгээ үзүүлнэ.

	Бүрээн дуу хангинамагц

	Бүгд тулалдаанд зоригтой орцгоо!

	Тулалдаанд бид эрсэдлээ гэхэд 

	Туйлбартай залгамжлах хүч бий!

	Ганц хүн амьд үлдсэн ч

	Гасалж бид гутрахгүй,

	Хэрэв тэр хүн эрх чөлөөтэй бол

	Хэрэг маань ганц бүтэх нь тэр!

	Манай унгарын гурван өнгөт далбаа 

	Маш алдартай далбаа шүү!

	Ариун нэрийг чинь хэзээ ч

	Атаатанд бид бузарлуулахгүй!

	Тоос шороонд дарагдавч жигүүртэй болж, 

	Толгой дээр маань улам өндөрт манд! 

	Хязгааргүй цэнхэр огторгуйд 

	Хийморьтой, сүртэй намир!

	Тулалдаанд ороход биднийг

	Туг минь, чи зоригжуул!

	Халуун цусаа чиний төлөө урсгахаас 

	Харин бид огт хулчийхгүй!

	Ахиад чамайг авч хаях гэж 

	Атаатан дайсан хэрэв оролдвол, 

	Өстөн дайсныг өөрсдийнх нь цусаар 

	Өвч биеийг нь улаан болтол будна.

	 

	1848

	 

	(Орч. Л. Булган)



	




	ХИЙ ДЭМИЙ ШУУГИЛДАНА

	 

	Хий дэмий шуугилдана, хэл амаа билүүднэ,

	Хэрэг үйлсийн төлөө, гараа хөдөлгөхөөс залхуурна. 

	Алдар зоригийн Унгараас илүү, тэд

	Арилжаа наймааны Унгарт дуртай ажээ. 

	Яруу алдрын илд маань гялалздагаа больж 

	Яйжгай хуйндаа одоо зэвэрч байна.

	Өдөр хоног улиран өнгөрч,

	Өнөө л хуучин янзаараа болох нь 

	Халуун тулалдааны дохио сонсоод 

	Хамаг сэтгэл нь хөөрч, тогтон ядаад 

	Эзэн хүнээ тулалдаанд шамдуулах 

	Эрэмгий хөлөг шиг догдолно би.

	Гал мэсийн тулалдаанд эрсдэж, 

	Гялалзан ойчих од биш үү, би? 

	Дэмий суусандаа бухимдаж үхэх үү? 

	Элий балай болтлоо унтах уу?

	Орь ганцаар зовох бол ч дүүрсэн хэрэг. 

	Олон түмэн биш — ганц хүн гэе, 

	Хилэн бадарч тачаадан шазуур зуусан 

	Хэчнээн тэмцэгчид хүлээж байна вэ? 

	Анд найз, залуу нөхөд минь 

	Агдлагч торонд зовогч шонхрууд минь!

	Та нарыгаа хараад элэг эмтэрч 

	Давчдан омог хилэн бадарч байна. 

	Зоригтой, урагшаа! Давшаад бай, эх орон! 

	Зорьсон хэргийнхээ зонхийг бүтээлээ! Урагшаа! 

	Гав гинж эрч нь харьж суларлаа!

	Хилэнгийн хүчээр хэзээ тас цохих вэ?

	 

	1848

	 

	(Орч. С. Авирмэд)



	




	ГЭРГИЙ, СЭЛЭМ ХОЁР

	 

	Үдшийн тэнгэрийн од гялалзана 

	Үүрэндээ шувууд зүүрмэглэнэ. 

	Өр зүрхний хайрт бүсгүй 

	Өвдөг дээр минь таална. 

	Царс модны өтгөн мөчирт. 

	Цал мөнгөн шүүдэр бөнжийнө. 

	Гоолиг чамайгаа тэврээд 

	Гутрахыг мэдэхгүй жаргана! 

	Үнэхээр чи таалсан юм бол, 

	Үнсэж яагаад болдоггүй юм бэ? 

	Үнсэхдээ би харамч биш. 

	Үнсэхийн ихээр үнсэнэ чамайг! 

	Үгээ хэлж дуусгалгүй 

	Үнсээд авлаа, чамайг би! 

	Үнсэлтийн минь илчинд 

	Үг хүртэл уусчихлаа.

	Ийм аз таардаг аа! 

	Ижилгүй сайхан жаргал!

	Аз жаргалын сувд эрдэнээр 

	Амралтын хувцас хийлээ бид! 

	Харин тэгтэл яагаад 

	Хананд өлгөөтэй байгаа 

	Унгар илд сэлэм минь 

	Уй гашууд дарагдах нь энэ вэ? 

	Дайчин анд нөхөр минь 

	Дүнсийж, яагаад гуниглана вэ? 

	Хар хор чинь буцлав уу? 

	Хайр дурлалд автав уу?

	Энэ чинь арай хар биш биз? 

	Эрэлхэг дайчин эр

	Эмийн явдалд хутгалдвал 

	Эгнэшгүй гутамшиг тэр мөн! 

	Битгий хард, битгий ай,

	Бие сэтгэлээр надтай нөхөрлө! 

	Надтай яаж нөхөрлөсөн шигээ 

	Найрлаж эхнэртэй минь нөхөрлө! 

	Амраг сайхан ханийн минь 

	Ариун цагаан сэтгэлийг таниад 

	Алдарт дайчин илд минь 

	Аандаа чи баясах болно! 

	Өштөн дайсантай тулалд гэж 

	Өлзийт эрс орон дуудахад 

	Болд сэлэм чамайг минь 

	Бүсэнд хэн зүүж өгөх вэ? 

	Ханиас минь өөр хэн, 

	Хагацаж биднээс салахдаа, 

	«Үнэнч дайчин нөхөд болж 

	Үүрд хамт яваарай!» гэх вэ дээ.

	 

	1848

	 

	(Орч. Б. Энэбиш)



	




	БОЛЬЦГООЁ!

	 

	Больцгооё! Хүлцэнгүй хүүхэлдэй биш 

	Бүгдээрээ нэгэн зэрэг цэрэг болцгооё!

	Дандаа л биднийг лимбэ уяраалаа.

	Дайчин бүрээ одоо хангинаг!

	 

	Хэн дуртай нь биднийг зодож байна. 

	Эх орон минь босогтун! Илд хаа байна? 

	Хилэнгийн галыг чинь эсвэл зөвхөн 

	Эрхэс тэнгэр бадраах ёстой юм уу?

	 

	Унгар үндэстэн минь нойрноос хэзээ сэрж, 

	Ухаан, зүрхний аль аль нь үгүй

	Мөлийсөн гуулин толгойтой шүүгчдийнхээ 

	Мөлжлөгөөс хэзээ ангижрах юм бэ?

	 

	Мажаар хүний урьдын эр зориг хаачаа вэ? 

	Манайхны дайчин хийморь унтарч, 

	Эр эмгүй аймхай хулчгар болсон гэдэг 

	Энэ үг эсвэл үнэн болж таарав уу?

	 

	Магад худал чалчиж байна, хоосон бурагчид 

	Мажаарын эрс зан мөхөж мөлийсөн ч

	Унгар дарс шиг далд битүү гал нь

	Улаан цусанд нь ноцсон хэвээр байгаа шүү! 

	 

	Ай даа, бүрээн дуу нэг хангинаад орхивол 

	Амь хайргүй бүгдээр бид тэмцэн босно доо! 

	Дарсан улаан цусныхаа дусал болгоноор нь 

	Дайснаа босохгүй болтол нь согтооно доо!

	 

	Түрэмгий германы олзлон дээрэмдэж 

	Түрийтэй гутлынхаа улан доор нухачсан, 

	Сүр сүлдээ ахин бадруулж эх орон минь 

	Сүүлчийн тулаанд эрслэн босогтун!

	 

	Илчит наран үүлний цаанаас гялсхийх шиг 

	Ирт сэлэм чинь хуйнаасаа сугарч

	Аянга цахилгаан мэт дайсны дээрээс гэрэлтэхэд 

	Амь сүнс нь цавчаагүй байхад зайлна, 

	 

	Больцгооё! Хүлцэнгүй хүүхэлдэй биш 

	Бүгдээрээ нэгэн зэрэг цэрэг болцгооё!

	Дандаа л биднийг лимбэ уяраалаа 

	Дайчин бүрээ одоо хангинаг!

	 

	1848

	 

	(Орч. X. Мэргэн)



	




	УЛС ҮНДЭСТНЭЭ УРИАЛАХ НЬ

	 

	Хэнгэргээ дэлдээрэй! Хонхны уяаг би авлаа. 

	Холын холд хангинатал цохицгооё!

	Айсандаа биш, уурласандаа би багтарч байна.

	Аюул, гунигт автан зүрх минь хорсож байна, 

	Хар үхэл Эх орныг минь заналхийллээ.

	Хамгийн ихээр би түүнд гуньж байна. 

	Амьдралд нүдэн балай, чихэн дүлий хандаж 

	Алмайрч суугаа та нарт би хилэгнэж байна 

	Улс үндэстэн маань сэрлээ, харлаа.

	Уймарсан олноо ажиж нэг харснаа, 

	Удалгүй хажуугаараа эргээд дахин унтчихав. 

	Улиран өнгөрөх он жилийг мартаж орхив. 

	Тэнгэрт ниргүүлсэн Эх орон минь 

	Тэнхэрч сэргэ, нэр хүндээ бод!

	Сүр хүч, суу алдрын төлөө төрчхөөд 

	Сүүл барин гэлдэрч явдгаа боль!

	Эх орон минь сэр! Эс одоо босохгүй бол 

	Эргээд чамд цаг хугацаа олдохгүй!

	Булшны чулуун дээр нэр бичихэд ч 

	Бузгай их цаг зардгийг чи мэднэ.

	Хүү нь хэлж байна, эх орон минь бос!

	Хүч тэнцвэргүй тулалдаанаас бүү шантар!

	«Ялах, үхэх хоёроо үзнэ!» гэж

	Яруу алдарт туг дээр бич!

	Эх нутаг, гэртээ байсан мөртөө бид

	Эзгүй хээр, хүний нутагт мэт зутарлаа.

	Дутагдлаа засаж, нойрноосоо сэрцгээе, 

	Зоргоороо загнадаг улсыг зогсооё!

	Өөдгүй муу, үлгэн салган амьдарснаас 

	Өштний суманд өртөж эрсэдсэн нь дээр!

	Нэр гутаасан үхлийг би хүлцэхгүй.

	Эр хүн шиг эрсдэж эндэхэд гонсойхгүй.

	Амьдарч хэрэв чадахгүй юм бол, унгарчууд минь 

	Алив цөм баатарлагаар тулалдаад үхэцгээе! 

	Устгаж биднийг хөнөөсөн дайсан хүртэл 

	Уйлж унжирсаар цөм зоригтой үхэцгээе! 

	Гарамгай баатар Миклош Зрини хүртэл 

	Гайхаж бахдахаар эрэлхэг тулалдацгаая!

	Эгэл хүн бүр эрэмгий тулалдаж,

	Эх орондоо цайз болцгооё!

	Унгар минь, тэгвэл бид сүйрэхгүй,

	Удам судраараа алдаршиж, мөнх амьдарна. 

	Эх орондоо эзний ёсоор амьдрах

	Эрт урьдын хүсэл мөрөөдөл биелнэ.

	Улс үндэстэн, Эх орон, зон олон минь 

	Уулгалах тулалдаанд эвтэй, түргэн бэлтгэцгээ! 

	Өштөн дайсныг аянга мэт сүртэй дайрвал 

	Өмнө чинь тэд үхэж сүйрэн унана.

	Хартан дайсан хаа байна? гэж чи асуу.

	Хажууд чинь, хаа сайгүй отож байна! 

	Тэдний дотроос хамгийн аюултай нь гэвэл 

	Тэвэрч үнсээд, гэмгүй царайлсан этгээд мөн.

	Анд нөхөр ах дүүдээ урван тэрслэгчид 

	Адгийн муу бузар дайсан ёстой мөн!

	Торх балыг дусал давирхай гутаана. 

	Тоймгүй олныг ганц урвагч баллана.

	Залхай түүнд үхлээс өөр шийтгэл үгүй!

	Зөвхөн үхэл, өөр шийтгэл багадна.

	Гутамшигт дайсныг үй олноор цаазалж, 

	Гудамж талбай дүүртэл цусыг нь урсгах юм сан!

	Харин бид дотоодын хор хөнөөлийг дарвал 

	Харийн дайсан төдий л аюултай биш.

	Онгод минь хүлээ! Хонх руу би гүйлээ.

	Олноо түмнээ бослогод уриалж хэнгэргээ дэлдье!

	 

	1848

	 

	(Орч. Б. Энэбиш)



	




	ШИЙДВЭРЛЭХ ЦАГ МӨЧ ХАЯАНД ИРЛЭЭ

	 

	Шинэчлэх, өөрчлөх, бүгдийг амжих 

	Шийдвэрлэх цаг мөч хаяанд ирлээ, 

	Эх орны хувь заяа чухам яахыг 

	Энэ мөчид л бид шийдэх ёстой. 

	Яах вэ, шоо төлөг хаяад үзвэл үз, 

	Ясан шоонд яаж буухыг хар! Харин 

	Бууж өгдөггүй зоригтой тэр хүн 

	Бүх юманд ялж гардгийг анхаар! 

	Эргэлзэх, гайхах цаг хугацаа алга! 

	Илд сэлэм, чидуны мөчир хоёрын 

	Ид шидтэй, аль сайныг нь сонгон 

	Итгэлтэй гарт өгөх цаг болжээ! 

	Чидуны мөчир биш, илд сэлмээ л 

	Чухам одоо гартаа авах хэрэгтэй. 

	Эрх чөлөөгөө юуны өмнө олж ав, 

	Энх тайван хожим аяндаа ирнэ. 

	Амьдрах эрхээ эдлэх ёстой юм уу, 

	Аль эсвэл үхлийн өмнө сөгдөх үү? 

	Ажил дээр бид үүнийг яаж шийдэхээ 

	Ард түмэнд хэлж өгөх цаг боллоо! 

	Амьдралд дүйцэн тэнцэх хүн бол 

	Аюул заналыг гэтлэн давж чадна. 

	Дайсантай тэмцэх чадалгүй хүн 

	Дарлал доромжлолд өртөж л таарна. 

	Өвгөдийн хуучин сэлмээ хурцалж, 

	Өрсөлдөх тулалдаанд мажар бэлтгэ, 

	Мажарууд та нарын хамт энэ сэлэм 

	Маш олон жил эрх чөлөөгүй хэвтлээ. 

	Ирт сэлмийнхээ тоос шороог чи 

	Эрэлхэг зориг, шинэ алдраар угаа, 

	Идэгдэж шарласан улаан зэвийг нь 

	Эвлэршгүй дайсны цусаар цэвэрлэ!

	Тэмцэл тулалдаанд орохын өмнө бид 

	Тэнгэр бурхандаа залбирах ёстой. 

	Харин энэ жинхэнэ залбирал биш, 

	Хараал зүхэл байж таарах юм шүү. 

	Өвгөд өтгөсөө бид хараахаас яах вэ, 

	Өөрсдөө тэд бас булшиндаа зовог, 

	Үр ачдаа тэдний үлдээсэн өв гэвэл 

	Үйлийн лай, боолын зовлон л байна! 

	 

	1848

	 

	(Орч. Л. Хуушаан)



	




	ЗҮРХ МИНЬ, СОНСОЖ БАЙНА УУ?

	 

	Цаана чинь юу шивгэнэхийг, зүрх минь сонсож байна уу? 

	Чамайг аймхай хулчгар гэж басаж байгаа юм биш үү?

	Халз тулалдаанаас шантардаг амьтан гэж, 

	Хамгийн муухайгаар чамайг гутааж байна.

	Харааж урд нь аянга шиг нижигнэж байхад 

	Харж ч чадахгүй, нүүрээ буруулан дагжиж байснаа, 

	Нүднээс далд омог бардам басамжилдаг

	Нүглийн муусайн атаа жөтөөг би мэднэ.

	Чахран шуугилдах та нарын шуугианыг би хэрхэвч сонсохгүй

	Чивэлт могой хорон хэлээ билүүдвэл билүүдэж байг, 

	Сац бас өлмий рүү хатгаад авсан ч

	Сандарч би, няц дэвсье гэхгүй

	Алаг зүрх минь, амар тайван гудиггүй байя,

	Адгийн муусайн новшинд ариун хилэгнэлээ бүү баръя. 

	Хилэнгийн галаа намтгаж чадахгүйд хүрвэл 

	Эн тэнцэхүйц олигтойхон юманд гаргах юм шүү.

	Ай, миний зүрх сэтгэл, уужим тэвчээртэй байж, 

	Ариун цусныхаа оргилох эрчийг намдаая.

	Хилс гүтгэлэг, гүжрийн үгэнд

	Хэрхэвч ганхахгүйгээ батлан харуулъя.

	Бузар гүтгэлэг өөдгүй ч, үнэнийг олж болно.

	Булай муусайн амьтадтай зууралдахын хэрэг юун. 

	Алдраа цуурайтуулсан ялалтын өдрийн маргааш 

	Аяндаа тэд, намайг шагшран гайхна.

	Хүний дотор юутай хөө хар юм бэ?

	Хүслийн сайхан чанар яасан чамлалтай билээ. 

	Холдоцгоо! Та нар жаргалаа эдэлцгээ!

	Хайр шагнал горьдохгүй, харин та нарын төлөө би тэмцэнэ.

	 

	1848

	 

	(Орч. С. Авирмэд)



	




	ХҮЛЦЭНГҮЙ НАЙРАГЧ ТА НАР ЮУГААН БАС...

	 

	Хүлцэнгүй найрагчид та нар юугаан бас 

	Хүнд ширүүн энэ цагт дуулаад байна вэ? 

	Хоолой чинь тулааны нүргээнд тасалдаж 

	Хорвоод та нарын дуу хэрэггүй бол оо биш үү?

	 

	Найргийн зэмсгээ орхицгоо, залуучууд минь 

	Наадах чинь ямар буу зэвсэг биш дээ, 

	Борооны үүлнээс аянга цахилгаан нижигнэхэд 

	Болжморын дуу хэзээ ч дуулддаг сан бил ээ?

	 

	За яах вэ, тийм болог, харин дуучин шувууд 

	Заавал сонсог гэж жиргэдэг биш бил үү?

	Үгүй ээ! Тэнгэрт хөөрсөн болжмор шувуу 

	Өөрөө би, өрөөлөөс бурхан гэдэг биш бил үү?

	 

	Ая дуу аяндаа хүний зовлон жаргалын 

	Аль нэгээс нь урган жигүүрлэдэг бус уу? 

	Салхины аясаар бутран бутран хийсдэг 

	Сарнайн дэлбээтэй адилхан байдаг бус уу?

	 

	Анд нөхөд минь шүлэг маань улам хүчтэй эгшиглэг! 

	Аливаа бүхнийг сөрөн тэмцэн эгшиглэг!

	Эгэл бидний хийморьлог найрал дуу

	Эмх замбараагүй ертөнцийн чимээтэй тэмцэг! 

	 

	Нурсан балгасаар дүүрэн байгаа энэ дэлхий 

	Нүднээ гуниг, зүрхнээ түгшүүр төрүүлнэ, 

	Цэцэг ногоо мэт яруу сайхан дуу маань 

	Цэв хүйтэн балгасын чулууг бүрхэг!

	 

	1848


САНАЖ БАЙНА УУ?

	 

	Энэ цөөрмийг хоёулаа 

	Эхэлж харснаа санана уу? 

	Саяхан л мэт бодогдовч 

	Санаандгүй хоёр жил болжээ. 

	Цэнхэр хөх тэнгэр өөд 

	Цээлхэн мөчир сэрийлгээд 

	Модны алтан навчис шарласан 

	Мөн л иймэрхүү намар байсан 

	Тунгалаг хөх тэнгэрийг 

	Тусгаж цөөрөм тольдоод

	Уяатай бяцхан завь 

	Урсгал дагуу дайвж байсан.

	Сайн сайхан жаргалыг 

	Санаандаа л ганц зөгнөөд 

	Үнэнийг хэлэхэд чамайг 

	Үнсэхийг зүрхэлдэггүй байсан 

	Хайран хоёр жил өнгөрөв гэж 

	Харамсах явдал алга 

	Энэ хооронд л чухам 

	Их буян хүртэв.

	Энэ хорвоо ертөнц

	Энэрч намайг аварсангүй.

	Оронд нь чамайг заяасан болохоор 

	Огтхон ч би гомдохгүй

	Амраг чамайг бодохоос ч 

	Айж байсан энэ газар

	Хоёулаа жаахан байя 

	Хосгүй цэнгэн наадъя!

	 

	1848

	 

	(Орч. Д. Гомбожав)



	




	АМЬДРАЛ ЭСВЭЛ ҮХЭЛ

	 

	Эгц өндөр Карпатаас Дунайн адаг хүртэл 

	Эрчлэн исгэрсэн их хуй салхины дунд 

	Магнайнаас нь цус урсаж, үс нь хийссэн 

	Мажаар хүн эгнэн зогсож байна.

	Заяанаасаа би мажаар биш байсан бол 

	Заавал ч үгүй мажаар болох байсан юм.

	Ай, хөөрхий миний муу үндэстэн 

	Алаг дэлхийд шоовдорхон орон болжээ!

	 

	Хотол минь хоосорч, үндэстэн минь өнчирлөө. 

	Хорвоод чи чухам, ямар үйлтэй болоод 

	Бурхан, буг, булай хөршийн аль нь ч тэр 

	Бидний амьдралын ургаа модыг сүйтгэнэ вэ? 

	Аварга энэ модны доор зуу зуун жил 

	Амар сайхан, аз жаргалыг ологсод хүртэл 

	Ухаангүй бузар гараар хорсолтой гэгч нь 

	Ургаж байгаа мөчрийг нь хугалж байдаг нь юу вэ?

	 

	Харийн орныхон та нар биднийг юунд хэмлэнэ вэ? 

	Хар санааг өвөрлөн бидэнд юунд дайсагнана вэ? 

	Тулааны галд мажаар сэлэм гялалзуулан орж 

	Турк, татаар нараас аварч байсныг март аа юу? 

	Хөлсөө дуслуулан хөрөнгөө арвижуулахдаа 

	Хөрш та нартай хуваалцаж байсныг март аа юу? 

	Тэсэхүйеэ бэрх гашуун зовлонгийн чинь 

	Тэн хагасыг үүрч гарсныг март аа юу?

	 

	Тусыг усаар гэгчээр Германы хаан өнөөдөр 

	Тушаал буулгаж та нарыг бидэн рүү хөдөлгөв. 

	Улай үзсэн бөөн хар хэрээ шиг та нар

	Унгар улс руу минь гуаглан шунахайран айсуй. 

	Махчин бузар шувууд бүгд намайг сонс!

	Мажаар хүн арай ч сэг болчхоогүй байна шүү!

	Үүрийн цагаан тэнгэрийг час улаан болтол 

	Өстөн дайсныхаа цусаар будахад бэлэн шүү!

	 

	Тийм ээ! Нэгэнт та нар үүнийг хүссэн болохоор 

	Тэмцэн босож бид үхэх сэхэхээ үзнэ ээ!

	Мажаарын гэрэлт наран доор

	Манай нутаг руу өнгөлзсөн ганц ч дайсантай 

	Атаатан тэрний бузар зүрхнээс хамаг цус нь 

	Асгарч шавхартал бид тулалдах болно!

	Унгар бидэнтэй нөхөрлөхийг нэгэнт хүсээгүй учир 

	Унгар бид хатуу шүүгч чинь болон очно оо!

	 

	Ариун дайнд мажаар чи босогтун! Босогтун! 

	Амьдрал болоод цэцгийг маань атаат дайсан галдав. 

	Мажаар чи босож эцсийн ялаа оноож

	Мал мэт тэднийг хуйлартал нь үлдэн хөөгтүн! 

	Гай зовлонгоос өрсөн зуун жил байлдсан биднийг 

	Ганц жилийн тулаан хороочих нь ч юу юм билээ. 

	Барс арслантай байлдан тулалдаж явсан бид 

	Байтлаа нэг муу бөөсөнд бариулах нь ч хаашаа билээ.

	 

	Үндэстэн минь босож эр зоригоор тулалдагтун!

	Өвөг дээдэс чинь дэлхийг байлдан дагуулсныг санагтун!

	Энэ Ракоцийг хар! Ямар аймшиггүй чин зоригтой жанжид

	Эрс шийдэмгий шүүгчийн нүдээр орчныг ажиглан харна вэ?

	Манай дээдсийн чин зоригийн тэн хагас нь л байвал 

	Магад их шуурга дэгдэх сэн бил ээ!

	Зүйрлэвэл цусан балчиг шиг дайсны үүрийг 

	Зөвхөн сүүдрээрээ бид хатаах сан бил ээ!

	 

	1848

	 

	(Орч. X. Мэргэн)



	




	САЛЖ МОРДОХДОО ХЭЛСЭН ҮГ

	 

	Үүр сая л цайсан сан 

	Үдэш нэгэнт болчихжээ.

	Осолгүй л сая ирсэн сэн

	Одоо буцах тулчихжээ.

	Арайхийн чамайг үнссэн сэн 

	Ахиад хагацах болчихжээ.

	Салах ёс хийж

	Санааны үгээ дэлгэжээ.

	Амин сүнс минь, хонгор минь! 

	Ачит бурхан чамайг өршөөг! 

	Бийрээ гэртээ орхиод

	Сэлмээ гартаа атгалаа. 

	Эгшигт шүлэгчээ болиод

	Эр цэрэг боллоо. 

	Алсын замыг минь одоо 

	Алтан гадас заахгүй. 

	Урдах зам минь тэгээд 

	Улаан өнгөөр туяарна.

	Амин сүнс минь, хонгор минь!

	Ачит бурхан чамайг өршөөг! 

	Аялах замд орохдоо 

	Алдар нэр эрээгүй 

	Орчлон хорвоогийн дунд 

	Онцгой гавьяа эрээгүй. 

	Алдар нэрийн титэм, 

	Аз жаргалын цэцэг 

	Байгаа ганц биед 

	Багтаж хоёул чадахгүй.

	Амин сүнс минь, хонгор минь! 

	Ачит бурхан чамайг өршөөг! 

	Аялах замд орохдоо 

	Алдар нэрийг горьдоогүй

	Аминч тийм үзэл 

	Аль хэдийн өнгөрсөн 

	Улс орныхоо төлөө 

	Улаан цусаа урсгана. 

	Дайсныг хөнөөхийн төлөө 

	Дайнд би мордлоо.

	Амин сүнс минь, хонгор минь!

	Ачит бурхан чамайг өршөөг! 

	«Эх орны төлөө 

	Эхнэр чиний төлөө 

	Эрслэн тулах үед

	Эгнэгт намайг дурсаарай» гэж 

	Хайрт янаг чамдаа 

	Хандаж би захихгүй

	Үнэнч ганц намайгаа

	Үүрд чи мартахгүй

	Амин сүнс минь, хонгор минь!

	Ачит бурхан чамайг өршөөг! 

	Эрэмдэг зэрэмдэг болчхоод 

	Эргэж очиж мэднэ.

	Тэглээ ч гэсэн чи минь 

	Тэвэрч намайгаа энхрийлнэ.

	Буцашгүй бат сэтгэлийг чинь

	Бууршгүй ганц зүрхийг минь 

	Эрхт тэнгэр өөрөө 

	Эндэлгүй сайн мэднэ.

	Амин сүнс минь, хонгор минь! 

	Ачит бурхан чамайг өршөөг!

	 

	1848

	 

	(Орч. Д. Гомбожав)



	




	ХАЙРТАЙ, БИ

	Хонгор чамдаа хайртай, 

	Хосгүй их хайртай, 

	Гунхсан зэгзгэр биед чинь 

	Гоо сайхан гэзгэнд чинь 

	Цэвэр тунгалаг нүдэнд чинь 

	Цээл уяхан хоолойд чинь, 

	Эрүүл ягаан хацарт чинь 

	Энгүй зөөлөн гарт чинь 

	Элэг зүрхнээсээ хайртай 

	Зөөлөн гарын чинь хурууг 

	Зүрх догдлон атгахаар 

	Сэмхэн дөнгөж шүргэхэд 

	Сэтгэлд бахтай болдог 

	Өгөөмөр хүслийн уужим нь 

	Өргөн талын зайтай 

	Өрнөх баян сэтгэл чинь 

	Өндөр уулын дайтай 

	Уйтгар гунигт дарагдаад 

	Уйлж хайлах нь сонин. 

	Хөгжил баяртай болоод 

	Хөхөрч инээх нь сайхан. 

	Сайхан гэгч инээмсэглэхэд чинь 

	Сар гэрэлтэх шиг болдог 

	Надад гомдож уурлахад чинь 

	Нар хиртэх шиг санагддаг. 

	Хонгор чамдаа хайртай 

	Хосгүй их хайртай 

	Ариун нандин сэтгэлээр 

	Амраг чамдаа хайртай 

	Хонгор чиний эзгүйд 

	Хорвоо хоосон үзэгдэнэ. 

	Хурмаст тэнгэр хүртэл

	Хувхай юм шиг санагдана. 

	Зүрхний амраг чамайгаа 

	Зүүдэн дундаа дуудна. 

	Амь сүнс хоёр минь 

	Амраг чамтай л холбоотой. 

	Ямар ч өндөр алдрыг 

	Янаг чамдаа олно. 

	Алдар нэрд хэрэв 

	Амраг чи минь дургүй бол 

	Амьдарч чамтай байхын тул 

	Аль ч алдраас зугтана. 

	Чадал хүчээ гаргаж 

	Чамдаа хэрэв тусалбал 

	Ямар ч хохирол хүлээсэн 

	Ямагт баяртай явна. 

	Өчүүхэн төдий унтууцах 

	Өө шалтаг гарчихад 

	Үртэсний чинээ юм ч 

	Өсөж том болчхоод,

	Үнэнч чамайгаа гомдоовол 

	Үргэлж надад зовуурьтай. 

	Хөрст алтан дэлхийд 

	Хэзээ ч, хэнд ч байгаагүй 

	Хүчит их сэтгэлээр 

	Үүрд чамайгаа хайрлажээ. 

	Үнэнч амраг чамдаа 

	Үхтлээ би хайртай шүү! 

	Энхрий сайхан биед нь 

	Элэгтэн бүхнээ нэгтгэж 

	Эр хонгор нөхрөө гэж 

	Ижил сайхан ханиа гэж 

	Энэрэл ихтэй эцгээ гэж 

	Энхрийлэн таалж хайрлах нь 

	Энэ хорвоод үгүй буй заа. 

	Гэтэл харин би чинь 

	Гэнэн хөөрхөн охиноо, 

	Гэмгүй сайн эгчээ 

	Гэрэлт сайхан ханиа гэж 

	Ганцхан чамдаа нэгтгэж 

	Гарцаагүй, бодож явдаг.

	Чин үнэн зүрхнээс 

	Цэвэр тунгалаг сэтгэлээс 

	Ужим гэрэлт бодлоор

	Ухаангүй их дурлажээ.

	Янаг амрагийн хайранд

	Шагнал хэрэв байдаг бол 

	Яалаа ч би горьдохгүй, 

	Цөмийг нь чи хүртэх вий 

	Сайхан бүхнийг бэлэглэж 

	Гайхуулж чамайг магтах нь 

	Нандин янаг хайранд 

	Намайг сургасны шан шүү.

	 

	1848

	 

	(Орч. С. Доржпалам)



	




	ДАЙЧИН ЭРСИЙН ДУУ

	(Унгарын марсельеза7)

	 

	Бүрээ хангинан, бөмбөр нижигнэнэ.

	Бүгд нэгэн зэрэг ялалт өөд урагшаа! 

	Мажарууд аа, урагшаа!

	Илд гялалзан, сум шунгинаж

	Иргэн бүрийг ялалтад зоригжуулна. 

	Мажарууд аа, урагшаа! 

	Туг маань сүртэй намираг! 

	Түг түмэн түүнийг харцгааг! 

	Мажарууд аа, урагшаа!

	Дээр нь «Эрх чөлөө» гэж бичсэнийг 

	Дэлхийн улс түмэн харцгааг!

	Мажарууд аа, урагшаа!

	Мажар хүн - аймшиггүй зоригтой 

	Маргаан байхгүй, бидний үр сад! 

	Мажарууд аа, урагшаа!

	Тэнгэр бурхан, Мажар хоёрын 

	Тэмцэл, үзэл нь ив ижилхэн! 

	Мажарууд аа, урагшаа!

	Ногоон дээр цус улайж байна.

	Нөхөр маань суманд өртжээ, 

	Мажарууд аа, урагшаа!

	Зоригт баатар маань амь алдлаа! 

	Зогсолтгүй цөм урагшаа хуйлран дайрцгаая! 

	Мажарууд аа, урагшаа!

	Гараа алдлан газар унасан ч

	Ганц алхам ч бид ухрахгүй. 

	Мажарууд аа, урагшаа!

	Энэ тэмцэлд хэн үхэх нь хамаагүй. 

	Эх орон минь л амьд үлдэнэ

	Мажарууд аа, урагшаа! 

	 

	1848

	 

	(Орч. С. Цэвээн)



	




	— 1849 —



	



	ИХ БУУН ДУУ НИЖИГНЭНЭ

	 

	Дөрвөн өдөр тасралтгүй

	Их буун дуу нижигнэлээ. 

	Визакна, Дэва голын арал 

	Бүхэлдээ улаан боллоо.

	 

	Цасан шуурганы дараа

	Цав цагаан байсан газар

	Цуст тулалдааны дараа 

	Час улаан өнгөтэй болов.

	 

	Ургах нар ч харагдахгүй

	Утаа униар дотор бид

	Дөрвөн бүтэн өдөр

	Дөрөө мултлахгүй тулалдав.

	 

	Эцсийн хүчээ шавхлаа.

	Эрчүүл нэрээ хадгаллаа.

	Давуу хүчинд ааглуулж 

	Дайсанд аргагүй дийлдэв.

	 

	Бурхан тэнгэр, аз хийморь 

	Бултаж биднээс зугтсан. 

	Байдгаас ганц жанжин

	Баатар зоригт Бем үлдэв.

	 

	Уужуу тайван сэтгэлийг нь 

	Улс бүгдээр бахархацгаав.

	Ээ, манай эрэлхэг Бем 

	Энгүй зоригт генерал минь!

	 

	Алдаршуулж чамайг магтах 

	Аятай үг олдохгүй байна. 

	Бахархлаа илчилж чадахгүй 

	Байсхий ээд таныг ширтэж сууна.

	 

	Хүнийг хэрэв бурхан гэж 

	Хүлээн зөвшөөрч гэм ээ нь, би 

	Өөрийн чинь өмнө очиж 

	Өвдөг сөхрөхөд бэлэн байна.

	 

	Дайн тулалдааны талбарт 

	Дандаа хамт явсан маань 

	Дахиад хэзээ ч олдохгүй 

	Дайчин алдар гэж бахархана

	 

	Амь өрсөлдсөн тулалдаанд 

	Агтын дөрөө хавиралдуулж,

	Амьтай бүхнийг залгисан

	Аюулт үхлийг хамт үзсэн.

	 

	Эрэлхэг таны дэргэдээс 

	Эргэж зугтсан хүмүүс бий.

	Харин би өнөө хүртэл 

	Хамт явсан хэвээр байна!

	 

	Үхэн үхтлээ намайг тантай 

	Үргэлж хамт явсан гэцгээг!

	Ээ, манай эрэлхэг Бем 

	Энгүй зоригт генерал минь!

	 

	1849

	 

	(Орч. Л. Хуушаан)



	




	МАЖАР ОРОН ЯЛНА ГЭЖ БИ ХЭЛЖ БАЙНА

	 

	Манай цохилт газарт ч, тэнгэрт хөнөөлийг устгаж, 

	Мажар орон ялна гэж би хэлж байна,

	Яруу ухаан, эв нэгдэл дутсан учраас 

	Ялалтад бид даанч хүрч чадаагүй юм.

	Мажар орон итгэ, одоо бид нэгдсэн 

	Маргаангүй ялалт ирнэ, өнөө юм уу, маргааш! 

	Тулалдаанд амьдралаа нэг хүн мэт зориулна.

	Тэгж л байж, ард түмэн амьдрах ёстой. 

	Хорвоо дэлхийн улс түмэн атаархмаар 

	Хотол олноороо бид саруул сайхан амьдарна. 

	Дайны гал дунд би зоригтойёо боссон.

	Дааж сум намайг нэвтлэхгүйг ч мэдсэн. 

	Үхлээс намайг хувь заяа хамгаална.

	Үхэх ёсгүйгээ ч өөрөө би мэднэ. 

	Дайснууд сөнөж мөхөх тэр өдөр 

	Дайчин хөдөлмөрийн дууг би өргөнө.

	Аугаа эх орондоо цусаараа загалмай зүүлгэж, 

	Алтан амиа алдагсдын ариун дурсгал

	Аялгуу сайхан дуу болон хувирдаг юм. 

	Алдаршуулж би эрх чөлөөний тухай дуулна.

	Эгнэгт бүрмөсөн бутарсан гинжний харжигнааг 

	Эх орны мөргөлийн дуун болгохын тулд,

	Бузар муухай хараалт хар жилүүдийг 

	Баяр инээд, бахдалын нулимсаар угаахын тулд 

	Эрх чөлөө бидэнд ивээлээ ухааруулж чадсан 

	Эрхэм төр өдрийг хүртэл би амьдрах ёстой.

	Үзэг илд хоёр минь түүний л төлөө гялалзсан 

	Үнэтэй тэр өдрийг хүртэл би амьдрах ёстой!

	 

	1849

	 

	(Орч. Ч. Балчинжав)



	




	ТУЛАЛДААНД ОРЦГООЁ

	 

	Эзэн тэнгэр хилэгнэж,

	Эх газар уурлалаа.

	Нар дөлөөр тургиж,

	Цус газраар урслаа.

	Үдшийн гэгээ өтгөрч,

	Өнгө нь час улайлаа.

	Тулалдаанд орцгооё, унгарчууд аа! 

	Тугийн хойноос урагшаа, цэргүүд ээ!

	 

	Ширэлдсэн үүлний цаанаас

	Шингэх наран шагайна.

	Гашуун утаан дотор

	Ган жад гялалзана.

	Хөглөрч суунагласан манан

	Хөлийн доогуур мөлхөнө. 

	Тулалдаанд орцгооё, унгарчууд аа! 

	Тугийн хойноос урагшаа, цэргүүд ээ!

	 

	Их буунууд галлаж,

	Энд тэндгүй нижигнэнэ.

	Үхэр бууны нүргээнд

	Өвч дэлхий доргино.

	Газар, тэнгэр нийлээд

	Галав юүлэх нь үү гэмээр?

	Тулалдаанд орцгооё, унгарчууд аа! 

	Тугийн хойноос урагшаа, цэргүүд ээ!

	 

	Эр зоригоор цэнэглэсэн

	Элэг зүрх оволзоно.

	Унгадсан утаанд бахардаж, 

	Урссан цусанд согтоно.

	Аз байвал амьд үлдэнэ,

	Аль эсвэл мажийж орхино? 

	Тулалдаанд орцгооё, унгарчууд аа! 

	Тугийн хойноос урагшаа, цэргүүд ээ! 

	 

	1849

	 

	(Орч. Л. Хуушаан)



	




	ТӨРӨЛ ТӨРӨГСДИЙН ШАРИЛ ДЭЭР

	 

	Удаан хугацаанд уулзаагүй,

	Ураг төрөлтэйгөө уулзлаа.

	Сайхан учрал, баяр хөөр биш,

	Санаа сэтгэл уй гашууд автагдлаа.

	Төрсөн эцгээ биш, авсыг нь харлаа. 

	Тэгэхдээ бас зөвхөн буланг нь харлаа.

	Эцгийн булшинд эхийг хамт оршуулж, 

	Эгц доош нь нүхэнд оруулахыг харлаа.

	Төрөл төрөгсөд үгүй боллоо.

	Түр зуур биш, үүрд үгүй боллоо. 

	Сэтгэлийн их уйтгар гунигтайгаар 

	Салах ёс тэдэнтэй гүйцэтгэлээ.

	Алтан нар газар дэлхийг ивээх шиг 

	Ариун хайрын чинь илчээр би бойжсон.

	Халуун цусаараа амьдралыг минь тэтгэсэн 

	Хайрт та нарынхаа гишгэсэн мөрийг үнсье! 

	Элгэн садан минь, тануус,

	Элэг эмтлэн надаас яагаад хагацав? 

	Булшиндаа тануус тайван нойрсдог байг, 

	Бурхны ачаар жаргалтай ч нойрсдог байг, 

	Өөрсдийн чинь тэр тайван жаргал надад там, 

	Өнчирсөн өр зүрх минь дэлбэрэх шахаж байна 

	Хайртай та нар маань ингэж зовоож байхад, 

	Хар элгийн өшөөтнүүд яаж зовоох нь мэдээж? 

	Үр чинь би та нараасаа

	Үүрд мөнх хагацаж саллаа.

	Ганьхран үлдэх булшийг чинь 

	Гашуун нулимсаараа хүү нь угаалаа.

	Халуун горхи болон нулимс минь урс,

	Хайртай эдний минь амьгүй хацрыг угаа! 

	Хүнгүй булшин дээр ганцаархнаа үлдээд 

	Хүү нь яаж уйлсныг нулимс чи дамжуулж хэл!

	Үгүй, би эндээс холдъё. 

	Үйлзсэн сэтгэлийн гуниг, 

	Үер шиг урссан нулимсаа 

	Үзүүлэхгүй нуух нь зүйтэй байх, 

	Гай зовлонд өртөөд яаж тарчилж явааг 

	Газар доороос хэрэв тэд маань харчихвал

	Тайван нойрсох ёстой булшны нь амьдралын 

	Тав тух алдагдаж ганц балрах нь тэр билээ. 

	Ээ, бурхан өршөө! Баяртай!

	Эцэж туйлдсан хүү чинь 

	Та нартайгаа дахин дахин 

	Тавлан ёсолж, булшны чинь 

	Тэлсэн гар шиг асар том загалмайд 

	Тив дэлхийг бүхлээр нь тэврэх мэт. 

	Алдлан дөхтөл, өөдөөс та нар босож ирээд, 

	Алаг үрээ угтан тэврэх шиг санагдав.

	 

	1849

	 

	(Орч. Л. Хуушаан)



	




	ГУСАР8

	Ядуу амьдрах заяатай 

	Ядарсан эр би байна.

	Ядаж зүрх минь ч үлдээгүй. 

	Янаг хүүхэнд бэлэглэчихсэн. 

	Амьдрал? Амьдралаасаа би 

	Авч үлдсэн үхлийг

	Хайртай эх орондоо

	Хандив болгон өргөнө. 

	Одоо надад юу үлдэв ээ?

	Огт бузарлаагүй нэр хүнд!

	Бузарлаагүй нэр хүндээ би 

	Булшныхаа нүхэнд авч орно.

	 

	1849

	 

	(Орч. Л. Хуушаан)

	 


АЙМШИГТ ЦАГ ҮЕ

	 

	(Петөөфийн хамгийн сүүлчийн шүлэг)

	 

	Аймшигт цаг үе иржээ!

	Адгийн муу юм бүхэн шүглэжээ... 

	Хэн мэдэх вэ дээ,

	Хан хурмастын зарлигаар

	Хавь ойрд дуулдаагүй зовлонд учирч, 

	Хаа сайгүй цус урсаж байна уу? 

	Тив дэлхий бидний эсрэг болохоор 

	Тийм л юм байх! гэж бодож байна. 

	Улаан нүүрээр дайнтай тулгарлаа. 

	Учирсан гай үүгээр зогсоо гэж үү? 

	Дайн ч яах вэ, дайтна л биз.

	Давхар ард нь нуугдсан

	Тахлын аюул л бэрх байна.

	Буруугүй атал эх орны минь 

	Бурхан тэнгэр хилэгнэн гуядаж, 

	Бүх нутгаас үхлийн ургац хураалаа! 

	Бүгдээр сүйрэх үү? Арай үгүй байх,

	Бөх голтой хэн нэг хүн

	Амьд мэнд үлдэж,

	Аймшигт энэ хар өдрүүдийн тухай 

	Ач гучдаа бичиж үлдээх болов уу?

	Харгислал, аллага хядлагын тухай 

	Хамаг үнэнийг уудлан бичихэд 

	Харин түүний үг хүрэлцэх болов уу? 

	Хэрэв хүрэлцдэг юм аа гэхэд 

	Хийтэй амьтан түүнийг уншаад:

	«Хилсэджээ! Худал! Дэмийр!

	Ийм айхавтар юм болсон гэхэд

	Итгэхийн арга алга!» гэж мэднэ!

	Эсбэл түүнийг сонссон хүн 

	Эрүүл байна уу, ухаан минь! гэж 

	Эргэлзэж гайхахад хүрч мэднэ!

	 

	1849

	 

	(Орч. Л. Хуушаан) 



	




	Найраглал



	



	ШАЛГО

	 

	Хилэгнэсэн арслан дэлээ хийсгэж 

	Хэтийг ширтэн өлийн зогсох мэт 

	Ноградаас Гемёр хүртэл цувсан 

	Нүүгэлтсэн хар уул дүнсийн барайна. 

	Тэнгэрийн муухайд өндөр уул дээр 

	Тэмээн жингийн цуваа шиг үүл 

	Хуран тогтоод бүрэлзэн харагдана. 

	Холын замдаа амран саатна.

	Борооны ширүүн усны үер 

	Булай догшин эзэндээ зориулж 

	Хурмастын дархан аянга авгай 

	Хуйлрах цахилгаан сумаа хөвчилнө. 

	Энэ газар Шалго хэмээх 

	Эртний цуутай шилтгээн байжээ. 

	Гараараа хурмаст өөд сарвайн 

	Гараг мичдэд санаархан байжээ. 

	Тэргүүнээрээ тэнгэр тэвхдээд 

	Тамын хар нүх дотроо ухжээ 

	Түмэн үеийн хөлд дарагдаж 

	Тэгш хана хэрэм нь нуржээ.

	Зугаа цэнгэлд сэтгэл нь ханаад 

	Зугтаж яваа даяанч шиг 

	Энд тэнд эвдэрхий балгас 

	Энэлж шаналж цагийг нөхцөөнө. 

	Налайсан зуны ид дундуур 

	Намайсан тогтуун нэг өдөр 

	Эвдэрхий хэрмийн дэргэд ирээд 

	Элдвийг би бодож билээ.

	Торноос салсан шувуухайн адил 

	Торох саадгүй миний харц

	Мянган бээрийн хөхрөх уудмыг 

	Мятаршгүй нүдээр ширтэж билээ.

	Урсан одох гол горхи 

	Уyдаалан идшилэх мал сүрэг 

	Тэртээ тосгоны хонхт цамхаг 

	Тэнүүн нарны туяанд ярайна. 

	Гэвч би өөр юм бодож 

	Гиюүрсэн сэтгэл холдон арилж 

	Өнө дээрийн түүх домгийн 

	Өөдөс хэлтэрхийг сэргээж ирэв. 

	Дундад эриний аймшигт хорвоо 

	Дайн самууны гамшигт улбаа 

	Зэргэлээ адил миний өмнө 

	Зэвий даагаад бүрэлзэж ирэв. 

	Эзэн Эндре хальж одоод 

	Эртний алдрын нар жаргаад 

	Эг маггүй харанхуй шөнө 

	Эх нутгийг минь бүрхэн авсан 

	Арван дөрөвдүгээр зуун 

	Аяндаа миний санаанд орлоо. 

	Өш хонзонгийн тэмцэл дэгдэж 

	Өөдгүй бүхэн толгойгоо өндийлгөв. 

	Муу эр дүйвээнд, чоно бороонд гэгчээр 

	Мулгуу нэг нь эх орноо ч хайхрахаа болив. 

	Ариун тангаргаа умартсан хөвгүүд 

	Ачит эх шиг Унгар нутгаа

	Хүний цусанд живүүлж билээ. 

	Хүйтэн элэгтэн улангасаж билээ. 

	Эрхэмсэг шилтгээн, орд харш 

	Эзэрхэг дээрэмчний үүр болж 

	Эрээ цээргүй найрлах болжээ.

	Хөхрөх хөндийд айн бэмбэгэнэх 

	Хөдөөх хүмүүсийг элэг барих нь 

	Намрын бороо туяхан шавшихыг 

	Өвлийн шуурга инээн шоолох мэт, 

	Нэрийг нь хэлэхдээ чичрэн айдаг 

	Нэг нэгэндээ аяар шивнэдэг

	Эзэн ноён Петр Комполти 

	Энэ шилтгээнд суудаг байжээ. 

	Шалго нэртэй шилтгээ тэгээд 

	Шалиг дээрмийн орон болжээ.

	Эвлэрсэн нэгийг нь өөртөө нийлүүлж, 

	Эсэргүүцсэн нэгийг нь өшин тамлаж, 

	Орон гэрийг нь шатаан талдгаараа 

	Одонд алдаршсан ноён байжээ.

	Балай үйлст эцэг ноёндоо 

	Баруун гар нь болсон хөвүүд 

	Иов, Давид хоёр гэдэг нь 

	Эцгээсээ дутуугүй яргачин ажээ. 

	Халдаж тэдний цөмрөөгүй 

	Харгисалж тэдний цөлмөөгүй 

	Орон нутаг, эзэмшил газар 

	Ойр хавьд нь олдохоо больжээ. 

	Тулаанд элсэн баавгайн арьсан дээр 

	Тухлан суугаад архи залгилж 

	Хаашаа дайрах, хэнийг эзлэхээ 

	Харилцан тэд хүүрнэн зөвлөнө. 

	Архи дарсанд судас нь гүрийж 

	Аймшигт царай нь сүртэй барайж 

	Эцэг ноён нь хундагаа өргөөд 

	«Энэ хундагыг Гедэд зориулъя.

	Эрхэм түүнийг маргааш дайръя 

	Эрхт тэнгэр өршөөг» гэв.

	«Гедийн төлөө ууцгаая» гэж

	Гэр доргитол ёжтой хашхирав. 

	Авлигач нохойн сүрэг шиг тэд 

	Амаа цуцтал бардамнан хөөрөв.

	Гедийн ордон нам гүм.

	Гэгээгүй шөнө нам жим. 

	Шөнө дунд өнгөрсөн цагт 

	Шүлэг нойронд автагдсан үед 

	Эх орон, эхнэр нөхрөө 

	Энхрийлэх сэтгэл энд бадраад 

	Огторгуйн хоёр од буусан шиг

	Огт алжаахгүй хоёр хүн сууна. 

	Энэ ертөнц цөм нойрссон ч 

	Эх орны тухай бодол бүү үүргэл! 

	Дэнгийн гэрэлд Гед ноён 

	Дэлгэр орныхоо тавиланг бодно. 

	Унгар эх нутагт минь 

	Өнөр жаргал заяагаасай,

	Эх орон минь тавгүй бол 

	Эр нөхөр минь жаргалгүй гэж 

	Бурхан тэнгэрт даатган гуйж 

	Буян номын ихийг хийж 

	Хатан авгай зэргэлдээ өргөөнд 

	Хатамжлан залбирч мөргөнө. 

	Тэгж байтал сэлэм жадны

	Тэрслүү чимээ чихнээ хадаж 

	Айсан хатан үсрэн босоод 

	Алагдсан хүн шиг зэвхий болоод 

	Агшин зуур гүйн гараад 

	Эр нөхрийнхөө өрөөнд оров. 

	Энэхэн агшинд нөгөө хаалгаар 

	Эрэлхэг сэлэм гартаа атгаад 

	Ноён Комполти давшлан орж 

	Ноцтой гэгчээр Гедийг харж: 

	«Сайн байна уу, ноён Гед!» 

	Саатаж зочлохоор ирлээ, бид 

	Санаандгүй гэнэт ирсэнд минь 

	Сандарч чи бүү тэвд!

	Яаж чухам орсонд минь 

	Яриагүй чи гайхав уу?

	Хаалгачийг чинь хахуульдаж аваад 

	Хаалгыг чинь төвөггүй нээлээ. 

	Ширгэтлээ унтсан чиний цэргийг 

	Шилж авсан цэрэг минь хүллээ. 

	Хайрлан харамлах хэрэг алга.

	Хамаг юмаа өгч сал.

	Өвч зэвсэгтэй зуун эр бий, 

	Өөрөө итгэхгүй бол чи хар» 

	Ингэж хэлээд хаалга нээв. 

	Иов, Давид өмнө нь байв. 

	Үнэхээр цаана нь зуун цэрэг 

	Үүд сахин зогсож байв.

	«Цөмийг юү хүссэнээ 

	Цөлмөж та нар ав. 

	Эрдэнэс баялаг хэрэггүй.

	Эзэрхэг ховдгууд цад, 

	Энэ юманд хахаж үхэг» гэж

	Улайрсан дайсны зүг 

	Уурласан Гед хэлээд 

	«Хайрт чи минь ганц 

	Харж ханашгүй эрдэнэ 

	Айж зовох явдалгүй 

	Аварч би хамгаална. 

	Өргөө гэртээ ор» гэж 

	Өөрийнхөө хатанд хэлэв. 

	Олон хулгайчаа Комполти дагуулж, 

	Онгилж уудлахаар ордоор тэнүүлж, 

	Ах дүү хоёр л мэл гайхаад

	Алхам ч хөдлөхгүй гөлрөн зогсож 

	Хэрцгий хоёр дээрэмчний 

	Хэл ам нь татсан байх,

	Тэгээгүй бол ичгүүргүй

	Тэсгэлгүй ингэж асууна байх: 

	«Эгэл бидний зүүд үү?

	Эсвэл хоосон зэрэглээ юү?

	Тив дэлхийн оронд

	Тэнгэрийн дагина залраа юү?» 

	Тушаатай юм шиг хоёул 

	Туньж баахан зогссоноо 

	Эрхэм хатны өрөө рүү 

	Эгнэж гэнэт дайрав.

	Эр нөхөр нь замыг нь

	Эрсэлж чанд хаагаад

	Ариун диваажингийн үүдийг 

	Нүгэлтнээс хамгаалан сахих шиг 

	Атгасан сэлмээ гялалзуулж 

	Нүүрээ барайлган зогсоод 

	«Ариун энэ хаалганд

	Алхам ч ойртож болохгүй, 

	Нандин энэ үүд өөд 

	Наашилж ирж хэрэггүй. 

	Өрсөлдөн тулахаас цуцахгүй, 

	Өөрөө үхэхээс буцахгүй, 

	Үнэнч зарц би 

	Үүрд хамгаалж зогсоно. 

	Гэдрэгээ бушуу арил.

	Гэрээс бушуу тонил!» гэж

	Шунасан хоёр яргачинд 

	Шууд зоримог өгүүлэв.

	Шийдсэн хоёр харин 

	Ширвэж ер айсангүй.

	Догдолсон үгийг нь ойшоосонгүй. 

	Догширсон харцыг нь таашаасангүй. 

	«Замыг минь чи хаагаад 

	Занаж сүрдүүлэх санаатай юу?

	Ирт сэлэм хангинуулж 

	Эргүүлж буцаах бодолтой юү? 

	Зуун сэлэмтэй зогсож байсан ч 

	Зугтаж би зайлахгүй. 

	Нэвт дайраад орно.

	Нэгжиж түүнийг олно.

	Зулбаж чи чадахгүй 

	Амь биеэ хамгаал.

	Алалдах тулаан хийе!» гэж 

	Уурласан Иов хашхирав. 

	Улангассан юм шиг догшров.

	Ир нь хавиралдаж сэлэм хангинаад 

	Хорвоо ертөнц хөмрөхийн адил 

	Хоёул тэнд халз тулав.

	Өөдгүй хүн самбаанд гэгчээр 

	Өрсөх тулаан өрнөж байхад 

	Хажуухан талаар нь Давид өнгөрч 

	Хатны өргөөнд сэм оров.

	Айж балмагдсан Перенна хатан 

	Амьгүй юм шиг ухаан алджээ. 

	Хүний гар дээр хөөрхий бүсгүйн 

	Хүчир бачим бархирах нь сонстов. 

	Амрагаа бодсон үнэнч нөхрийн 

	Амьсгалаа хураах нь тодхон сонстов. 

	Хав харанхуй шөнийн дунд 

	Хамаг орчин дугжирсан үед 

	Хайначкё шилтгээ ч бас нойрсжээ. 

	Харин ганц манаач л үлджээ. 

	Өнгөндөө манаач унтахгүйг хичээвч 

	Өөрийн эрхгүй нүд нь анилдана. 

	Тэвхдэх шахаж нүдээ нээгээд 

	Дэмий л бас ийш тийш ажна. 

	Аниргүй нам гүмийг гэнэт цочоон 

	Аймшигт чимээ чих дэлсэв. 

	Аажим аажим тодорсоор байв. 

	Айсан манаач залбиран чагнав. 

	Зүүд нойрны ид цагаар

	Чөтгөр шулам босох нь энэ үү?

	Зүрх нь түгшиж манаач ширтээд 

	Чөлөө завгүй хөндийг харуулдав. 

	Дээр тэнгэрээс саран авгай 

	Шаргал туяагаа шилтгээнд тусгав. 

	Дэргэд газраас цагаан манан 

	Цайвар өнгөөр бүрэлзэн тосов. 

	Сарны туяа манан хоёр 

	Саатаж уулзсан амрагийн адил 

	Нийлж орхиод цайран тунана. 

	Нэлгэр хөндийг гэрэлтүүлж өгнө. 

	Гедерээс Шалго орох замаар

	Гэтэл нэг морьтон айсуй.

	Тэр хүний гар дээр нь нэг бүсгүй

	Тэврүүлж орхиод цуг айсуй.

	Сэвлэг үс нь сэгсийн хийсээд

	Сэршгүй нойронд дарагдсан хүн шиг.

	Араас нь нэг морьтон довтлох нь

	Анд шунасан хөх чоно шиг

	Хоёр морьтон жирэлзэн өнгөрөх нь

	Хоромхон зуурын зэргэлээ адил.

	Нозоорч ядраад амрахын цагт

	Нойр сандаах зүүдний адил.

	Эрхэмсэг олзоо нандигнан тэвэрсээр

	Эрдэнэ шилтгээндээ Давид ирлээ.

	Айж зовоод, аяншиж ядраад

	Авчирсан хүүхэн нь ухаангүй хэвтлээ. 

	Аяархан өргөөд зөөлөн орон дээр

	Аваачиж тавиад олзны хүүхнээ

	Ангаахай шувуу хулгайлсан хүүхэд шиг 

	Асарч Давид анхаарч тордов.

	Үзэсгэлэн гоод нь сэтгэл уярч

	Үргэлж дэргэд нь Давид зогсож

	«Тэнгэрийн од шиг олон нүдийг

	Тэтгэн ивээгч бурхан заяавал

	Тэр бүгдээр чамайг л харах сан.

	Тэгээд ер харж ханахгүй сэн.

	Хэн гэгчийн үр вэ чи,

	Ингээд хараад байхад минь

	Их л танил юм шиг.

	Хэзээ чамайг үз лээ дээ!

	Хэрхэн чамтай уулзлаа даа!

	Аа тийм, сая л саналаа.

	Аль дээр цагт уулзсан юм байна.

	Шархтай зээр үзэхдээ өрөвдөж

	Шаналан уйлдаг үе байжээ.

	Бөглүү ойгоор өглөөнөөс аваад

	Бүхэл өдөржин тэнэж байжээ.

	Удтал хэсэж ядарч орхиод

	Ургамал ногоон дээр зүүрмэглэж хэвтэхэд 

	Анхил үнэр чинь ариутган сэнгэнэж

	Амраг чамтай би золгожээ.

	Эрээн солонго газарт буух шиг.

	Эрхэм чи над руу тонгойж

	Мөнгөлөг хоолой чинь цангинаж байхыг

	Мөн л би зүүдэндээ үзжээ. 

	Тэвэрч авахаар гараа сунгаж 

	Тэгээд би сэрж билээ.

	Тэртээ хол гялалзах төдий 

	Тэнгэрлэг чи минь арилж билээ. 

	Чиний хойноос уулын тийшээ 

	Чигээрээ би гүйж билээ.

	Хан оройд нь арайхан гараад 

	Хадаатай юм шиг зогсож билээ. 

	Оройд нь хүршгүй оргил өндрөөс 

	Од адил гэрэлтэн туяарч 

	Чилтлээ зогсож гайхсан намайг 

	Чи тэгэхэд ширтэж байжээ. 

	Өрөвдөх сэтгэлтэй бяцхан жаал 

	Өнөөдөр харин яргачин болжээ. 

	Усны урсгал шиг үгээ цувуулж 

	Удтал чамайг хүлээн зогсном. 

	Хөврүүлэх үгийг минь үл ойшоон 

	Хөшөө чулуу шиг чи хэвтнэм. 

	Урин хавар ирэхээ байгаад 

	Уран цэцэг ургахаа байг. 

	Ганцхан л чи минь сэргэж сэхвэл 

	Ганьхарсан миний аз болог. 

	Ашгүй дээ, чи минь нүдээ нээлээ,

	Аргагүй дээ, бүр орчлон гийлээ.

	Хорвоогийн нар нэгээр нэмэгдлээ. 

	Хоёр нар хослон чимлээ» 

	Ингэж Давидыг уяран байхад

	Иов гэнэтхэн дэргэд нь ирээд 

	«Боль доо, дүү минь, боливол болж. 

	Бод доо, одоо миний ээлж, 

	Эрдэнэсийг хоёулаа олсон хойно. 

	Эдлэхдээ хоёулаа хуваана аа» гэв. 

	Энэхэн зуур Перенна хатан

	Эргэн тойрон эрэн хайн 

	Алаг нүдээрээ ширтэн харав. 

	Амраг нөхрөө дуудан өчив.

	«Эр нөхөр минь, орон гэр минь, 

	Энд алга, цөм хүнийх.

	Хар элэгтийнд шаналж байна, би. 

	Хайрт эр минь хаана байна аа, чи? 

	Ондоо хүний дэргэд айж байна аа, би

	Ор ганцаар минь битгий орхи оо, чи

	Үнэнч чамайгаа хүлээж байна аа, би.

	Үгээ хэлээч, хаана байна аа, чи?»

	«Эр нөхөр чинь энгүй хол.

	Эрслэн дэмий хүлээхээ боль.

	Гоо сайхан чинь гутчих болно. 

	Гунхсан нас чинь өнгөрөх болно.

	Дээд тэнгэрээс чамайг хулгайлж 

	Дэндүү ганцаараа тэр эдэлжээ. 

	Авралд минь орж биднийх бол.

	Аль сайхнаар чинь сэтгэлээ хангая» гэж 

	Балмад Иов бардан хэлэв.

	Барьж ноцохоор ойртон ирэв.

	«Булай амьтан цаашаа бол. 

	Балай юм донгосохоо боль.

	Хилэнцэт нэг үгийн чинь төлөө 

	Хэмжээт нэг алхмын чинь төлөө

	Өөрийн минь нөхөр эргэж ирээд 

	Өшөөг чамаас авна шүү!» гэж 

	Шунасан яргачныг эрслэн хараад 

	Шуударсан бүсгүй үгээ хэлэв.

	Ёжилсон юм шиг муухай инээж

	Иов өөдөөс нь ингэж хэлрүүн:

	«Хэрэв үнэхээр нөхөр чинь ирвэл 

	Хэцүүхэн юм учирч мэднэ.

	Даанч тэр алс оджээ.

	Далдын далд арилаад өгчээ.

	Энэ дэлхий маань лав түүнд

	Элсний ширхэг шиг бүртийх вий.

	Олон үг нуршаад ч яах вэ.

	Одоо тэр яаж ирэх вэ.

	Энэ сэлмийн цусыг хар

	Эр нөхрийн чинь цус даа 

	Өөрийнхөө гараар түүнийг би 

	Өргөн дэлхийгээс тонилгосон доо 

	Үйлээ бардаг эрийн гинжнээс 

	Үүрд чи тайлагдах нь энэ.

	Дөнгөж хоёр гар тэвэрч байснаа 

	Дөрвөн гар чамайг тэврэх боллоо.

	Эрх дураа эдлэх чинь тэр» гэв. 

	Навчаа гээсэн өнчин хайлс

	Навсайсан цасанд даруулж орхиод 

	Хавсарган шөнө сүүдийн сүүмийх мэт

	Хатан Перенна гиюүрэн гөлрөв.

	Хайртын нь цус толботон улайх 

	Халтай сэлмийг өшрөн ширтэв. 

	Үлгэн салган, үхсэн амьдын 

	Үлгэр зүүд шиг манан сарниж 

	Авсалсан мөсөнд дарагдсан гол шиг 

	Ариун сэтгэл нь оволзон эхлэв. 

	Хэнхдэг цээжээ зүрх нь балбаж 

	Хилэн, хорсол, гомдол нь бадарч 

	Галт уул дэлбэрэхийн адил 

	Гамшиг зовлон нь нэгмөсөн илэрч 

	Хараал зүхэл урсгаж гарав. 

	Хар хэлээ билүүдэн хурцлав. 

	Алуурчныг занасан гашуун үгс 

	Аманд багтамгүй асгаран цував. 

	Харин яргачин огт санаандгүй 

	Хараал зүхлийн мөндөрт балбуулж 

	Цэцгийн хураар ундаалах адил 

	Цээж дүүрэн баяртай зогсож 

	«Уурлаад ирэхээрээ чи ер нь 

	Учиртай сайхан болох юм.

	Өдөр бүр чи гэрлээд 

	Өөрийн чинь нөхрийг би алаад 

	Хар толгойд хүрэх вий гэж 

	Халширч би огт айхгүй.

	Хараалын чинь энэ мөрөн дунд 

	Ханатлаа шумбаж байх сан» гэв. 

	Хөөрхий Перенна Давидыг аргадаж 

	Хөлийн нь өмнө сөхрөн сөгдөөд 

	«Адтай энэ ороолонг бодвол 

	Арай чи хүн шиг залуу байна. 

	Хэрэв хүсвэл сэтгэлээ өгье 

	Хэзээд үнэнч боол чинь болъё. 

	Эр нөхрийг минь алсан яргачнаас 

	Эвий намайг өмгөөлж аваач» гэв. 

	Энхрий бүсгүйг элгэндээ тэврээд 

	Эрс чангаар Давид өгүүлрүүн: 

	«Зүггүй багын минь зүүдний уяа 

	Зүрхний хайрт чамайгаа өмгөөлье. 

	Хурмастын ариун дагина чиний 

	Хуяг, бамбай би болъё. 

	Аварч чамайг хамгаалахын төлөө 

	Амиа солихоос бүү буцъя. 

	Ах Иов, чи ч гэсэн

	Анхаарч үүнийг сайн бод» гэв. 

	Хоромхон төдийд Иов догширч

	Хоёр нүдээ гялалзуулан өчихдөө 

	«Хэзээд олзоо хуваана гэж 

	Хэлэлцэж тохирсон биш үү.

	Эмс хүүхнийг хамаагүй гэж 

	Эрээгүй чи бодно уу.

	Эр нөхрийг нь тонилгосон 

	Ирт сэлэм энэ байна.

	Нээрэн чи хүсвэл 

	Нэгийгээ үзэх ёс байна. 

	Хоёулаа тулж эхлэх үү? 

	Хоорондоо эсвэл эвлэх үү?» 

	Ултай будилаанаа таслахыг 

	Иртэй сэлмэндээ даатгаад 

	Ах дүү хоёр тэгээд 

	Амь солихоор шийдээд 

	Хэн хэнээ хялайж 

	Хэрсэн бух шиг зогстол 

	«Аядаарай, аядаарай» гэсээр 

	Аав нь орж ирлээ.

	«Хэний нь зөв болохыг 

	Хянан болгоож өгнө үү? 

	Олзны хүүхнийг хуваахгүй гэж 

	Онгирч дүү давшлав.

	Олсон бүгдээ хуваах 

	Онцгой ёсонд нийцэх үү?

	Аль би буруу юу?» гэж 

	Ааваасаа Иов асуув. 

	Аав нь тэднийг зэмлэж 

	Аашилж ийн хэлрүүн:

	«Хэрэггүй дэмий юман дээр 

	Хэрүүл зодоон тарина уу? 

	Ашиггүй балай юман дээр 

	Аавыгаа шүүгч болгоно уу 

	За, яая гэх вэ дээ.

	Заргыг чинь таслахаас биш дээ 

	Хээрийн энэ олзыг 

	Хэнд чинь ч би өгөхгүй.

	Өөдгүй будилааныг дарж 

	Өөрөө би авъя» гэв.

	Балмагдсан хоёр хүү 

	Барьсан сэлмээ алдав.

	Аянгад өртсөн ус

	Амсраа даван цалгих шиг 

	Нүгэлт хөвүүдийн цус 

	Нүүр өөдөө харвав.

	«Ноён Комполти тушаасан хойно 

	Хомхон дагавал зохино» гэж 

	Амандаа бувтнасан хоёрыг 

	Аав нь сүрхий зандрав. 

	Эвий хөөрхий Переннаг 

	Агшин зуур нэрвэсэн 

	Зүйргүй зовлонг тэвчдэг 

	Зүрх мөн бөх өө!

	Тансаг ордонд хоригдоод 

	Тав зургаа хонолоо.

	Зовсон нэг мөч

	Зуун жил шиг удна. 

	Эр нөхрөө мөрөөднө. 

	Эсвэл айн сүрдэнэ. 

	Бузар яргачнаас өшөө авахаар 

	Бултаж зайлахыг бодно.

	Олон санаа санавч 

	Оргож зайлах газаргүй. 

	Элдвээр шаналж байтал 

	Эзэн Комполти орж ирээд 

	«Далдын хүч чамайг 

	Дагаад байдаг юм байна. 

	Зүгээр чамайг харах бүр 

	Зүрх сэтгэл догдолж байна. 

	Эхнэрээ болгож авна даа» гэж 

	Эрээ цээргүй өгүүлэв.

	Эрхэмсэг Комполти чиний 

	Эцэслэх цаг болжээ гэж 

	Эрлэгийн элч шивнэх шиг 

	«Эхнэр чинь би болъё» гэж, 

	Зовсон бүсгүй ам өгч, 

	Зөнөсөн өвгөн баярлаж, 

	Дараа нь Перенна хүүхэн 

	Давидыг сэм дуудаад 

	«Үнэхээр намайг хайрлах 

	Үүрдийн сэтгэл гэдэг чинь 

	Төөнөсөн гал шиг үнэнч үү?

	Төөрсөн гал шиг хуурамч уу? 

	Хэзээд сэтгэлтэй хэвээр гэж

	Хэлж чи чадах уу?» гэв. 

	«Урсгал түргэн гол

	Уруу газарт дурлах шиг 

	Өндөр тэнгэрийн од

	Өөд газрыг хүсэх шиг

	Атигар бяцхан шавж 

	Амтат бүрэлзгэнэд шунах шиг 

	Энхрий бүсгүй чамд 

	Энэ бие минь татагдана.

	Хайрын оволзсон сэтгэлээ 

	Хангах арга байна уу» гэж 

	Залуу хүү өөдөөс нь 

	Залгаж яаруу асуув.

	«Арга гэвэл ч байна л даа! 

	Аварч намайг ав л даа! 

	Ах чинь нөхрийг минь алсан 

	Аав чинь надтай суух гэсэн. 

	Этгээд хоёрыг л хөнөөвөл 

	Энэ бие минь чинийх.

	Өршөөж намайгаа хамгаал» гэж 

	Өчиж Перенна өгүүлэв.

	Хайр сэтгэл, хайр сэтгэл 

	Хачин тайлшгүй оньсого чи. 

	Хүний зүрх гэдэг 

	Хүчит нэг булгаас 

	Ариун цэцгийн сайхныг 

	Аль муухай буртгийг 

	Гол мөрөн шиг л 

	Гуд урсгаад явчих юм.

	Хайр сэтгэл, хайр сэтгэл 

	Хачин тайлшгүй оньсого чи. 

	Гатлаад гаршгүй өргөн 

	Ёроолд нь хүршгүй гүн 

	Гадаад их далай гэгч 

	Ёстой чи мөн.

	Тэнгэрийн од цөмийг тольдсон 

	Тэнгис адил чи уужим, 

	Аварга гэж чамайг хэлэхгүй 

	Аваргаас аварга гэж чамайг хэлнэ 

	Тамын бузар амьтад ч

	Талцан өрсөн тулж 

	Ганцхан чамаас болоод 

	Гавлаа хуваалцдагийг харав уу

	Хайр сэтгэл чи 

	Хамгаас илүү эрхтэй 

	Хайр сэтгэл чи 

	Бүгдээс илүү хүчтэй 

	Эгэл жирийн хүнийг чи 

	Эрхэм тэнгэр болгох юм 

	Эрхэм тэнгэр өөрийг нь 

	Буг шулам болгох юм. 

	Буг шулам өөрийн нь 

	Хүн төрх олгох юм.

	Онц тунгалаг нам гүм шөнө 

	Одон титэмт саран авгай 

	Алтан дэлхийг тайван ширтэнэ. 

	Ажиг сэжиггүй бэдрэн явна. 

	Аавыгаа, ахыгаа энэ дэлхий дээр 

	Алж байгаа хүн байх л юм. 

	Эцэг өвгийнхөө нойрсох өрөөнд 

	Эрээн могой шиг Давид ороод 

	Чичирсэн гараар хөшгийг нь сөхөж 

	Чилээрхэж амарсан аавыгаа хараад

	«Сэрүүн цагтаа шулмын адил 

	Сэхүүн хэрцгий байдаг сан билээ.

	Төлөв номхон хүний адил 

	Төв төвшин нойрссон ажээ. 

	Эсвэл хүүгийн сэтгэл дагаад 

	Эцэг минь ийм зөөлөн харагдана уу? 

	Хүүгийн сэтгэл ааваа өрөвдөж 

	Хүсэшгүй зочин болон залравч 

	Шийдсэн зоригоос би няцахгүй. 

	Шинжгүй хэргээс би буцахгүй» 

	Агшин зуур ингэж бодоод 

	Эцгийгээ Давид багалзуурдан авав. 

	Амьсгал нь цухалдаж хэд өндөсхийгээд 

	Аав нь тэгээд нам болов.

	Айсаар Давид хөшгийг нь хаагаад 

	Арайхийж үүдний тушаа ирээд 

	Амь орохгүй байгаа гэж эмээвч 

	Ахиад хөшиг нээж зүрхэлсэнгүй 

	Сандарсан Давид гүйн очоод 

	Санаандгүй нойрссон Иовыг сэрээж 

	Өрсөж босохын самбаа өгөлгүй 

	Өлгөөтэй хутгыг нь цээжинд нь зоов. 

	Ах нь гэвч дорхноо үхсэнгүй.

	Арайхийж босоод ганхсаар дөхөв, 

	Тулахыг нь хүлээлгүй сэлмээ сугалж 

	Духан дундуур Давид цавчив. 

	Улаан цус асгаран урсаж 

	Ухаангүй Иов газар унав. 

	Сэхээ намбаагүй Давид айж 

	Сэлмээ хаяад зугтан гүйж 

	Ороолон шуламд хөөгдсөн юм шиг 

	Орох газраа олж ядав. 

	Хаалганы ард орж зогсоод 

	Хар дарж нүдээ анив.

	Алаг нүдээ хэчнээн анивч

	Аав ах хоёр нь илхэн үзэгдэв. 

	Цонхийж зэвийсэн аав нь харагдана. 

	Цусанд будагдсан ах нь харагдана.

	Хоёулаа хилэгнэж өөрийг нь дайрах шиг 

	Хорон хумсаа биед нь шигтгэх шиг 

	Ухаан нь балартаад Давид унав.

	Удтал тэр шалан дээр хэвтэв. 

	Уужраад харвал гэгээ оржээ.

	Урд талд нь эцэг нь байжээ

	Мэдрэлгүй хүүрийг Давид харж 

	Мэдээгүй юм шиг ийн асуув. 

	«Аав минь, чи одоо босооч.

	Аян дайнд хөдлөхөө бодооч.

	Эзэн хаангүй манай улс

	Эх толгойгоо алдсан байна шүү!

	Энэхэн далимыг ашиглан хөдөлье.

	Эрчлэн дайрч Гедийг сүйтгэе, 

	Хамаг юмыг нь чи аваарай. 

	Хатныг нь харин над өгөөрэй. 

	Таг нойрондоо дугжраа юу? 

	Таалал төгсөж өнгөрөө юү? 

	Хожмын өдөр шүүхийн өмнө 

	Хонзон санаж намайг зэмлүүзэй. 

	Сэхэшгүй нойрссоны минь буруутан гэж 

	Сэжиглэн чи намайг ховлуузай» 

	Өөр тасалгаанд Давид ороход 

	Өмнө нь бас Иов хэвтэв.

	Хөшсөн биеийг нь хөлөөрөө хөдөлгөн 

	Хөрсөн сэтгэлээр ингэж өгүүлэв.

	«Энэ чинь одоо хэн бэ?

	Ээ яасан хүн бэ?

	Ах Иов биш үү? 

	Аяа тэр мөн үү? 

	Хатуу чулуун шалан дээр 

	Хажуу хавирга чинь чилэхгүй 

	Яасан бөх хүн бэ!

	Ямар боргил эр вэ!

	Ах минь одоо босооч. 

	Арилга, наадах цусаа 

	Өнөөдөр та нар босохгүй 

	Өнжинө гэж хэлэлцээ юү? 

	Тэгэх тусмаа сайн.

	Тэнгэрлэг хайртаа би аваад 

	Эндээс даруй холдъё» гэж 

	Элий балай Давид гарав. 

	«Алчхав уу, тэднийг» гэж 

	Амдаж Перенна асуухад: 

	«Үгүй, үгүй, алаагүй. 

	Үйлсгүй хэрэг хийгээгүй. 

	Нэг нь зэвийж цайчхаад 

	Нөгөө нь барайж улайчхаад 

	Огт хөдлөхгүй тэр хоёр 

	Ойрхон энд нойрсож байна. 

	Тэд биднийг харахгүй 

	Тэгэвч яаралгүй болохгүй. 

	Оргил цамхаг дээр гаръя. 

	Онгон тэнгэр өөд нисье» гэв 

	«Ай бурхан минь галзуурчихжээ» гэж

	Айсан бүсгүй хашхираад 

	Булзаж гарахыг мэрийвч 

	Бултаж зайлахыг оролдовч 

	Өнөөх гайхал Давид 

	Өргөж аваад гүйлээ. 

	Олон шатыг дамжиж 

	Оргил цамхагт авирлаа. 

	Айсан бүсгүй хашхирав. 

	Алмайрсан залуу аргадав. 

	«Чимээгүй бай, хайрт минь 

	Цаадуулыгаа сэрээчихнэ. 

	Баригдаж гарт нь орвол 

	Баларч үхэх нь тэр.

	Одоохон хоёул нисье гэж 

	Онцолж Давид хэлээд 

	Элгэндээ Переннаг тэврээд

	Эгц цамхгийн оройгоос 

	Гүн жалгын ёроол руу 

	Хүч мэдэн үсэрлээ.

	Уулын хад жалгын ногоо 

	Улаан туяагаар цацарлаа.

	Ёрдойх ордны ёроолд 

	Ёс төр болсонгүй

	Давид, Перенна хоёр 

	Дуг нойрондоо оржээ.

	Аав ах хоёр нь ч 

	Анхныхаа байранд хэвтэнэ. 

	Ямбатан тэр дээдсийн

	Ясыг барих хүн олдсонгүй.

	Тэдний удам ингээд

	Тив дэлхийд үлдсэнгүй,

	Үлдсэн хөрөнгийг хуваахдаа 

	Үймсэн барлагууд нүдэлдэж 

	Алагдсан нь шөнийн од шиг 

	Амьд нь өдрийн од шиг 

	Хогийн хүүрэн дээгүүр нь 

	Хон хэрээ эргэлдэнэ.

	Эртний шилтгээн Шалго 

	Элэгдэн элэгдэн өмхөрчээ. 

	Доор нь орших хүмүүс 

	Догшин салхинаас аймуй.

	 

	1846

	 

	(Орч. Д. Гомбожав)

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	Цаасны хэмжээ 84 х 108 1/32 

	Хх 5,5 

	Хнх 9,24 

	Тх 5,06 

	 

	Хэвлэсэн тоо 4000

	 

	ХГ № 94/86

	Зах № 334 

	 

	ҮНЭ 5 тө 50 мө

Заметки

		[←1]
	 Бальзам — олон төрлийн эмийн ургамлаар найруулсан дарс




	[←2]
	 Хадуур (ЦБ)




	[←3]
	 Монгол хэлэнд богтог гэж богтолсон хүн, эмэгтэй хүн гэсэн үг. Урьд цагт богт гэж богтолсон эмэгтэй хүний өмсдөг малгайт бас нэрлэдэг байжээ




	[←4]
	 Авель, Каин — Христос шашны хөлгөн судрын домгийн баатрууд




	[←5]
	 Чардаш — Мажар ардын гоцлол бүжиг




	[←6]
	 Вена — Австрийн нийслэл. Тэр үед Унгар Австрийн колони байсан бөгөөд Австрийн эзэнт улсаас салж тусгаар тогтнохын төлөө тэмцэж байсан үе билээ




	[←7]
	 Хувьсгалд дайчлах онцгой үүрэг гүйцэтгэсэн энэ дууг «Унгарын марсельеза» хэмээн бас нэрлэгддэг




	[←8]
	 Гусар — Феодалын Унгарын цэргийн бага тушаалын албан хаагч

